text:
其實下個星期五才是結婚紀念日,但因為老公當日要踢波,而星期一至四都有不同事要做,所以老公便建議不如今日提早慶祝啦.我今朝攪掂晒屋企d嘢同pack好飯盒之後,老公便提議不如去尖沙咀行吓,咁我哋去大埔中心食完lunch便坐車出尖沙咀了,今日真係好熱,我哋都唔願意喺條街度行,所以都係去咗海港成嗰邊行吓商場便算.由於老公想為慶祝我畢業同結婚週年買樣禮物俾我,佢話不如買隻錶啦! 我話我都有錶,無謂買喇! 咁佢話不如買部相機,佢知我恨咗好耐,但由於我想到有咗bb先買,所以一直都唔俾佢買住,佢話等我有咗或生咗bb先買過部,呢部咪俾我媽媽用囉! 因為將來如果有bb都係俾我阿媽湊,都要俾部相機佢幫我哋影低d珍貴片段,都時我用熟咗呢部咪可以教我阿媽囉! 呀! 佢又真係講得好有道理喎! 咁佢就買咗部相機俾我喇! 我選了panasonic嘅FX38,我哋喺豐澤買,機價$2840,加$338 extend到三年原廠保養,total $3178,仲有好多嘢送添! 真係好好好開心呢! 行完街原本想去廣東道頭間Pokka Cafe食飯,誰不知原來已經執咗,老公見剛好271總站有車便提議不如返大埔食,咁我哋就返咗大埔喺萬利食飯lu.
今日的戰利品(仲有張4G咭裝咗入相機):


c: text/html

text:
扎幌=>小樽=>Rera Outlet=>新千歲機場
今日終於到左行程既最後一天, 真係唔捨得走=P 由於呢個行程係以睇景為主, 所以只安排大家最後一日先shopping叻
買完書就去左間麵包店買左個人氣no.1 and no.2麵包做早餐, 味道都ok.
係集合時間啦..... 我行番酒店會合佢地, 計番我地咁多日o既洗費, 我地就同一對夫婦團友道別, 跟住就車去小樽. 我地途中都遇到件趣事, 就係其中一個新牌仔成日過左斑馬線先停低, 佢今日係鬧市都係咁, D日本人要係我架車同新牌仔架車中間過馬路, 攪到佢地眼超超超住新牌仔架車 =P
由於行高速公路, 所以唔使好耐就到左小樽啦, 但係泊係邊就有的困難啦, 因為好多都係屬於某店鋪既特約駐車場. 我地都唔知泊唔泊好, 後尾兜左兩個圈都搵唔到的公共carpark, 就求其泊左入一個餐廳駐車場, 然後入左裏面既一間手信鋪買左樣樣. 出番黎都唔見有人check有冇買野, 於是我地一於好少理, 出左去shopping影相先算. 首先就去左著名景點小樽運河 影相, 其實條運河都係好細條, 加上冇雪冇街燈又落住雨, 其實同普通既河冇乜分別. 所以影左幾張相就閃去買啦.
我地有的團友去左食海鮮小食, 我就梗係要買番的小樽出名既玻璃裝飾品同音樂盒作紀念啦. 另外都去左北果樓買樹林蛋糕. 到左下午時份我地就集合食lunch. 本來想幫襯駐車場附近既迴轉壽司, 點知好多人排隊呀, 所以我地只好望下旅遊書邊間好. 見到有間旭壽司好似好正咁, 所以去本館試下.
一食落去, 滿口都係油香, 肥美無比, 仲要係入口即溶, 冇任何根. 正過我係築地食忝喎..
至於個海膽非常鮮甜濃郁, 唔知點解我同其他團友都覺得甜過文島固的海膽. 帶子同埋蝦都好甜美, 其他都唔錯.. 值得推介!
如果大家嫌貴, 可以試佢地既刺身飯, 2100 yen 都唔錯架, 不過冇左toro梗係會失色的啦.
呢餐真係好滿足呀, 為我地呢個美食之旅畫上完美既句號.
好啦, 係時候去還車啦, 我地要去新千歲Fera Oulet隔離還車, 我地本來想還左車先去Outlet行下, 但係佢地話如果還左車就要
即刻送我地去機場, 於是我地就以極速衝入Oulet各取所需.. 我只係買左件addidas外套咋.
半小時後,我地就去番車廠還車, 開頭好驚要賠錢, 因為我地途中有整花左架車底. 不過好彩佢冇發覺咋=P
我地開頭好驚要坐番車去機場, 咁好痳煩架, 好彩佢地係會送大家番機場咋.
去到新千歲機場, 我地立即辦理登機手續, 跟住就作最後衝刺. 因為六花亭, royce, 蟹, 白之戀人, 蜜瓜等應有盡有, 如果你之前買唔夠就可以係機場補飛, 價錢仲係公價呢!! 不過選擇相對較少, 所以如果你想買多的新貨品, 最好都係去佢地既本館或者專門店啦,
我地搭17:30機由扎幌去東京羽田機場, 有部份團友就係羽田機場買手信, 另一批就搭shuttle bus去另一邊轉機番香港. 最後我地搭20:45機由東京番香港, 12:00已經到達香港, 比預期早左喎, 可以趕到巴士同機場快線番香港呢, 就咁樣結束左九日既行程啦.

robotstxt: allowed

filter: keep


text:
自從一歲半開始, 我就發現佢既發展突飛猛進, 以前都會諗, 人地個BB18個月識咁多野, 承熹十六個月, 點解仲係成舊飯咁?
曾經都有諗過係咪因為無參加什麼playgroup? 但原來人既發展就係咁奇妙
當未係時候就真係表達唔到, 到左佢地懂得表達時, 佢地可以突然表達返晒出黎
依家21個月既承熹更加係完全明白你同佢講乜, 有時會有自己既主見, 會懂得表達佢想或不想
唯一未受污染既係, 佢仍然係好天真無邪, 小小事足以令佢開懷, 呢種性格, 希望可以keep耐啲啦~
照片大雜炒~
親戚朋友個個都好錫佢, 尤其'拉叔'既女朋友Eva姐姐, 每次見到承熹都同佢玩到癲晒, 承熹都好愛佢
小朋友就係咁直接, 邊個用心同佢玩, 佢好自然就鐘意跟佢... 相反, 你敷衍了事咁玩一陣, 佢地係感受到的.
所以對住小朋友絶對唔係用物質可以令佢地快樂, 而係用心去對佢, 先至係佢地最想要!
@女麻女麻屋企
初初都覺得幾好, 水不嬲都係最健康... 但後來依家煲竹庶茅根, 雪梨水等, 佢都唔飲, 激死我!
承熹依家返緊既Playgroup係基督教, 所以食茶點時都要一齊祈禱
見到承熹好似好認真咁祈禱, 我好感恩, 希望承熹以後都會跟隨神既道去成長
為食貓
承熹上年生日, 朋友送左呢張sofa俾佢, 以前訓仲有好多位剩, 依家已經突晒出黎
朋友生左個女, 我帶埋承熹去探佢, 承熹真係好愛bb, 佢見到bb都會好開心, 又會好溫柔對佢地, 希望佢將來都會好錫妹妹, 同妹妹相親相愛


text:
前晚同友人食飯, 大家講起文字燒, 大阪燒, 廣島燒, 只係知道好片面既不同之處, 番屋企搵搵相關資料研究下三者分別: 簡單黎講, 文字燒係源自關東, 大阪燒就來自關西, 當然食材同煮法亦有分別, 有咩分別? 又睇落去? (有錯歡迎指教)
文字燒:
最早"文字燒"係關東坊間小朋友既小食.之所以叫做文字燒, 係因為前人用小剷子剷麵團後會喺鐵板劃過留下痕跡, 藉此教小朋友寫字認字, 所以叫做文字燒.之前某次東京之旅, 去左 BRAD PITT, 渡邊謙, 赤西仁, 陳慧琳, 上戶彩, AKB PARURU, 高橋南都去過既一間文字燒店, 以下就係文字燒既整法.
而食法亦好特別, 首先將白菜同肉等配料放喺燒熱既鐵板上炒, 然后將 d 料圍成一個圈整成一個好似火山口咁中空, 再喺上面倒入麵糊汁後, 再用小鏟子喺中間畫8字形, 然後"琢下琢下" 好似寫字一樣, 等一陣出哂煙就 ok.
最後用小鑊鏟逐部分切開, 唔使放落碟, 直接用小鑊鏟放切好既文字燒送入口, 小心熱!!!
東京月島區既"文字燒一條街", 呢度成條街都係食文字燒既, 鍾意文字燒可以去一試.
大阪燒/廣島燒:
兩者均屬於お好み焼き系列, 製作方法有別於文字燒, 係將水加入小麥粉攪伴成粉漿, 隨意加上自己既喜好配料, 所以稱為 "お好み", 中文係偏愛喜好, 自己鍾意加蔬菜,肉類,魚類和貝類等材料咩都得, 加多 d 蛋又得, 加麵又得, 總之將配料放哂喺鐵板上煎, 兩面煎好, 最後加上調味料例如蛋黃醬塗上面, 再好似切生日蛋糕咁拎去碟上食.お好み焼き大阪燒同廣島燒, 起源地不同,
呢間係某次喺大阪食既大阪燒~
前者將洋白菜改為綠蔥, 主要食材用麵粉, 加上牛蹄筋, 將麵粉糊跟材料一起攪拌均勻, 先放喺鐵板煎.
某次喺走進綾瀨遙去食過既廣島燒店
而廣島燒則係一層一層咁整, 喺鐵板上將麵粉糊整成圓形薄餅咁, 跟住就將再將一層菜放上去, 跟住再放你喜歡食既配料, 同時可以喺旁邊打定一隻蛋同埋炒麵, 壓好 d 麵粉餅同菜之後, 就將 d 麵疊到麵粉餅同菜上面, 再放上蛋, 最後要將成個餅翻一下燒, 煎好之後, 再翻多一次, 塗上醬汁.
講起都想食啊!!!


text:
坦白講 , 小地勤去札幌都只係行下街 , 食下野 , 陪老公四圍搵貨賺錢 , 所以都無點再去札幌既景點 .
十月既日本 , 四圍都係 Halloween 既商品 , 好有氣氛 . 日本既包裝真係一流 , 仲要成日都 " 期間限定 " 攪到有一種 , 今次唔買 , 下次買唔到既感覺 .
每個早晨都係去二條食早餐 . 小地勤唔食生 , 所以都只係陪坐或飲碗蟹湯 . 係札幌 , 二條食魚生飯應該係最平最新鮮了 , 中午過後 , 見好多店都會關門 , 所以有買趁早 .
依間店好似好多名人黎過 , 不過我都唔太認識 . 依間店旅遊書都有介紹 , 原因二條真係好細 , 基本上旅遊書講到間間都值得一試咁 , 所以我都唔多信旅遊書 , 行到邊食到邊就算 .
通常傍晚時份 , 我地都會去食壽司 . 日本既壽司其實因為 Yen 平左 , 所以仲平過香港食 . 坦白講 , 依幾年 , 我都無點係香港食過日本野 , 因為做地勤令我可以隨時起飛 .
札幌站 ESTA 樓上既 " 拉麵共和國 " 係每個第一次到札幌既人必去 . 除左因為有好幾間唔同款既拉麵店外 , 另一原因係可以不停咁影相 .
係到有日本既鳥居 , 懷舊既郵筒 , 傳統既日式小店 .
仲有個火車站係到 , 人又唔多 , 點影都得 .
日式既建築同室內擺設 .
曾經我希望試食曬咁多間拉宧店先再投票 , 但食過一次後 , 就無再返轉頭食 .
原因係我愛上去街頭既 " 拉麵橫丁 ". 係薄野 , 我遇上兩條拉麵橫丁 , 而依一條就特別多日本人 , 街頭賣的 , 果然比商場的有風味同平 !
其實比拉麵共和國更多選擇 .
我地又係亂入一間 , 間間既價錢都差唔多 . 又大碗又多料又好味 ! 最重要係開到好夜先關門 !
另一間我好鐘意去既餐廳係之前介紹過 . 今次我地又再黎 . 個 Menu 唔同左 .
要幫手打氣的魚子飯 ! 多到流出黎 ! 見到都開心 !
依個雜菜煮海鮮超好味 , 又唔貴 ! 裡面有帶子 , 三文魚 , 魷魚同大蝦 !
依個雞排都好好味 ! 雖然個外表就有點平化 , 不過都值得一試 . 依餐係三百蚊左右 , 係唔係好抵食呢 ! 不過佢好似開到 0000 就關門的 .
我一向都鐘意買名信片 , 今季郵局限定 . 係唔係好靚 . 次前我地仲買過父 , 母親節版本 , 都好靚 .
北海道 " 熊出沒注意 " , 無諗過真係會有野生動物出現係公路上 .
就算天寒地凍都仲會好想係日本便利店買雪糕 , 每晚唔食一次 , 總覺得差少少 .
依包魷魚餅超受歡迎 , 但唔係四圍都買到 , 好味過蝦餅好多 .
終於清左北海道個遊記 , 小地勤下轉北海道要等過左雪季 .


text:
唔知係唔係我琴晚比迪爸激嬲左
終於o係悶悶既產假有d新機 (起碼有人陪食午餐丫)
一早起身照樣陪迪b睇小丸子 再睇埋靈異偵緝檔案II (大肚婆黎講我算係唔怕嚇親 呵呵)
再睇埋無線既人生馬戲團 迪爸可能覺得好無聊 陪陪下我睇電視就入左房訓過
到佢醒左 就陪mami出左去買野食啦 我地去左雜誌介紹既阿鴻小吃買走一盒好出名既芥末雞腳筋即係呢盒咯! 32蚊得咁少咋!
唔錯 好有特式 但下次會叫其他去食 佢間店d滷水都好得架 小吃店道門一打開就嗅到lu 下次同bb去食先
嘆完雞腳筋之後就去左太古城買bb既奶粉 ( mami會餵初乳 初乳係好有營養
但係我相信mami最多餵一個月母乳架咋 初乳完左 bb就要飲奶粉咯)
bb奶粉方面 經我做足調查後 我發覺日本和光堂奶奶係比較好既 好多媽媽話食和光堂便便ok 皮膚ok
雖然係貴dd 但同事仔都話bb初初六個月食靚少少既奶粉好d
因為bbo係六個月前唔識得分解奶既多餘旦白質 易有便便唔暢通同皮膚有粒粒
為左bb好 辛苦d去咁遠買都抵既 (和光堂唔係度度有得買)
買完奶粉就同奶礽飲下午茶 奶奶話今晚煲腐竹旦旦糖水 好似好多野食咁喎
呢罐就係談小b既專用既和光堂細仔奶粉啦 !


text:
靚抽王
藝人 x AV明星大兜亂
好耐好耐之前,有一個叫做蒼井空嘅 AV女優,係人都話佢似
胡杏兒.從此之後,喺網上面有好多被發掘似藝人嘅 AV明星.
啲藝人你哋一定識晒啦,不過 AV明星你哋就未必識.
今次就介紹番俾大家知佢哋究竟係乜水:
周杰倫 x東尼大木 東尼大木是誰?
東尼先生喺朋友邀請下無啦啦成為 AV男優,之後一路都擔當冇乜特色嘅 AV男主角.曾經有綽號係魔鬼筋肉人,但係又唔稱得上係肌肉發達.基本上,如果佢唔係似周董,你睇同一套 AV幾次,都唔會認得佢.近日佢去台灣都有提到想見吓周董,不過佢都好謙虛咁話,驚對方嫌棄自己 AV男優嘅身份,唔會想同自己見面.
吳若希 x羽田愛 羽田愛是誰?
羽田愛 2008年開始拍泳衣寫真集,愈脫愈多,之後 2010年開始拍 AV,係高登巴打們神聖嘅偶像,間接帶紅埋吳若希.去年羽田愛正式宣布退休,高登仔直呼「不能接受」.另一邊廂吳若希竟然幽默自抽,話引退嗰個唔係佢.係囉,我哋都相信你會繼續唱〈越難越愛〉俾大家聽直至世界末日.
林志玲 x波多野結衣 波多野結衣是誰?
2008年出道,喺台灣被譽為 AV界嘅林志玲,以重口味及乜都做嘅大膽演出得到中港台日嘅觀眾歡心. 2011年日本地震時傳出波多野死亡嘅錯誤消息,令到一眾男粉絲對住個芒,相對無言惟有淚千行,不過佢最尾都冇事仲紅到依家.林志玲作為大明星,當然冇對撞口撞臉事件有所表示,但係波多野就話自己冇得同林志玲比,認真卡哇伊.
人有相似
入得娛樂圈做藝人,最緊要有個性,如果有人話你似邊個邊個,通常都唔係乜嘢好事.不過凡事必有因,又唔見有人話劉華似曾志偉.


text:
Monday, 5 January 2015
2014 Macau Trip Day 1
18 comments:
包包玩得好開心呀,我見到你身手敏捷果張笑左,你真係好敏捷呀.ReplyDelete
熊貓館我之前去過,唔錯呀,仲近距離過海洋公園.Replies
係呀,10蚊睇熊貓唔使迫都幾好!Delete
媽媽果然身手敏捷 KAKAKA..ReplyDeleteReplies
而家佢真係行得好快.睇小陣都唔得!Delete
呢個行程唔錯wo, 我都考慮下帶囡去先 :)ReplyDeleteReplies
記得3:30係熊貓開餐時間呀!安德魯你就要預左嗰邊未必有的士!Delete
你老公係繁忙行程中仲可以玩番兩手, 真係利害呀!!!ReplyDeleteReplies
基本上包包一訓佢就去玩兩手!好lucky地嬴返啲旅費tim!Delete
好親切呀..我地都係住呢到.熊貓反而未睇過,睇吓嚟緊有冇機會先ReplyDeleteReplies
你有朋友車就好啲!不過熊貓嗰邊好慌無,無咩做Delete
嬴返啲旅費,好犀利呀,你HONEY 手風好順呀 ^^ReplyDeleteReplies
好彩ja, 其實兩日一夜都使左三千幾!Delete
睇落包包都有d份量,好勁呀全程都由你一個人揹住佢ReplyDelete
Ps 澳門坐巴士無人讓座,因為d乘客大部份唔係澳門人,特別係戈幾架25號,26A,21A來往路環方向,唉,交通承載力就黎爆><Replies
包包係眼訓先指定要我,其他時間papa抱都ok! 係啦,嗰啲人好似地盆佬呀!Delete
包包咁得意,係人都俾鍾意啦!ReplyDelete
包包大個左好多呀,見到佢個肚腩仔,真係吾似吾食野喎....ReplyDelete
anyway, 呢個旅程都幾好玩呀,近近地又方便,吾錯!
happy new year!!!Replies
因為佢食完粥仔又食我個sandwich呀~每次餵飯都好似打仗咁要迫佢食架!Delete


text:
今日去南丫島, 趕到死咁濟先上到船, 去到榕樹灣搵野食, 無去到青鳥食日本野, 去左南島書蟲食健康素食. 成份 menu 都係英文, 都唔知份野講咩, 亂咁叫左個 set lunch 同早餐. 份早餐係兩塊烘麥包, 都幾好食. 個 lunch 就正 law, 係兩個包, 係包上面有蘑菇, 雞蛋, 菠菜同一大堆唔知咩醬. 超勁正, d 醬似乎係有蛋黃, 芝士, 勁好食. 食食下咬爆左隻雞蛋黃亦有驚喜. 雖然比較貴, 但食完都幾飽. 間野入面有好多書, 幾有農莊氣氛. 最緊要就係個包真係好好食.
之後係榕樹灣行左好多間賣傳統民族野既鋪頭, 好多野都好想買, 但係唔想拎, 所以咩都無買. 之後行左去洪聖爺灣, 路過阿婆豆腐花同 Shelly Cake Express, 但我地都實在係食唔落 la
之後行去索罟灣, 比想像中行多好多山路, 勁累, 行左成個半鐘咁濟. 中途都見到好多人, 唔駛驚俾人老笠, 天氣不太好, 影得 d 相都唔太靚.
去到索罟灣, 好多食海鮮既鋪頭, 但係我地又唔係食晚餐, 又得咁少人, 所以當然無食. 食左南丫鮮果甜品店, 無食到得到 2004 年美食獎既棉花燉蛋, 食左朱古力薑汁撞奶同雪糕蘋果批. 個撞奶好勁薑汁味, 但質地好特別, 一層稀, 一層杰咁, 不過真係幾辣. 另外個蘋果批都幾正, 個批皮好有咬口, 幾好味, 賣相亦幾靚
之後去左睇宇宙只有我和你, 講人在異鄉個種孤獨感, 無對白咁濟, 好在無訓著, 不過間戲院好冷.


text:
- 承認初期選舉工程未如人意,就算唔認真道歉,起碼要流露出歉意.表示眾多支持者嘅言論,未必代表楊岳橋或者公民黨自己諗法,做到某程度嘅切割,否則大家覺得你地沆瀣一氣.
- 即使不接納本土派的主張,不應視本土派為敵人,唔好開口埋口話人係鬼,話人收共產黨錢.講多次,無人鍾意無啦啦比人鬧,無啦啦比人屈.
- 保留同本土派嘅合作空間,拉攏仍然動搖嘅人,佢地或者都叫比較支持本土思想,但又無行到咁前.完全同本土派切割,係將呢堆人趕埋過去.
- 發展到呢一刻,已經出現一D聲音,擔心下次正式選舉時,公民黨會收返楊岳橋,而改派更有份量嘅侯選人,即係支持者對公民黨出現動搖.我對公民黨最重要一項建議,班大佬應該呢一刻就衝出黎講,話無論今次選舉咩結果,到下次正式選舉時,一樣會排楊岳橋係名單第一位,以示你地新舊交替嘅決心,以絕觀望.
2016年2月23日 星期二
我有一票,仍未決定
好老實講,即使過左年初一,仲有大量中間游移票未決定點投,我係其中之一.
呢種做法,集體利益高過個人意願,做法好有極權主義味道,用呢種方法去追求民主?明唔明自己做緊乜?你地就係用緊建制派配票策略,你地以往就係批評建制選民無自己投票意願,阿爺叫投邊個就投個,只係投票機器.你地係用緊自己以往最不屑嘅手法,就只係為左搶一個議席 or so called大局.究竟個大局大到幾大我地可以開始放棄民主原則,你地連討論都未有,甚至未意識到咁做係反民主.
係,香港人係豬,但未豬到連自己感受都分唔清,未豬到唔識去問點解次次個大局都係你地果邊.我唔明點解選民有責任要揹呢次公民黨,甚至整個泛民嘅政治危機,而佢地一直無認真去回應今次拉票對象嘅政治訴求.即係,你要我為你地抬轎,投下神聖一票,既唔完全代表緊我嘅政治主張,又對我而言乜野政治利益都無,甚至連少少意願聽下我地講法都承諾唔到.咁樣唔係乜野顧全大局,含淚投票,而係徹底地搵鳩我笨柒.一邊搵鳩我笨柒,一邊鬧我係豬,一邊要我投你票,你覺得有無可能?
令到有一班人,明明唔支持本土派嘅政治主張,都未必願意再出黎含淚投票,寧願唔投,投白票,唔想搞到自己咁委屈.
得返最後一個星期,年初一後動搖然後決定投梁嘅人,楊果邊已經錯過左機會勉救,甚至將佢地越推越遠,只係仲淨低一D未決定,或決定唔投嘅少數遊離票.楊岳橋及其支持者,仲唔努力去化解當中嘅矛盾,仲一味去恐嚇呢班人,只係阿崩叫狗,越叫越走.
我而家話比大家聽,我手頭上有一票,而我亦明確話比楊岳橋及其支持者聽,你地D拉票工作,對我一D用都無,無人鍾意日日夜夜比人鬧,淨返一個星期,我期望你地最低限度可以處理下呢個心結.
我真係語重心長咁同楊岳橋及其支持者講,希望你地做到以下幾點,咁或者可以係最後時間,搶到仍然未決定嘅選民(即係我):
當然,會有人覺得以上要求好過份,唔係你地嘅意願,會覺得好委屈.咁到我講返一句:「大局為重」,你地仲想贏嘅話,就要含淚犧牲.
訂閱: 張貼留言 (Atom)


text:
Saturday, 2 November 2013
~ 人間有情 ~ + 出去打邊爐
昨日中午架車條車軩流氣, 要搵車房. 打咗幾個電話問吓D車房, 可以話好彩又可以話唔好彩, 因為打個幾間車房, 一間只係做大車, 唔做私家車, 一間已經轉咗做其他, 但係佢地好好人, 好落力咁幚我諗邊度有車軩車房最近我屋企, 話我知由我屋企去的路線, 邊條路會係最容易. 這個女仕仲係電話度一邊講, 一邊等我睇地圖搵, 直至我搵到為止!
我和老公一去到這條街, 真係有好多車軩車房, 師夫兩三下工夫就換晒D軩, 仲要比英國平呢!
所以話, 尼個人間真係好有情, 一個唔識又唔係面對面的人, 只係在電話的另一面, 都可以無條件, 有耐性地幚一個陌生人, 有時就係尼種間間單單的人情味, 真係令我感覺到四週都是愛! (可能我是容易滿足的人吧!)
真係充心的好多謝這位出手/口幚助的女仕!
架車和老公攪到我無時間買餸, 所以晚食出外解決!
老公問想食咩, 我話不如打邊爐, 天氣開始涼D, 打吓邊爐, 仔仔囡囡又食 (玩) 得開心.
尼間酒樓的食物的選擇都幾多, 平日$118任食又無限時間, 都唔錯. 我哋個個都咁大食, 食咗好多肥牛, 羊 和其他肉, 如果自己屋企食, 買料都唔平啦! 食完又唔洗洗碗! HEE!
食飽飽, 返屋企睇電視, 真開心!
Location: Hong Kong
Subscribe to: Post Comments (Atom)


text:
今年上半年本來都無計劃過任何旅行,機緣巧合之下出現左今次雲南大理之旅^^事源三月時中國旅遊雜誌有個送機票活動,本來我都無諗住參加,直到月尾又收到宣傳電郵,咁岩當時係地鐵無聊就隨意打幾個字參加一下,估唔到過幾日就收到得獎通知,獎品係香港快運航空送出既來回昆明機票,最後就變成左呢個雲南大理之旅!四月頭已經知道有機票可以用,不過我一直都無諗住去,都唔知去到有咩好做,又唔係太想去,直到四月尾,諗諗下覺得無理由有飛機都唔坐掛?平時又少坐飛機,當係遊機河都好,所以就嘗試訂機票啦^^出發前大約兩星期訂機票,搞左幾日終於成功,價錢係Tax$471加Fare$40(唔係免費咩?我都唔知呢個係咩費用,不過40蚊就算啦唔去問啦),總共$511,未試過坐咁平既飛機!而今次旅程主要都係四圍行下hea下,洗錢既地方唔多,返到來香港計算一下雲南洗費時先知道原來用左咁少錢,如果唔計最後一日係昆明超級市場買手信比媽媽,只計機票,保險,食住等等其他開支,只係用左$14xx咋,而且仲係港幣,今次既洗費真係少呢,算係喜出望外,哈哈^^
我知道雲南有好多靚地方,但突然間要我去我都唔知 去邊道好,本來諗住係昆明hea兩日就走,但上次去雲南時已經感受到昆明實在太無聊啦,都無地方想去…之後又諗過近近地去昆明東川紅土地,聽聞紅土地五月 風景唔錯;但原來紅土地話就話係昆明範圍,距離就好遠,要坐幾個鐘車不特只,仲要每日得晨早一兩班車,見到咁煩都係唔去啦,我都係想去hea下唔想諗咁 多;最後諗到去大理hea下都好似唔錯,大理方便易去又近昆明,最重要係唔洗煩咁多搭車問題,隨時上車都可以,所以就決定去大理一轉^^出發前個段時間比較忙,我都無咩時間去研究行程,大約諗好去邊,book好火車票同住宿,買好保險後安心等出發,大理我黎啦!!
雲南大理(雙廊﹑喜洲﹑古城)﹑昆明6天行程:
Day 1: 香港 - 昆明 - 大理
Day 2: 大理.雙廊
Day 3: 大理.雙廊 - 喜洲
Day 4: 大理.喜洲 - 古城
Day 5: 大理.古城
Day 6: 大理 - 昆明 - 香港
雙廊住宿:榕驛國際青年旅舍
喜洲住宿:芒果小屋
古城住宿:慢吧國際青年旅舍
12-5-2014
第一天
上午5:30,坐上頭班巴士去機埸,真係好早丫!上車時仲係天黑都未天光;咁早出發係想去探一位係機場工作既朋友,不過最後因為唔識路所以搵唔到...唔緊要啦有緣一定會再見既^^
去到機埸首先去check in,早啲去就可以霸到最鐘意既窗口位^^check in時職員突然問我呢張係唔係staff飛?心諗係就好啦,你間公司都唔請我...
咁早去到機場又搵唔到朋友,就係機場入面四圍參觀下,以前好少搭飛機,都未有機會比我參觀一下呢個咁靚既機場;就好似大鄉里出城由頭行到尾,再由尾行返上頭,不過都係搵唔到傳說中既萬寧,想買支水飲下都唔得,唯有係汽水機買支貴水出來
要坐接駁車出去上飛機;車上有好戲睇,旁邊有位乘客郁黎郁去撞到另一位乘客,比人撞當然會出聲啦,但撞人個位唔肯認錯,不斷話係個背囊唔小心撞到唔關佢事(背囊自已有手有腳識郁?),仲要連埋朋友四個人x返人地轉頭,正宗蛇鼠一窩,見佢地講埋啲歪理真係笑死人;呢件事仲未完,昆明落機個時見到佢地四個仲講緊呢個話題,唔係講足全程飛機咁痴線掛?
部車仔越迫越多人;之前新聞話機管局買錯車我諗就係呢部,又細又載得少人
坐到去好遠既地方,見到飛機可以上機啦
上次坐完HK Express,今次又係坐佢,佢就變成我搭得最多既航空公司,佢既機票真係好平好平好平
呢排香港天氣一直都唔好,日日落雨,好彩上機呢個時間冇雨咋,落雨既話未上機可能已經濕晒
準時上到飛機,坐返個靚位就等出發;呢班機好滿,上面坐左幾個旅行團,我同其中一個旅行團係唔同地方相遇過四次,真係好有緣
等左45分鐘,飛機順利起飛,暫時要同香港講再見
一個多小時之後,飛機飛到雲南上空,我又黎到雲南啦!天空真係好藍丫,雖然天氣報告話今個星期昆明大理都係多雲,但我相信雲南一定會好天既,今次都要繼續「在雲上看藍天」
上次去昆明時仲係用緊舊既巫家壩機場,今次已經係去新既長水機場啦;長水機場又大又靚,比起巫家壩機場好好好好好多
我只係得一個小背囊冇寄倉行李,唔洗等就可以直接出來,呢段時間只係得我坐既呢班國際航班到達,過關唔多人,好快就可以出到機場
出到來就要趕住坐車出市區!長水機場有地鐵有巴士,不過地鐵而家只係起到一半,坐到去半路要再轉車出市區,呢個方法係最平但又煩又要用最多時間,我就唔坐佢啦;而巴士就分空港快線同普通巴士,兩款就好似香港既A及E線,空港快線係快到啲﹑貴啲﹑多車啲;個時我唔知有普通巴士既存在所以就上左空港快線,係售票亭買飛就得,25蚊一位
空港快線有好多路線選擇,我坐2號線去總站錦江賓館,最近火車站
上到車見有少少餓就拎個蛋糕出來食,由於昆明海拔有大約千九米咁高,蛋糕都變得漲卜卜;食食下見到不準飲食既牌,即刻係開車前極速食晒冇比人發現偷食!巴士15分鐘一班,好快夠鐘就開車啦,車上只有大約十位乘客,不過部車咁多位有一個係要迫係我旁邊,害我全程抱住個背囊...車上有乘務員會介紹昆明,有咩問題都可以問佢,又會逐個問你去邊題醒你邊個站落車,又會咁好既;不過佢都會sell下酒店﹑旅行團既野,好彩只係講幾句唔係講好多
大約45分鐘到站落車,向前行一小段路就係火車站;昆明天氣非常好,陽光普照但又唔係太熱,好適合行街
好靚既藍天白雲^^昆明火車站保安嚴密,就算入去火車站對出廣場已經要經過安全撿查,入面好多持槍﹑長棍既特警巡邏,感覺好安全
入來火車站既目的係想拎定今晚去大理既車票;唔需要排隊,好快就係拎票櫃台拎到網上訂好既火車票,不過拎票過程有少少阻滯,事緣網上好多人話要用簡體字姓名先可以訂票,我就唔信架啦一於用繁體字訂睇下拎唔拎到,拎票時售票員應該發現到呢個問題,走左去後面問左兩個職員,見佢地應該都唔知點算,最後有人係入面拎左本大字典出來查字,查完之後就成功拎到飛,Yeah^^
由火車站北面正門,行左20分鐘,兜個大圈行到去火車站南面,成功搵到地鐵站入口,呢個地鐵站開左兩星期唔夠,地圖上未有顯示;天氣實在太好,我最怕就係曬太陽,行去地鐵站途中頂唔順啦,要著返件外套,戴返頂帽,搽好防曬再繼續上路
昆明1﹑2號線係4月30日先全線貫穿,距離今日唔夠兩星期,地鐵站又新又冇人,不過呢個自稱係昆明火車站既地鐵站咁唔方便都唔知邊個會去
七彩地鐵飛,好切合七彩雲南呢個主題
暫時1﹑2號線相通,由1號線坐到去2號線唔洗轉車,方便好多
地鐵上乘客唔多,好易就搵到個靚位;出面天氣越來越熱,相反地鐵車箱冷氣好舒服,有一種唔想落車既感覺;地鐵真係好快到,以前巴士要成個鐘車程,地鐵只係15分鐘咋,最衰而家好多地方都唔通地鐵,坐地鐵未算太方便
到達星耀路站落車,地鐵亦都由地底走到上地面
真係好好陽光!來到星耀路係想去官渡古鎮;以昆明黎講官渡古鎮都算係好冷門,我都未見過有朋友會走來呢道;我張機票其實係因為官渡古鎮而來,在公在私之下我都黎呢道睇睇啦
出到來古鎮就見唔到,新樓就見到好多;住既話呢道應該幾好住,環境靚交通方便,而且又冇市中心咁迫咁多人
我都唔係行得慢既人,由地鐵站行去古鎮都行左25分鐘,可想而知路程其實唔近;行行下見到間士多,諗都唔洗諗即刻買返支可樂降溫,2.5蚊一枝好平,飲過之後即刻成個人舒服晒
過左條河就係官渡古鎮啦,坐地鐵來真係唔方便
「官渡是滇文化的發祥地之一,古稱「蝸洞」,原是滇池東岸一片突起的小丘,3500年前就有人類在此活動聚居.南詔鳳迦異在此設置渡口,官紳往來不絕,吟詩作賦,陶然忘返,故名官渡.距今已有1000多年的歷史,至今仍較完整地保存了昆明地方傳統歷史文化風貌.」
正式進入官渡古鎮
不過而家諗起官渡古鎮就嬲,呢道係今次旅程唯一一個失敗既地方,好彩今次係自己去咋,如果同朋友去既話就累街坊!
古鎮其中一個小小既入口有一座「凌雲閣」,經過凌雲閣就正式進入古鎮
上面有動物bor,諗起故宮都有好多呢種裝置係屋頂之上
望入去古鎮,有種奇怪感覺,入面都唔似一個古鎮
古鎮既建築尚且可以話係「古」,不過街上全部都開滿晒時裝店,理型屋,仲有好多潮男潮女係街上拉客,當時我真係想問下自己係唔係去錯左地方?有冇搞錯丫同我想象中既古鎮差咁遠囉,做咩個古鎮係咁既樣架?
我都冇點影相,因為冇野好睇冇野好影
好快就行到去古鎮最重要既地方「妙湛寺」同「妙湛寺雙塔」;而家見到既妙湛寺1325年已經建成,有成700年歷史
明明呢道係妙湛寺,點解會係少林寺?
原來2008年時少林寺接管左妙湛寺同古鎮其他幾間寺廟,變成「官渡少林寺」﹑「昆明少林武術職業學校」,成為第二十幾間少林寺分店;而家少林寺竟然係集團經營咁厲害!
少林寺係可以入去參觀,但當時天氣熱到唔想郁,而且又覺得昆明都有少林寺好似假假地,入去都唔知會唔會中伏,所以就冇入去,後來先知道呢道係少林寺其中一間分店,唔算係假...
少林寺牌匾後面紅色既就係妙湛寺牌匾,不過已經比前面既少林寺遮住左啦;一間有成700歷史年既寺廟都係要屈服係強權之下,唉...
十三層高既妙湛寺雙塔
妙湛寺對出有一座古戲台
再對出就係「妙湛寺金剛塔」;妙湛寺金剛塔係中國現存歷史最長既金剛塔,亦都係中國唯一一座全部用砂石砌成既古塔;金剛塔有好多佛教特色設計,不過我就唔識欣賞,當時亦都冇心情欣賞...
呢條街終於有返少少古鎮既感覺
我覺得呢個畫面好溫馨,所以影低左^^兩個人可以一起互相撐扶走到老,真係一件又溫馨又幸福既事,唔知有幾多人可以做得到呢?
來到古鎮門口啦
由下面望返上去
見到地圖顯示我已經行到街尾,當時諗呢個古鎮會唔會搵笨左啲,得咁細地方學人叫古鎮?難得我山長水遠去到就係睇啲咁既野?所以如果有人問我我一直都話官渡古鎮係冇野好睇!直到個幾月後寫遊記既呢刻發現我一路都係怪錯左官渡古鎮!
成件事就係因為呢張地圖出錯,好心就唔好放啲錯野係道呃人啦
地圖上顯示我而家係左邊黃色圈遊客中心旁邊,當時我信以為真,見行到街尾就走人啦,但岩岩我先發現原來我當時位置係右下角先岩!即係話地圖左邊古鎮大部份地方都冇去過!都唔知邊個玩野放張假地圖出來呃人!不過又唔怪得晒人地,如果自己睇清楚地圖就唔會出現呢個問題,如果有預先睇定官渡古鎮既資料都唔會搞成咁!經過今次我相信以後都唔會重複呢個錯誤,第日睇地圖一定會小心啲!
當以為行完就再次入返去古鎮,而家又熱又唔知想點,沿路行返去走人算
如果係呢道轉左就可以去到官渡古鎮主要既地方,但當時已經唔想再四圍行,跟住黎既路轉右走人
係呢個失望既時候,遇到官渡古鎮其中一種最出名既小食「官渡粑粑」
呢間眼鏡粑粑係官渡古鎮最出名既一間,今日午餐只係食左一個雪芳蛋糕咋,已經有少少餓,美食當前緊係去買返個品嚐下啦,呢個粑粑算係來到雲南第一樣品嚐既地道美食
好多大大個既粑粑!睇落同以前食過既麗江粑粑好唔同,官渡粑粑好厚,就好似一個放大左既燒餅,食一個就等如食左好多個燒餅,而且價錢好平只賣2.5蚊,真係平靚正
眼鏡粑粑有四款味道,我就揀左玫瑰豆沙;粑粑睇個款好似唔太好食bor?
拎上手時熱辣辣,唔理咁多食左先算;一食落口真係好驚喜,新鮮既粑粑包含住玫瑰花香豆沙,又有玫瑰味又有豆沙味,都唔知點可以整到咁好食!而且皮薄餡靚,唔似香港個啲空心麵包咁得個樣,入面既豆沙係多到溜出來,總之就好好食啦!食一個就食飽左啦,想食多個都食落到lu,本來想買多個之後慢慢食,不過都係算啦,粑粑要新鮮先好食,留返個好印象係心中就夠啦
食完粑粑就走人啦,官渡美食除左粑粑,仲有米線同餌絲,之前我有諗過想係呢道食官渡米線,但一間米線店都見唔到,想食都冇得食;而家睇返地圖先知自己起碼有五分四古鎮地方都未去過,連走馬看花都冇所以唔可以話自己到過官渡古鎮...算啦,當自己冇去過會開心啲...
經過一個長長既市集向地鐵站方向前進,唔知昆明人係唔係好鐘意食薯仔,一街都係賣炸薯仔,其實我都超級鐘意食薯仔,只不過唔敢亂係街邊食野...
出返到河邊lu
大約20分鐘終於返到地鐵站,天氣已經冇中午咁熱,舒服好多;最慘既係無論天氣幾熱都唔可以除低件外套,因為外套係用來擋太陽架,我唔可以曬到變燒豬!
好快就有車到啦,衝上車涼下冷氣先
都係地鐵最舒服,又有冷氣座位又正,係出面行到咁累終於有位可以坐低,好感動
地鐵實在太正啦,曾經有一刻想坐耐啲唔落車,不過諗還諗最後都冇咁做,去到東風廣場站就落車啦


text:
Monday, September 8, 2014
Parent amd tot swim class
屋企附近有個 community center 有 parent and tot swim class, 我就同人仔報名.$60 上 7 堂,都唔平㗎,特別係當其他 class 都係唔洗錢㗎時候,呢樣就顯得特別貴啦...
報咗名之後我至諗,同佢去游水我又要落埋水,要同佢換衫自己又要換...等陣佢驚唔肯落水,又或者突然大喊咪煩...又或者可能佢玩到唔捨得走又係煩...咁咪揾著我嚟攪?其實會唔會大少少至學會好 D 呢?
不過既然名已報,錢已比,咁就照去啦!
今日上第一堂.大家晌水度介紹完就唱吓歌,拍吓水,跟住晌水度吹泡泡, pass 人仔去老師度, 瞓上浮板踢腳,坐池邊"飛"落嚟我接住佢(要用特別技巧接,等佢會背浮住瞓晌水度,呢個我唔多明,下堂再試...)
見佢玩得開心,我就覺得值得啦!其實去都覺得幾好玩!嘻嘻...期待下星期再上堂!
14 comments:
親子泳班有媽咪陪玩水,人仔實好開心啦! ^^ReplyDelete
乜原來其他class係會唔駛錢架? 咁著數? *0*Replies
係呀,呢邊有類似 playgroup 㗎班唔洗錢,仲有圖書館 storytime 都係免費.交咁多税,應該享用吓嘅,嘻嘻…Delete
學游水好呀,幫助佢強化肺部之餘仲prepare佢將來high school嘅swiming test!ReplyDeleteReplies
早啲學游水都好呀,襯人仔仲細未識驚,好似我咁大個先游水真係難學好多呀 T.TReplyDeleteReplies
其他class都唔洗錢咁開心??ReplyDeleteReplies
呢度 D 圖書館呀,社區中心呀,有堂比小朋友上㗎!都係唱遊吓,聽吓故事咁囉!Delete
細個學游水好呀,至少令佢唔好怕咗游水先,我之前都係自己湊燒腩仔去上親子班,真係幾麻煩同多嘢帶㗎,不過小朋友玩得開心乜都抵ReplyDeleteReplies
我都係希望佢唔好怕水,安全 D.Delete
見佢地開心就唔覺得煩啦!
都吾算好貴...不過佢地玩得開心都值既!ReplyDeleteReplies
玩得開心,又學倒嘢,係值得嘅!Delete


text:
2013年10月1日星期二
龍脊梯田﹑陽朔 4天遊 @ 2013 夏
平時見到既田大多數都位於平地,易於耕種;但中國西南地方好似廣西﹑貴州等等,好多地方都係高山,平地少,農民 就要係山上開闢梯田耕種,所以呢d地方四周圍都可以發現梯田,上年同一大班朋友去過貴州加榜梯田,而今次就唔去貴州,去左比較近香港既廣西龍脊梯田,龍脊因為梯田規模大,梯田又多又高,係廣西比較罕見,所以就有「世界梯田之冠」稱號;龍脊梯田最靚既時候係春天放水同中秋金黃色時間,但好可惜今次去早左十日,所以見唔到最靚既灌水梯田,最靚時間應該農歷四月十五之後,梯田會放滿水,今次有小小美中不足......
短短4日半行程:
Day 1:香港 - 廣州 - 桂林 (宿:火車上)
Day 2:桂林 - 龍脊梯田 (宿:龍脊美景樓)
Day 3:龍脊梯田 - 桂林 - 陽朔 (宿:陽朔花滿樓青年旅舍)
Day 4:陽朔 - 興坪古鎮 - 陽朔 - 深圳 (宿:巴士上)
第五天上午順利返到香港
16/5/2013
第一天
旅程由廣州火車站出發,先坐火車到桂林,再轉車到龍脊;點解會由廣州上車而唔係深圳上車呢?因為深圳開車既時間唔太方便,5點半開車,放工就一定趕唔到,與其都要用一日假期不如早D去廣州行山食下野仲好啦,所以一早就去左廣州,最後都係搭返深圳開出個班車~
有人話廣州火車站係中國最危險既地方,係唔係最危險就冇去深入研究,只係覺得呢道係我見過既最污漕﹑最混亂既火車站,人又多空間細,垃圾一地都係
乘坐既K952列車由深圳開出,但未上車就delay,估唔到佢只係第一個站就可以遲咁多,傳聞話係因為粵北大雨影響,當日經廣州北上既列車全部都delay幾個鐘,又會咁唔好彩既......
原以為遲個半鐘都算啦,個個排隊時又突然轉牌要遲兩個幾鐘,明天早上仲要趕下班車架
其實係廣州火車站排隊係完全冇用,排第一只會令你最遲上車,因為上車要由候車室後面行返去中間大堂,好彩發現左呢樣野,唔去同人迫lu,企係後面等上車仲好
今次見好耐未試過就坐硬座,十幾個鐘時間又唔係長,所以就硬座一下;當然硬座冇床位咁舒服,而且仲十分迫,坐係道都會頂腳,不過勝在夠平,廣州去桂林只係115蚊,而且仲見到好多唔同既訓覺方法,有坐係地下訓,有趴係道訓,有捐入椅套訓......一次難得既體驗;夜晚每個鐘都會醒一次,每次望到個時間,心諗:咁耐都仲未天光架......
第二天
最後十一點半先去到桂林,比原定時間遲左4個鐘,已經上唔到九點開去龍脊既車,唯有坐下一班車啦...一朝早部車仲係湖南飄緊時已經打電話改巴士時間,但為時已晚,下一班車已經冇位,但冇計都要上
落車後先找地方食午餐,來到桂林就緊係食我最鐘意既桂林米粉,4.5一碗
食飽再返去火車站出面,上美景樓提供開去龍脊既直達車
坐呢D由旅館提供既車雖然要50蚊比坐巴士貴,但比巴士方便好多;如果坐普通巴士,要先去汽車站坐開去龍勝既車,去到龍脊路口再轉車入梯田,今次已經冇咩時間玩啦,唔轉來轉去lu
一早都知部車full左,我就係坐係司機位後面個塊紅色野上面,坐足3個鐘
條路好爛拋到暈
去到梯田啦
龍脊梯田主要分3部份,大寨梯田,平安寨梯田,古壯寨梯田;而我今次去既就係大寨金坑梯田,門票大寨+平安寨80元
一落車就會有好多瑤族婦女幫手背行李上山,我當然冇咁做啦,一個後生仔請aunite背行李會比人笑架?龍脊瑤族屬於紅瑤,瑤族其一個分枝,紅瑤最易認就係佢地鐘意著紅色民族服飾
新整左纜車上3號景點金佛頂...
另一邊既平安寨係壯族梯田,因為比較早發展,好多旅行團都會去,所以平安寨比較多人同商業化;而呢道大寨係瑤族梯田,比平安寨更深入山中,去既人冇平安寨咁多(而家有纜車好難講),而且大寨梯田比平安寨更多更壯觀
用作山上運輸既馬
跟隨當地人上入住既美景樓,佢地幫人背行李上山,收費大約30-40,辛苦晒
首先去到最低既大寨,有食﹑住既地方,不過來到呢道冇理由住係山腳既
一個外國人踩單車來到,係車上都見到佢估唔到咁快就追上我地,第二日又見到佢踩返去桂林,勁!!
全個山都係梯田,梯田自當地小數民族搬入開始,由元朝一路起到清朝,終於變成今日既樣子,垂直落差有500米,其實唔好話耕田,只係行上去我都覺辛苦
今日天氣唔好,灰朦朦一片,又好大舊雲
因為梯田未放水,冇陽光又灰朦朦,睇落唔係咁靚
不斷向上行,上到另一個村寨,平時懶少做運動,有D辛苦
望上山見到住既客棧,真係好高,有排行
有少少慶幸唔係住全景樓,因為佢係最高
呢道好興竹筒飯,見到都想食,但要趕路,有得睇冇得食
呢道耕田又危險又辛苦,唔小心差錯腳就可能...
上到中間既田頭寨,有YHA可以住
要繼續努力向上行,越行越高
行左一個鐘,終於望見美景樓,即刻衝上去休息一下
突然,山上開始起霧
上到來都接近六點,先放低行李,順便叫定今晚飯餸;唔知點解check in時完全唔洗我地出示證件,又唔洗先交房費同按金,就咁比條鎖匙我地就入住,真係第一次,竟然咁信我地唔怕走數?
放低行李,出來見到咁,唉...好大霧咩都見唔到
出去向山上方向行下,霧時大時細,不過都係唔清楚架啦
狗仔腳印好得意
回望美景樓
最新最靚既全景樓
如果梯田放左水既話會靚100倍
去到一號觀景台--西山韶樂,望落去本應係好高好壯觀既梯田,不過而家就咩都見唔到,冇計啦太大霧,寄望明天有好天氣啦,希望在明天丫ma
都冇野睇,落山返去食晚餐啦
行落D又少D霧,咁奇怪既?
一餐豐富晚餐,上山上得咁辛苦,緊係要食好D
山上面既野預左比較貴,所以都冇計較價錢,最重要係食得開心;土雞一隻分開煮兩個餸,108蚊,又滑又好食~
竹筍炒臘肉,50蚊
炒菜二十幾蚊
竹筒飯20蚊一筒,等左你好耐啦
辛苦左一日,慢慢享受一餐豐富晚餐,3個人都食得好飽;唔知點解老闆娘又係唔收我地錢住,話明天先一次過比,但又見到其他人要比錢bor,都唔點知算好呢?
食飽行出門外,冇晒霧視野好清晰,估唔到夜晚先散霧;最右手最高個間就係全景樓,好慶幸冇揀住佢,行都行餐飽,旁邊既唔記得係唔係觀景樓,而最左既係萬景樓;原本開頭係揀左住萬景樓,但咁岩佢冇晒三人房,所以就住左係呢道美景樓,美景樓都唔錯啦~
138蚊既三人房,平靚正,廁所都算清潔,最重要係有座廁,花灑又夠力
香港有30度,但呢道好清涼,雖然冇冷氣,但涼到好似開左冷氣咁,蓋住綿被訓好舒服
住既呢間房好特別,係一個緊急出口,廁所有門口可以直接出到去客棧後面,走左都冇人知,當然我唔會咁做啦~
未來到既時候仲以為山上住宿會比較簡陋,但又唔係bor,住係呢道好舒服,床﹑被鋪等等都好滿意,完全係出乎意料,今次真係冇揀錯住呢道~
4 則留言:


text:
第一天
出發去日本之前先要準備一下,要book住宿同參觀,再買定日本上網卡,順便上amazon訂定想要既野,好快就搞掂可以等出發;今次其中一個重點係行山,所以係香港近近地行過幾次,當係熱身啦:出發前一星期終於確定好行程同改住宿時間,好快就到左出發大日子啦
出發時冇咩行李,兩個背囊放晒入去先得7.5KG,早知唔買寄倉都得
富士山比較近東京,今次就坐捷星航空來回成田機場,機票係冇特價時買,連去程20KG回程30KG寄倉行李大約二千蚊,好抵!不過同上次去大阪一樣買左機票後一個星期佢就特價,會再平幾百,哈哈!呢班機來回時間唔多好,午去早返,為左平冇所謂啦
臨降落東京前係對面窗見到富士山日落,唉...check in時想同地勤講希望坐左邊窗口位,但又唔敢開口,唉..
入境時朋友比人開gip檢查,我咩背囊就冇睇,咁奇怪?T3出黎就係一個大canteen,晚餐有著落
食我最鐘意既烏冬加多個薯餅,正!
呢班機去到日本已經夜晚,就算出到市區都冇咩好做,慳返晚房錢訓機場仲好,成田機場有休息室比人休息,去望過地方好大又少人,不過啲燈開到好光所以唔選擇留係休息室lu,返canteen仲好
好多人都留係呢道,我早到霸到張長梳化,好舒服
有水同差電,成晚玩電話都得
第二天
第二朝五點出發,沿跑道去T2上車,早一晚已經買左Suica卡可以直接入閘
今次坐最平既鐵路京成本線出去「日暮里」,係耐小小要個幾鐘車程但車費只係¥1025,我大把時間慢慢坐出去都冇問題
成田附近係鄉村風景,好靚
日暮里再轉山手線到hostel所在地「鶯谷站」,返低大背囊正式出去玩
日本人好早返工,七點幾咁早JR站已經迫滿西裝人士,東京繁忙時間人流唔講得笑
今日買左JR一日pass,主要係靠山手線移動,張pass¥750唔係咁抵用,要搭好多程先返到本
去到東京鐵塔附近食個早餐再轉車,咁岩見有間吉野家就入左去
坐多程單軌列車,終於去到羽田機場
山長水遠由成田機場去羽田機場,目的係參加JAL工場見學;係香港正常冇機會入到去飛機工場,日本就唔同,JAL同ANA都有開放工場免費比人參觀,只要係網上報名就得;工場見學好受歡迎,早幾個月就冇位,我係咁岩出發前見到有人取消先報到咋;報名好簡單,上佢個網報就得
https://www.jal.co.jp/kengaku/
見學開始前可以係SKY MUSEUM參觀,睇下JAL歷史同航空相關既野,又有啲小遊戲玩,鐘意飛機既我預早左時間黎到慢慢睇;我係呢道睇野多,冇點影相
見學開始首先入課室上堂,會播放一段JAL影片,之後有職員介紹飛機飛行原理等等相關飛機知識,對像似係小朋友,內容講得好簡單,中學時我都學過呢啲野唔洗佢講都識晒,哈哈;上完堂會有二十分鐘時間出返去SKY MUSEUM自由活動,順便睇下有咩JAL禮品買
好快就到左見學之中最重要時間,終於可以入飛機庫參觀,大家戴好頭盔進入飛機工埸
難得可以咁樣見到飛機!職員一路同我地介紹,見我唔知發生咩事會專登用英文同我解釋,好好人
睇完一個機庫又過去另一個機庫,今次可以落到地面近距離睇飛機,感覺特別大部
好多人已經落左去,好快到我地!
企係門口睇飛機起飛,又同佢揮手,唔知飛機上既人見唔見到我地呢?
行去另一邊繼續睇
成個見學大約一小時四十分鐘,唔經唔覺就過左,今次係一個有趣體驗,鐘意飛機既人一定會鐘意黎呢道;見學過程除左課室入面既資料唔可以影相之外其他地方都可以隨便影相,如果要係網上公開就要先得到JAL批准,我好乖架以上所有相係得到批准先貼出黎,哈哈
離開羽田機場去到「原宿站」,原宿站係東京都內現存歷史最悠久既木造車站建築
大大個太陽係頭頂,有三十幾度,天氣太熱是但搵左個地方食野,最重要係唔想出去曬太陽,係出面熱到唔想郁
原宿出名既商店街「竹下通」,好多人
先係旅客資訊中心買地鐵pass,咁岩呢道有香港人做野,好快就買到
由原宿站旁邊入口行去「明治神宮」,成個明治神宮御苑好大,要啲時間先行到去,好彩沿路有好多大樹,唔洗曬住太陽行舒服好多
到明治神宮啦
假既?
拜神唔岩我,行下睇下就走
行去新宿個邊行街,去左好多行山用品鋪,暫時未有收獲
坐車返去hostel check in,呢道咁岩舉行緊一年一次既「入谷牽牛花祭」,可以去襯襯熱鬧;我都係book左hostel先知道咁岩有呢個牽牛花祭,咁就好啦呢兩晚都可以去行行
有親祭典活動就一定會有好多呢啲小食攤檔,呢道有成百檔咁多,花多眼亂!
除左有野食之外仲有好多小遊戲玩,岩晒細路仔
望住咁多野食都唔知食咩好,隨便揀兩樣就食到好飽
Skytree係冇幾遠既地方
行行下行到天黑;呢個話明係牽牛花祭主角當然係牽牛花,除左一邊馬路係小食檔之外,另一邊全部都係牽牛花攤檔,不過牽牛花呢邊就冇咁多人,小食個邊係迫滿人
「真源寺」點起燈飾
行晒所有地方又食到飽,係時候離開去下一個目的地
有橙味但冇果汁!
下一個就係想去左好多年既「秋葉原」,身為毒男點都要黎朝聖
係JR站入面已經感受到濃厚動漫氣息
可惜太夜先黎到,好多鋪頸已經關門,唯有四圍行下感受下聖地氣氛
秋葉原當然唔少得主題cafe
我最想就係去home cafe,可惜企左係門口好耐始終都係冇勇氣入去...毒到入去都唔敢,唉...
坐山手線去新宿,想上去新宿都廳睇夜景,不過睇左個錯既時間去到已經關左門,冇得睇lu
咁夜冇野好好只好坐車返hostel,順便係旁邊便利店拎amazon訂左既野,佢既盒永遠都係咁大個
全日由早行到晚,叫做去左好多地方;聽日將會開始今次旅行重點朝聖之旅,期待聽日到來!
PS.早幾日完成左馬來西亞八天旅程返到香港,好榮幸得到大馬朋友熱情招待,帶我食左好多平時旅行冇可能食到既地道美食,一日仲要食N餐咁多,豐富到唔敢想像,係一個好開心既美食之旅;今次試既美食實在太多,好多仲係第一次嘗試,暫時唔出相住遲啲先同大家分享,哈哈


text:
12/14/2008
A and her Nancy
Dear 東東,
妳就好啦,有得調整,無得 chat 好唔方便喎,妳幾時整返好呀?
^&&***&
無咩心機寫評論喇呢幾日,奧巴馬好多內閣都係克林頓舊人,出年最少應該唔會衰得咁快既,但係而家好多人無野做,已經燒到埋身,人心惶惶,我都好擔心
妳閉關既生活真令人羨慕,不過我暫時都仲過得幾開心,我住果度好有人情味,過左一個好愉快既感恩節
妳老豆就識講囉,只要唔打仗,衰在我地仲打緊呢,五千億打伊拉克呀大佬,唔係都唔使搞到咁啦,唉,呢啲報應黎,食幾多著幾多整定,我淨係最唔捨得要我呀
Nancy 捱窮,佢上年開始病以黎,照呢樣照果樣,又手術又留醫,睇親醫生都千千聲,佢如果再唔掂,我都唔知點好,又唔想放棄,但係打針死呢,個魂魄就唔知去左邊架喇,佢今世受咁多皮肉之苦,佢如果可以捱到最後一口氣,來生會好啲架喇,佢唔舒服陣時,我夜晚攬住佢訓,佢係咁係度呻吟,令我第二日打坐觀想時突然眼前就見到人生痛苦,係咁流眼淚喇,但係仲打緊坐架噃,唔係真係喊架噃,果種滋味,真係非常奇怪,永遠唔會忘記
原來胡蘭成係自來犬?哎呀真係好乖呀,咁佢女友而家住係邊呀?喺妳其他鄰居度?妳知道,佢呢啲狗係出面捱過苦,而家有一口安樂茶飯食,有人愛錫,性情都會變得溫馴好多,易養啲,妳真係有福氣
比兩張 Nancy 相妳睇,我搵工,佢就攝入張凳彼面,兩晚之前,我拍架車去遠少少,慳返幾十蚊一個月,諗住挽埋啲餸菜返屋企,兩隻手都揸住嘢,再拉佢,點知佢走來走去,我一唔覺意,踏親佢隻腳仔喇,今朝佢自己扯左啲
bandage 去,又好似無事,好返喇
妳小心飲食,唔好咁為食喇,身體緊要呀大編輯!
A. 在 L.A.


text:
黎明正能量阻輕生勸學生瞓醒至算
黎明(Leon)由「黎天王」近年被封為「金句王」,今次《東網巨星》特別為他度身訂造專題節目《黎明話你知》,Leon用其「金句王」智慧解答市民的各種疑問,由私人到社會大事,包括再婚,投資心得,一一「話你知」.
有娘嘅時候「自己未必注意」
Q1:黎明哥哥,近排咁多學生自殺,有咩方法可以鼓勵佢哋?
黎明:覺得有乜嘢可以鼓勵佢哋?咁我諗唔會自殺嘅永遠點都唔會自殺o架咁喺自殺之前嘅人係應該未有人鼓勵過佢哋,咁我覺得最緊要正面啲,畀自己盡量去諗多啲開心,諗開心嘅嘢,早睡早起,第日再睇吓需唔需要有呢個決定.其實每個人命數都有注定,咁當然係一件唔開心嘅事,但我相信若然正能量夠嘅同學知道自己目標係唔會做呢樣嘢,係目標比較含糊或者自己比較失落先有咁諗法,盡量開心啲,你開心完仲想諗自殺嘅,你先再考慮.
Q2:你覺得自己最娘同最Chok係咩時候呀?
黎明:我最娘最Chok?咁我梗有娘嘅時候,但自己娘嘅時候,自己未必注意啫!因為有啲娘唔係太娘嘛,娘梗有o架咁咩時候……呢啲係喺自己唔知嘅情況下發生咗娘嘢,有時我懷疑可能啲人覺得我講金句都係娘o架,原因就係你哋用呢個字嚟笑人.
投資似感情「要斬就斬」
Q3:你好,黎明我想問聲你,人家都講你投資有方,想請教你怎樣投資會更好?
黎明:第一,有人話我投資有方,邊個話你知我投資有方先?又冇證冇據,冇o架,總之唔好大咬,唔好太貪心,做人就會開心!投資都係唔好太大咬,因為正常嚟講你追,愈追先會愈輸得愈甘,總之到咁上下就夠,長線投資就擺埋一邊唔好睇,短線就似感情要斬就斬.
妙計獻盛男「將金同情擺埋一齊」
Q4:黎生,我有嘢想問,我女友成日都日嘈夜嘈好鬼煩,有冇辦法可以令佢收聲?賜吓橋吖?
黎明:女友日嘈夜嘈,OK!冇乜辦法叫女友唔好嘈?咁又唔可以教壞人,通常有時啲小朋友,好細嗰時BB仔,BB女好嘈,好百厭時,就好離譜畀啲睡眠劑畀佢哋食,等佢哋唔好嘈,但女朋友嘅話,嘈嘅話,我諗你揀過個算喇!你揀過個後,到時又鍾意番嘈咪追番佢囉!來來回回係咁o架冇辦法Stop佢(指女友)Stop唔到.
Q5:我有個Friend喺40歲未結婚,有冇辦法幫佢搵老婆呀?有啲咩明星介紹?
黎明:如果40歲都未結婚,仲未搵到老婆,唔緊要嘅,睇佢係咪一個事業型,有能力囉!我聽講我有個朋友嘅朋友嘅朋友,佢都好有錢,到四十幾歲都未結婚,識到個女友,咁個女友生日嘅時間就同佢阿媽一齊放咗個生日蛋糕喺中間,個生日蛋糕就放喺一間好靚屋喇,而佢嘅生日願望就係間屋!咁你撞到啱嘅,咁就唔講錢講心,撞唔到嘅佢就將金同情擺埋一齊,咁視乎你自己際遇,四十歲結唔到婚好正常啫!呢個世界上好多人都冇結婚但係如果你有緣分搵到愛嘅,「冇得強求」四個字,睇運.
賺好多錢「娛樂番畀觀眾」
Q6:Leon先生,想問你百年歸老時啲錢點樣使呀?會唔會畀你老婆同啲仔女呀?
黎明:我百年歸老啲錢點使?人應該正常嚟講人愈大使嘅錢愈少嘅,咁後生時能夠使嘅,恰當嘅咪使吓囉,唔係叫揮霍嘅.你覺得我賺嘅錢好多,其實好多時候會投資番落呢行,始終我嘅錢係大眾畀我,我都會做番啲娛樂嘅嘢,提供番畀觀眾囉!事業心幾樣嘢加埋都有嘅,百年歸老後點?我都冇諗過呢個問題,諗太多唔好.
Q7:請問你會唔會再結婚呀?離咗婚?
黎明:會唔會再結婚呀……離咗婚!我諗好難講o架,你咬死話唔再結婚,可能將來又結婚,你話好希望結婚,可能上帝又話成日恨呢樣嘢,咁就畀多啲磨練你先,等你80歲先結婚,但結完婚之後可能第二日就重新投胎,真係冇人知,所以都係隨緣
爆金句「反映第二個意思」
Q8:我想問吓黎明,你有咁多金句,有冇諗過出書,或者開棟篤笑?同埋邊句金句,你係最鍾意?
黎明:冇諗過開棟篤笑,亦冇諗過寫金句!其實我諗唔係金句,我諗本身可能我北京出生,咁喺北京出世嘅小朋友,大家喺胡同裏面,四合院裏面,好多小朋友說話入面都好多文句式去反映第二個意思,習慣咗嘅時候有呢個基因,變咗嚟咗香港,可能潛台詞有呢個基因,其實有好多一句句子裏面有第二個意思嘅,會加強咗明白嘅,亦都有時咁樣可能我自己性格直接,但我返到北京啲人話我講嘢太直,有好有唔好,其實在乎你邊度出世,環境好在乎影響你嘅吸收力,而吸收力變咗做人講嘢方法同理論呀,思想呀,影像表達未必明,但個意思應該喺度嘅,如果完全唔明,你哋都唔會認為係乜句物句
Q9:黎生,你話你唔會空肚食早餐,咁你食早餐之前,會食啲咩呀?
黎明:唔知啲人點解會話我唔會空肚食早餐,不過,空肚食早餐呢樣嘢,通常朝早起身都會飲杯水先啦,肚好啲啦,飲啲水.我唔知點解有呢句說話,呢句說話我好似冇刻意講過,可能畀人扭轉咗嚟講.
煲韓劇?「依家睇歐美劇」
Q10:黎生,你仲可唔可以重演當年嗰句經典嘅廣告對白呀?「May,你點呀?」
黎明:May……你點呀……!
Q11:黎生,你平時喺屋企鍾意做啲乜嘢o架?會唔會煲劇呀?好似韓劇咁樣呢?
黎明:我唔煲韓劇o架,因為……我冇呢個習慣,睇韓劇我以前有睇過,可能我會早啲快啲,依家睇歐美劇會多啲.
唔係男神「我只係凡人」
Q12:Leon我想問你,邊個係男神同埋女神,同埋覺得自己係咪男神呢又?
黎明:唉……我就絕對唔係男神,我就係凡人!你心目中覺得邊個係男神,你就將佢貼張相喺床頭,廁所啊對住佢但都唔會出現,神又點會出現人面前呢!
Q13:Leon我想問你呢,我同男友好想上車(買樓)啊,點樣可以快啲上到樓呢?
黎明:買樓嘅地方你要計一計囉!如你想買樓呢個係一個意識,你覺得一個保障,但有冇諗過你搵嘅錢用嚟租樓嘅時候,你可以不停可以換,如果啱自然買到樓,點解唔租?一定要買呢?一定要供?一定要做供樓奴隸呢?呢個唔係好明,係咪先!有時諗上海咁貴,但買咗幾可會住,一間800萬嘅樓,可能一年先去一次住五日上海,你住最靚嘅酒店使你幾多錢,其他錢可以做其他嘢,點解要將800萬放喺上海嘅樓上面,呢個係我嘅睇法,每個人對錢睇法不同,視乎你滿唔滿足,你同男友一齊最緊要個地方令你開心啫!開心工作順利自然會有機會,買到你想買嘅樓
想做爸爸?「呢分鐘我唔會」
Q14:Leon有錢又靚仔,又係筍盤,你揀女友有咩條件?
黎明:其實我揀女朋友冇乜條件,睇緣分咋!因為我工作時間太長,同埋唔係好識得分配自己時間,成日做嘢.我諗如果狗仔隊唔再影我哋藝人時候,我哋私人時間可以出去行吓街,咁自然就有機會識到女仔,但通常未識到已畀人影咗相拎去賣錢,咁係嘛!咁出呢啲雜誌報紙老闆自己繼續去拍拖,對我哋啲藝人係有啲唔公平,咁唔好影等我哋自己上fb登出嚟.
Q15:你幾時做爸爸呀?幾時想呀?
Leon;你抱住小朋友就問我幾時做爸爸,我冇抱小朋友!我覺得做爸爸都要睇緣分嘅,即當有小朋友時你嘅工作完全Handle到又照顧到小朋友,跟住先去照顧,因為好大責任嚟,尤其是始終每個人命運唔同,唔係爭唔爭取,如果爭取完你個婚姻唔係咁長遠嘅,咁到時當多個仔多個女都可以Handle,始終生活喺亞洲唔係美國,變咗隨緣有我都唔抗拒,但呢分鐘我唔會囉!
後記:10分鐘 Tell You Something
記者與黎明做專訪,有一種衝鋒陷陣嘅感覺,腦筋反應最好有1000M極速光纖速度,才可以應付到黎天王的精妙對答.當日,黎明工作表排到滿,拍攝《黎明話你知》只有黃金10分鐘…嘩…10分鐘,食個麵,飲杯茶就完不過黎天王以經驗「話你知」,佢係做到嘅!由埋位將幾十條問題一一答完,再拍埋Slogan啱啱好,最抵死的是他將節目名《黎明話你知》翻譯埋英文名「Leon Tell You Something!」金句王確係好Funny.


text:
Day 3 Karlovy Vary (KV) > Cesky Krumlov (CB) 27
Oct 2012
今日起身望出去個窗出面係滿地都係雪,尋晚應該係落咗成晚雪.摸下個窗~~嘩~~好凍嘅呢~~
住宿呢到係包埋早餐,梳洗完就睇下上唔上到網啦,呀~~又得啦喎,可能係尋日我係張揀早餐張紙到寫咗上唔到網,個館主尋晚返到來就整過來啦~~
我哋就係8點食早餐嘅,未夠8點我哋就準備好啦,出到去就見到館主,傾咗幾句有問我Wifi用唔用到,之後就攞咗D資料登記同埋埋單~~我哋就問咗佢附近景點嘅資料同埋揸車去睇方唔方便呢,佢嘅答案同我搵嘅資料一樣,呢到泊車唔係好方便,有得泊車嘅地方有好遠,同係我哋係呢到行去景點差不多無咩分別,重有就係要俾埋Parking Fee 添啦~~又話我哋知點到有supermarket~~
傾完我哋就去食早餐喇,係傳統嘅歐洲早餐,麵包為主囉,重有D Ham …可以食得飽,無咩特別!!
食完我哋就執好行李,準備去市中心到行返一轉睇下嘢先,唔次個館主係咪以為我哋Check Out ,話唔可以放D行李係房到,叫我哋放返係車到或者放係食早餐個到喎 ! 我哋其實都無諗住咁快 Check Out 嘅,只係諗住出去行一轉之後就返來Hae一陣然後先至走人~~咁講法咁我哋唯有放D行李係食早餐個到先啦 !! 因為其實我哋都唔知會街幾耐嘅,可能會過咗個 Check Out 時間都唔定.食完嘢我哋就行落去市中心睇下D溫泉迴廊啦,由民宿個到行落去其實係唔洗10分鐘就會到咗景點,不過我哋出門口個時就落緊雪,由凍有滿地雪,要行慢少少,唔係就會隨時 PK 到似.
行到落去我哋睇第一個溫泉迴廊Vridelni Kolonada(Hot
Spring Colcnnade),呢一迴廊入面有一個噴泉,都噴得幾高下個喎.我哋就係到影下相啦,同埋解下凍,因為出面好大風又凍添呀~~係呢個迴廊都幾多人係到,最大班嘅就應該係一班台灣人來嘅,佢哋係D精品店到買緊D Souvenir ,我哋都行埋去睇下啦,個都有D溫泉杯同埋D手指甲剉買.好多人都會買隻溫泉杯去載D溫泉飲下,不過D杯都唔平喎,細細哋一隻都要過百蚊,都幾貴~~如果係尋日來到有時間睇下的話,我哋都會考慮下買嘅,不過一陣間我哋就會去 Cesky Krumlov ,都要成2~3個鐘嘅車程,無謂博啦,一陣拉肚子咪大鑊 !! 唔知係唔係星期六嘅關係呢?! 成9點好多舖頭都未開,之後先發覺我哋無試到溫泉餅~~因為其實真係唔覺有邊到有得買,所以我哋無試到~~
之後我哋就去睇埋 Trzni
Kolonada(Market Colonnade) 同埋 Mlynska Kolonada(Mill Colonnade),之後就決定走人啦,因為好鬼凍又落住雪咁~~行到返去民宿個到,去下廁所同埋掃走車上面嘅雪,都成差不多11點先出發~~
一開波個 GPS 又係好耐都未 Locate 到,應該係重未搵到D 衛星訊號,心諗你要生生性性呀,重有好多日要靠你架…等咗差不多5分鐘,好在有返訊號,可以出發啦.
本來原先諗住係去 Cesky Krumlov 之前會去下 Františkovy Lázně 同埋 Mariánské Lázně ,因為由 KV 去其實都幾近,不過今日天氣就唔係幾好,同埋去呢兩個地方有機會行山路去,所以最後我哋都係無去到呢兩個地方架,呢兩個地方其實都係睇下D溫泉嘅嘢.
由KV直接去 CK ,諗住途經 České Budějovice (CB) ,又係 Plan 咗入去睇下個廣場就走人,因為都係得個廣場同埋教堂,教堂我哋睇咗好多,所以都無諗住睇嘅,淨係諗住睇下個廣場算~~不過最後我哋都係直接去咗 CK 先,因為去到 CB 應該都成點幾兩點鐘.今日我哋就係車上面食零食做午餐,不過其實都唔係好肚餓,唔次係唔係朝早食得多嘢呢 ?!
行行下我哋見到有個好大嘅 Shopping Mall,於是我哋就停車入去睇下,順便入去方便下呀嗎~~呢個Shopping Mall到幾大,有嘢食又有嘢買,我哋係呢到嘅 Supermarket買咗D嘢食,準備不時之需.之後重係到買咗一對毛毛鞋,因為出面真係好凍~~
買完嘢方便完我哋就去 CK 嘅住宿到,今日住個個地方係離開咗個市中心有段距離,不過就可以泊車,因為先前搵過一D係市中心嘅好多都係無晒位.最後搵咗呢一間啦,呢一間就有車位,重有廚房可以用.我哋去到呢到都差不多成4點鐘,唔次係唔係因為落雪關係,車程都用咗成差5個幾鐘先至由KV到CK.去到呢間 Apartment,係今日係住 Apartment,一泊車,個館主 Martin就出來問係咪我啦.講咗幾句嘢之後,佢就介紹下佢間 Apartment 有D咩,同埋食早餐同煮嘢嘅地方係邊,之後就問我哋會唔會煮嘢食,我哋當然係會啦,因為都有兩日係呢到住,如果搵唔到嘢食,我哋好大機會自己煮架嗎.之後,佢就諗咗一下,就俾咗一間入面有廚房嘅 Apartment 俾我哋啦.
呢一間 Apartment 都幾大下,我哋安頓好D嘢就準備出去行下睇下嘢,順便食埋晚餐,今晚我哋就Book咗食地窖餐廳到食嘢.
我哋差不多成4點半先出發,一路行一路影相,出去個時都重有D落雪,呢到如果唔係今日咁嘅天氣應該會幾靚.行下影下,好快就去到市中心,行到去個中心廣場到見到搭晒D攤檔係到,我哋重以為係聽日星期日會有D露天市場係到擺買添,原來唔係嘅~~~
行行下去到今晚食晚餐個間餐廳附近,我哋就入去個Information Center到暖下先同睇下有無咩資料可以攞,結果係無嘅.我哋大約17:15到到咗間餐廳,因為出面都幾凍,於是乎就入去睇下有無得開早飯先,又有位喎!
開頭佢哋以為我哋係 Walk-in嘅,俾咗張角落頭嘅2人枱俾我哋,之後我同佢哋講我哋Book咗,佢就俾張4人枱俾我哋,不過張4人枱無張2人枱咁好Feel,於是我哋都係要返張2人枱.
睇下個Menu,咦~~~點解無豬手食嘅,睇咗好耐同埋同個職員講佢都唔係好明,之後我就行下睇下間餐廳入面有無人食緊啦,原來真係無喎,後來就見到有一枱人揸住本書問有無烤豬手同埋烤鴨食,個職員答係無嘅~~原來呢一間係無呢兩樣嘢食嘅~~
之後我哋就叫咗 Set 係雜扒同埋一個淨豬扒同一杯Beer,個淨豬扒都幾好食,個個雜扒就Ok啦~~係呢到食,基本上就係食氣氛~~
食完我哋就返去Apartment到休息下,聽日重有一整日係 CK 到,可以聽日先睇D景點 !!
到咗CK
呢間就係我哋會住兩晚嘅Apartment
呢個係公家食堂,如果有叫佢哋個早餐就會係呢到食
呢間就係我哋住兩晚嘅房啦
有廚房
睡房
飯廳
廁所
玄關位
外觀,大家睇唔睇到落緊雪呢...
行去是中心嘅路
行落去就到市中心附近
過埋條就到啦
有紅葉睇
萬聖節裝飾
中心廣場
地窖餐廳
是日晚餐
市中心夜景


text:
星期五, 2月 12
鐵索
大市稍為反彈到二萬三百, 有啲話彈到二萬一以上才算, 有啲話有終極一插去萬八, 同上星期咪一樣, 即係代表緊恐懼既情緒而已. 唔係話唔理情緒呢樣嘢, 但係股市揾食, 怕且係策略行先啫, 諗吓點分配注碼同止嘢好過, 臨場照做咪得, 日日估市有咪謂呢, 掃吓間屋好過. 呢幾年唔知點解, 凡係農曆年前都係大調整, 之所以鬼老啲嘢都唔好信到十足. 但前年係頹既開始, 上年係驚弓之后, 大勢點都唔同啩; 記住牛市都係係恐懼之中, 慢慢爬升架.
*****
政府放風話要搞個新既仲栽局, 嚟處理五十萬樓下既金融糾紛. 筆者就覺得都係揾嘢嚟搞, 又係搞啲乜局物局嚟推摚集體訴訟機制啫. 某論譠曾道:
叫啲盲毛同啲 banker lawyer 傾, 傾條毛咩, 咪畀人食住; 條仲裁又唔會主動咁查嘢, 掙係睇文件同聴 lawyer 或事主自己 (死得) 或其代表律師, 咁同小額審裁處有乜分別, 打贏哂神, 所剩都無幾啦; 仲講乜教育, 再教育多一萬年都有呢啲盲毛畀人昆架啦.
解決方法最簡單有兩方面: 1. 成立集體訴訟機制, 咁個啲范氏呀, bankers 呀, 唔可以話人地得個散紙跌咗, 就大人去高院鬥繞銀紙, 咁去甩身; 而且可以一次過處理成炸個案, 快啲有得賠, 唔駛畀人拖到無氣; 2. 證監處唔好再只用披露為本做檢證算, 要將投資產品分級, 假定分一至五級, 咁最高級一定唔可以賣畀非專業投資者; 其實里邊都寫咗好多指引, 但去到高層通常被人截哂, 呢排聴證會都聴到啲啦; 怕且要引入機制, 如果爆大鍋, 證監處要罰糧, 咁怕且佢啲人先會肉緊啲囉
2 則留言:


text:
2010年12月13日 星期一
蕃茄雞柳意粉 + 炒菜心 + 紫蕃薯糖水 ( 13-dec-2010 )
( 13-dec-2010 mon )
夠瞓真係好喇 今朝好精神呀 不過今朝天氣唔好啦 又熱又濕咁 唔鍾意呀 ~
今朝好想食辣椒油 所以食漢堡炒蛋米粉喇 食完出汗呀 ~
菇場無咩嘢做 又上網咁囉 不過唔可以咁猖狂 唔係細老闆見到就煩 lu ~
又係 lunch box 喇 其實尋晚我無乜點食到 d 豬軟骨 所以今日覺得好似食新餸咁呀 ~
晏晝超忙呀 坐到腰骨痛 睇到眼又濛 所以抖下先 食下花占餅 我好鍾意食粒糖架 講起花占餅就好笑 上次同家姐講話好想食花塔餅 佢好愕然咁問我係咪要杜虫 我話係有粒糖果 d 餅呀 先醒起我自己講錯 呵呵 ~
終於放工喇 今日 13 號 所以去惠康買嘢 95 折唔係多 但係如果特價再 95 折呢 咁就差好遠架喇 ~
是日晚餐 - 蕃茄雞柳意粉 + 炒菜心 + 紫蕃薯糖水
蕃茄雞柳意粉 - 尋晚又醃定塊雞柳 所以都唔係話好煩 今次仲整得好味添 我覺得有心機整 唔試味整出黎都好好味 但無心機呢 跟哂食譜買埋好材料都唔好食咁囉 ~
炒菜心 - 真係大頭蝦啦 唔記得有斤菜心喺雪柜 好在無煲粟米湯咋 唔係又太飽啦 我唔想呀 ~
紫蕃薯糖水 - 好想食糖水呀 簡簡單單整個蕃薯糖水 用黑糖煲糖水真係好味 d 咁呢 ~
標籤: 肥在家煮食篇
訂閱: 張貼留言 (Atom)


text:
頭先搭電梯回來又差D被困,電梯內有4個大人1個小學生,去到9樓第一個人出電梯,點知對門開左少少就冇開,電梯又唔郁,按一按關門佢又閂埋少少,用手推電梯門又冇反應,唔知點樣佢又開返門,我就問老公要唔要出搭另一部電梯,老公話呢部電梯今朝都係咁!唉~我唔覺既可能未訓醒!
好在冇事咋!唔係就係我出生以來第三次被困電梯喇!六合彩又唔見中喎!
C勒!今朝喉嚨有D痛,而家喉嚨開始有D癢癢地,應該就咳,唔通今次靠自己真係打唔贏,難度真係要去睇醫生?
今日細舅父做手術由朝早8點幾開始,足足做左8個鐘,我聽舅母與阿媽傾計話細舅父個癌細胞剛係個肝中間麻煩D,我諗可能要切好多先得,因為每日我都係見到佢地一陣,什至乎見唔到,加上呢2日晏晝我又走左,我又唔想問阿婆攪到佢唔開心,所以我都唔係好清楚細舅父實際情況.
肥仔OT收9點,娣婦唔舒服煮烏冬吃,〝四大長老〞都去左醫院睇舅父,所以得我與老公吃,雖然,阿婆滾左湯,不過得2個人,所以我地就出去食.我唔舒服唔想食熱氣野,所以簡左〝吉野家〞.
上年都買左條皮帶襯衫,但係唔多好用,想買過另一條好耐都又睇唔〝arm〞,頭先行去買〝吉野家〞時被我睇中左2條好平既皮帶.
我都記得幫朋友買左佢要既〝吉士粉〞,而我自己就買左〝無鹽牛油〞.頭先去第一間D〝吉士粉〞要煮,所以去左Miss到買,但Miss係冇乜packing好普通架咋!
尋日買晒材料預備今晚整〝雞批〞明天拎去朋友仔大顆兒一齊吃,不過,原來麵粉唔夠,老公幫我落〝惠康〞買又冇晒貨,激死~唯有放棄再過幾日整喇!
〝芒果〞~原本想用嚟整〝楊枝金露〞,但忘了買〝西柚〞,唯有吃掉它,呢個芒果都OK甜喇!


text:
7.10.12
ok我有公主(子)病
(以上為星星眼示範)
是咁的
好耐之前
係偶然嘅機會下
識左一個社工朋友
因為成日懷疑自己有抑鬱焦慮社交恐懼之類 (好多煩惱阿我)
所以請佢幫我開case
偶然見面傾下
佢話我唔係抑鬱病
而係公主病
(我幻想自己眨住星星眼,
同飄零燕手拖住手係阿爾卑斯山上面奔跑
我真係有病...)
因為係公主, 超介意自己外表, 成日想用(未曾有過嘅)最靚嘅一面示人
因為係公主, 想保護自己嘅好名聲, 要全世界讚賞自己 (死左比較容易)
因為係公主, 完美主義, 吹毛求疵
因為係公主, 想要嘅野一定要得到手 (出左街買野, 買唔到我會十級空虛)
因為係公主, 期望同現實不乎就會好焦慮 (其實我好驚睇戲, 因為希望愈大失望愈大)
仲有好多真係公主病少少嘅情況
不過我好驚未來老闆goo到呢篇野我會玩完
所以寫少少少
朋友話性格係天生
我又冇傷害到人 (我98%嘅不悅都唔會寫係面上, 我係一個善良嘅公主)
所以多d接納自己就可以啦
公主病呢家野佢同我係半開玩笑咁講
佢認為我係生活太少寄託所以成日疑神疑鬼
建議我搵多d野玩下
放鬆下自己
不過我真係唔知可以做咩 T_T
同埋, 雖然我係公嘅應該寫公子病,
不過公子病讀起黎怪怪地
所以就公主到尾算
(然後提起公子病
我就幻想到一個男人著住唐代古裝,
潑住中國扇企係木橋上面傻笑
旁邊有G4係到灑銀紙好壯觀啊~~)
Label: Life
訂閱: 發佈留言 (Atom)


text:
話說我好少去茶餐廳,因為有潔癖費時坐立不安又麻麻煩煩咁
今次本身都唔知係去呢間既,係去到附近先通知我
環境都算舒服既,只係有少少逼狹
但係可以接受既程度,走道也算是暢通的
門面睇格局已經知佢係新式茶餐廳,即是有點像Cafe既
同埋真係好多好多人排哂隊咁,應該都唔差,放膽一試xdd
豆腐火腩煲
呢張相係食左先影既,因此份量同真實有出入:^0
佢係原鍋上,食時仲保持到熱度
呢點都好重要,因為咁多脂肪既菜式一凍左凝結左就真係有機會望到都食慾不振既xdddd
腩肉係燒腩仔果種,本身鹹度都好足,同埋入哂味既,所以食落有少少太濃味
肉質稔軟,亦帶點肉香,唔會俾醬汁調味蓋過
鍋中豆腐外皮吸哂腩肉既油香同醬汁,夠味得黎唔會過頭,中心仲係滑嫩既
整體黎講係幾油膩同濃味,但配飯食都ok既
煎涼瓜蛋餅
煎得外層金黃色,切塊後排得整齊,只看賣相都幾吸引
入口竟然仲有點蛋汁,蛋香亦甚濃郁
重點係……我好中意苦味既野,如無糖涼茶,純特濃咖啡……就係涼瓜我係唔食既
但佢呢個涼瓜唔會有難入口既苦澀味,食落爽爽地,味道不重,仲幾清新添:^)
咖哩牛腩
咖哩味夠香濃,辣度不大,容易入口
食完也沒有很口渴既感覺,個人認為都唔重味精既
牛腩煮得夠稔軟,易嚼咬
肉香幾突出,冇雪味冇腥氣,又唔會太過乾身
咖哩稠度剛好,撈飯易拌勻,唔驚黏不住飯粒


text:
影完車又無咩野做,落到地鐵站諗住求其篤個站就搭去行下,
點知見到個幾熟悉既地名,南千住,
點解會知係因為果到有個JR貨物既調貨場,
我其實鍾意車頭多過客車,要搵一次去行下JR貨物之旅.
點知成個站都無咩車同埋鐵絲網圍實哂.
行下行下望見Google Map上面有條火車線,都電荒川線,
之前睇書都睇過有鐵膠巴打黎影呢條線既車.
我自己好鍾意呢D細既鐵路公司,
佢地無JR各社咁財力雄厚,亦都未必係交通要衝(例如有機場線既南海電鐵),
亦未必有一條好賺錢既線可以靠佢支持哂成間公司既運作(話你啊JR東海),
更加唔好話有能力起百貨公司或者自己造埋列車,
所以呢D公司要生存比其他大手鐵路要努力多一百倍去支持住唔好倒閉,
而有D公司因為地理因素坐擁左全日本最賺錢既路線,
其他路線就hea做,幹線到今時今時仲係單線非電化,公平咩(話你啊JR東海).
巢鴨既商店街,可能係新年同舊區既關係,商店街好冷清.
個LED Display整得好有心機.
呢個係總站三ノ輪駅.
町屋駅前
荒川車庫前
唔好問我點舛車庫入面會有架老爺車.
有一段係上山路.
大塚駅前
最後係都電雑司ヶ谷轉地鐵返上野,下次會再黎認真行下都電荒川線.


text:
星期六入左迪迪尼食Buffet 預早慶祝母親節, 咁啱依日又係會員購物日6折, 聽到都興奮, 我已經預備定吾少彈藥了! Btw, 點解母親節都好似變左兒童節咁會入迪迪尼玩同買野比龍BB, 其實因為吾理咩日子只要見到龍BB 開心我就開心了 ^^ !
我地Book左2:45 個Round, 可惜天公不造美, 沿路坐Shuttle bus 入酒店時已經開始落大雨, 本來見到個迷宮重想入去玩Tim~~
入到酒店門口見到Mickey & Minnie緊係要影返張相啦!
再落一層就到 "翠樂庭" 入口!
入坐後Mickey 第一個行過黎影相, 當時龍BB 有D 嚇呆左, 因為佢係第一次咁近距離同Mickey 影相! 之後我叫龍BB 企係到同Mickey 影相, Mickey 好熱情想將龍BB 抱入懷抱, 嚇到龍BB 即時想逃走, 哈哈!
之後到Pluto 行過黎, 龍BB 已經開始無咁驚, 識同Pluto 打招呼!
輪到Goofy 影相龍BB 重識走去同人扼手, 好攪笑! 其實到而家我都吾係好識分Goofy 同Pluto 個樣!
最後就同Minnie 影相係最肯企定定!
Buffet 種類都算多, 味道都吾錯, 我地得一個半小時又要掛住影相又要食, 其實真係吾夠時間!
甜品好精美, 見到個樣咁可愛都吾捨得食!
食完再返入迪迪尼, 因為重落緊好大雨所以我地只係玩左3D 館就去Shopping!
Chock 樣龍BB ~~
因為落大雨攪到好多人走晒入Shop 避雨, 人多到想行都行吾到, 再加上6折關係, 好多野都已經比人搶購一空, 本來我一心想買架Mcqueen 長貨車比龍BB, 點之全線斷貨, 好可惜因為真係好抵, 正價$5XX, 折後$3XX! 最後幾經辛苦都買左D 戰利品返屋企!
最後想講下個Mickey Minnie 一對鎖匙扣, 係老公要求買一人一個扣住, 我重叫佢念清楚係咪想買, 咁大個男人重扣住隻Mickey 出街, 老公話Mickey Minnie 著住婚紗係代表我同佢, 所以要扣住......嘩, 我聽完真係冧爆左, 女人真係易氹!
到左星期日母親節正日切蛋糕, 龍BB 重親手將學校教整朵花送比我, 重講左好多次'母親節快樂, happy mother's day' 我真係甜在心!
2nd Happy Mother's Day 2014


text:
呢排真係煮嘢煮出癮 雖然只局限於極度簡單嘅餸菜 但我真係落足幾百萬倍嘅心機整架 真係煮嘅開心 食果個仲開心呢
見里奧大人成日渴望食丁丁 咁難得星期日又有時間 所以整丁丁比佢嘆 加埋開心腸同哈哈笑蛋 佢真係差 d 一路食一路感動到流眼淚呀
都話整開有條路 所以比個驚喜里奧大人 就係整咗過超 a 嘅黑白珍珠西瓜涼粉 好透心涼呀 不過呢碗超 a 真係用咗好多時間整呢
食到真係好飽 但又想早 d 食完去跑步 所以好快又要預備晚餐喇
是日懶餐 - 腐乳蝦醬雞絲炒飯 + 菜心
腐乳蝦醬雞絲炒飯 - 第一次跟食譜整 又幾好味喎 今次仲錯有錯着 整多咗 d 汁 所以可以用多餘嘅汁黎點菜心
菜心 - 菜心夠正氣 食多多都唔怕
食完洗完抖陣就跑步 其實應該係徑步 好耐無徑 lu 所以唔敢徑咁多 來回 30 分鐘就算喇
徑步完沖涼 d 感到真係好正好舒服 希望黎緊都有時間可以徑番啦
尋日食得太多蛋 又食過出前一丁 無咩好選擇就食芝腿治烘底 + 奶茶 ( $16 )
番到菇場終於無咁忙 可以巡完 blog 先開工 咁先有原動力開工家嘛
里奧大人晏晝要聽 seminar 所以食麥記 貪佢夠快啊 我覺得個巨無霸好似嘔緊 d 菜出黎咁好搞嘢呀


text:
豉油雞 - 超好味
豆角炒蛋 - 好耐無食喇 我覺得媽咪整豆角炒蛋好好味
陳皮絲蒸鮑魚
西生菜
清補涼生魚湯
香水菠蘿
山竹
( 3-JUN-2013 THU )
今朝落毛毛雨 個天又灰灰暗暗 所以一定唔着黑衫黑褲 唔想咁黑沉沉呀 ~
尋日食完甜 今日要食鹹呢 ~
菇場唔忙 可以抖下 得閒搵下食譜 呢期勁有 mood 煮嘢 ~
好快又 lunch time 喇 今日 lunch box 係臘鴨飯 勁好味 因為我鍾意鹹鹹香香嘅味道呢 ~
又 hea 過喇 里奧大人唔駛上大陸 不過都唔會早放工 咁我又番媽咪屋企食飯 lu ~
估唔到放工又好天喎 真係好唔鍾意落雨 周圍都沔糟臘塌咁 ~
等埋家姐就開飯 食飯嘅時候覺得自己好開胃 可能樣樣餸都鍾意食 之後食食下發覺原來自己飲咗 1 碗湯 仲剩番 1 大碗湯無飲 唔怪得可以食咁多嘢啦 所以我成日都同媽咪講 次次飲完碗巨湯真係飽 7 成 但媽咪唔理架 點都會 "北" 碗巨湯比我 不過我都明嘅 媽咪知我無湯水 覺得我好慘呢 嘩哈哈 ~
食完飯又食生果喇 我自己喺屋企真係好懶食生果 可能一個人食好悶啦 ~
同家姐 8 點半就走喇 番到屋企就即開機洗衫 之後沖涼就休息喇 ~
里奧大人食埋嘢 差唔多 10 點先番到屋企 本來我睇緊雜誌 佢就睇 "中國好聲音" 搞到我又想睇 睇到 11 點半先瞓添 ~


text:
2014年6月29日 星期日
富田和食亭 @ 佐敦 ( 29-JUN-2014 )
超勁鹹呀 鹹到咀唇都 "乸" 算埋 唉
( 29-JUN-2014 SUN )
今朝里奧大人教錯鬧鐘 所以差唔多 11 點先醒 咁番唔切教會 lu ~
梳洗完都 11 點半 要即落樓食早餐喇 仲要等 15 分鐘添 ~
食完番屋企抖陣 大食表妹話婆婆今日出院 所以諗住去佢屋企探佢 點知有小小燒 所以就出唔到院 咁我地就去醫院探佢啦 ~
3 點出門口 同里奧大人去荷里活廣場食 tea 之後拎西褲 搞掂哂就即搭地鐵去醫院喇 ~
香茅雞翼撈檬
香茅豬扒金邊粉
去到都 5 點 啱啱探病時間 見到細舅父舅母同細姨姨丈同工人已經喺度 不過只可以 2 位入去探 佢地比我地入去先 婆婆胃潰瘍 所以無咩胃口 不過我話點都要食 d 嘢 唔係無哂抵抗力嘛 咁差唔多半個鐘之後就出去 到細舅父舅母入去喇 咁啱大舅父同表妹夫都黎咗 要輪住入去嘛 所以喺大堂傾計 一傾傾到 6 點半 之後我同里奧大人再入去探婆婆 探多陣就走 lu ~
其實未餓 不過唔想撞正食飯時間 所以去食嘢先囉 唔想諗 所以去富田食壽司 ~
食完就行裕華 之後就坐 van 仔番屋企喇 里奧大人去徑步 我就番屋企沖涼休息喇 ~
訂閱: 張貼留言 (Atom)


text:
2016年5月13日 星期五
2016 道南8天自駕遊 - 洞爺サンパレス Spa and Illumination
10 則留言:
有得玩水上樂園正呀^_^風呂個景好正﹗回覆刪除回覆
我地就係睇中個水上樂園^^刪除
好彩天晴先至有咁靚既view^_^
燈飾同溫泉景好靚 :)回覆刪除
唔係咁多酒店設有泳池 , 就算真都未必有滑梯 , 呢間酒店掂呀 .回覆刪除
而且溫泉都好掂 , 尤其係露天部份 , 利害 .
另外想問燈飾係屬於酒店範圍還是街外人都可以參觀 ? 好靚呀 .回覆
附設水上樂園既酒店我喺札幌住過一間,叫菓子王國.第二次住Tomaru,呢間就冇滑水梯.今次呢間都幾好玩^^刪除
溫泉係我暫時住過個view最正.
燈飾應該係屬於酒店範圍.
又游又浸,要搽返好多cream潤潤佢.回覆刪除
個景咁正,睇煙火實靚爆.回覆
去日本一定會帶cream,尤其冬天乾燥實會爆拆.刪除
煙火要4月中先開始有,呢間酒店睇會唔會遠咗D?
呢間旅館幾吸引喎,有水上樂園岩晒一家大細去玩回覆刪除
溫泉個景好靚,主景有洞爺湖,後景又有羊蹄山,完全配合到洞爺湖特色
如果去道南玩,可以考慮去呢間旅館住,價錢算合理回覆
我就係睇中呢間酒店有得玩水,不過如果揀呢間酒店,或者考慮會席食,不過佢D甜點又太吸引XD刪除


text:
第一晚返到屋企瞓,放咗舒韻喺moses basket到瞓
因為我地間房對北,又無暖爐,所以我同佢著咗
一件vest,一件babygro,一個sleepingbag,再冚多張blanket~幾夠暖
第二朝一起身,兩個家姐第一次一起身見到妹妹
相當興奮!要爭住抱佢呢!
婆婆嚟咗探我地~
影曦好有大家姐feel呀
由於個moses basket比較難攞起
所以之後我地放咗舒韻喺呢個car seat到
呢個car seat真係好好㗎
影曦出世之後一個月都係用佢!
呢個car seat好就好再可以較角度(共個角度),由平瞓到坐起(110度)
呢個car seat係連埋BB車嘅Travel system,咁有時舒韻瞓緊嘅話,我又要出街,都可以就咁clip個car seat落架BB車到,唔洗整醒佢
個car seat仲要有埋床褥,有一條打橫嘅seat belt咁紥住,等BB好似畀人攬住咁,又唔怕佢"富被"喎~暖到爆!
前面仲有塊野可反上,擋埋風添~
好啦,講下餵奶方面啦
因為今日係返到後嘅第一日,我餵奶嘅時間仲係有少少亂
不過每餐都至少會隔三個鐘,最多隔四個鐘
如果大家有睇開我個blog嘅,都知我主張按時餵食
但今次我以實驗性質咁去試~又覺得幾ok喎
始終我喺屋企都仲有兩個大嘅要睇住,有時d野真係唔可以on time做晒
要揀咗d重要嘅嚟做先
所以我先試咁餵法
舒韻佢又好合作㗎喎
佢好快就適應咗呢個咁亂嘅routine
而家已經知道,唔夠三個鐘佢喊嘅話,即係佢要poo poo
過咗三個鐘喊嘅話即係佢肚餓!
而家夜晚都係起身餵一次夜奶咋~
但係其仲一邊畀亞女啜損咗
其實次次餵奶都好痛...
希望呢個時期快d過去啦!!!
另外,要講下自己...
今日約中午,老公帶咗兩個大女出街,剩返我同舒韻喺屋企
我餵完佢我就上床瞓...較咗三個鐘後餵佢食奶但我又起唔到身...
攪到隔咗4個鐘先餵佢
佢又無喊喎,仲要我整醒佢
餵完佢我又放低佢...我又上床瞓...
到6點幾我起身,先知自己發緊燒
唔怪得咁好瞓啦!!!
今日開始有d谷奶
我估因為咁而發燒啦!
成個人都有少少wing wing地
係食咗paracetamol 先好返d咋
我而家漏奶漏得好勁,每邊用兩個奶墊,都可以濕透過三件衫!
而家要用muslin square對摺三次,共八層先可以頂住咋!


text:
老豆早前拎咗幾個南瓜返嚟,有大有細,而最大果個就已經開始爛,唔食唔得喇!咁大個南瓜要一次過食哂,都有少少難度,突然間俾我諗到整南瓜露,咁就多多都銷得到啦!所以噚晚就整咗呢個南瓜露喇!
材料:
南瓜
鮮百合
椰醬
冰糖
- 百合先切去啡色部份,之後拆開洗乾淨,備用.
- 南瓜去皮,去瓤,切細件後放入煲內,加小量水煲滾.
- 當大部份南瓜都煲腍後,就加入冰糖,之後熄火,將南瓜全部焗腍.
- 南瓜肉連水放入攪拌機內,加入鮮百合一齊攪成南瓜蓉.
- 將南瓜蓉倒入煲內,加入椰醬拌勻,再次煲番滾即可熄火.
又香,又甜,又滑嘅南瓜露,真係魅力沒法擋,
食完一碗又一碗,停唔到口呢!
呢個南瓜露係媽咪教我整嘅,食過一次之後就即刻對佢著迷,因為真係好好食,又香,又濃,又滑,加上我係一個南瓜精,咁就自然對佢 "不能自拔" 啦!記得當年新屋入伙時,叫班 friend 一齊上嚟玩,媽咪都叫我整呢個南瓜露招呼佢哋,佢哋食過之後都讚好食,連 Winnie 都問我點整,佢話都想試吓整俾屋企人食,但唔知佢最後有冇整呢?
媽咪話俾我聽,整呢個南瓜露最重要反而係鮮百合,因為加咗鮮百合可以令到個南瓜露既清新又清甜,冰糖都可以落少啲.
Notes:
- 煲南瓜時,盡量用少量水去煲,因為南瓜煲熟之後就會出水,即使煲完之後可能
會好稠身,到時可以酌量加水或椰醬煮開至適合濃度.
- 煲南瓜嘅水量毋須冚過南瓜面,因為南瓜係非常易煲腍,即使無水浸到嘅南瓜都
可以俾水蒸氣蒸熟至腍,又或者可以喺煲嘅中途用匙羹將南瓜肉翻一翻.
- 若果真係煮得太稀的話,可以用馬蹄粉埋芡,甚至用粟粉都可以.
- 可預留少少鮮百合到最後煲滾時先落,咁就可以食到鮮百合嘅爽甜,多一種口感
層次.
- 加入椰醬後記得唔好煲太耐,因為煲得太耐的話,椰醬會煲出油.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
妹妹出世後真係忙左好多
依家先叫有返D時間
分享下我嘅生產過程
奕朗足38W,我就穿水入院催生
雖然催生過程歷時13個鐘,但起碼即日搞掂
仲因為我未放產假就出世
我足足湊足朗朗10星期先返工
而妹妹呢,我就足足等左佢3星期
都係因為過期居留入院催生的
兩個我都要經歷催生
妹妹預產期係12月16日
12月21日返醫院拎個催生期啦
照超聲波時仲好地地
我仲大安旨意約左朋友夜晚食飯
點知,見醫生時,見佢係咁度BB心跳時已經心知不妙
突然佢同我講要緊急入院
因為bb心跳過快,有機會今晚就要緊急開刀
果下我真係嚇左一跳
心諗唔係咁慘呀嘛,第二胎要我捱一刀
唯有立即打比老公通知佢,再話比婆婆知叫佢幫我執野黎
就咁就入左院等生啦
好彩最後mon左一輪後,一切正常
起碼唔洗必定要開刀先嘛
第二日就等催生.......無錯,第二胎我都係要催生
點解呀))))))))))
今次係塞藥,(22/12)上午10點左右就塞藥
無耐已經有啲反應,但又未正式係陣痛
持續左一晚,直至凌晨4點左右先黎料
感到陣痛,再黎穿水加見紅
越來越痛,但又未ready去產房住,都幾辛苦同尷尬
我間房連埋我有4個mama穿左水
大家都要等產房有位先落得去
我因為係第二胎,姑娘覺得我都應該比較快可以生得
所以安排我落去先,但都等到約(23/12) 10點先去
落到去第一件事就叫我call老公黎
同上次有少少唔同,上次開到6度先叫我call架
聽人講生第二胎會痛啲,果然係真
痛到我忍唔住嗌過兩聲,比姑娘鬧我呀
老公想緩和下氣氛同我講下笑,都比我阻止左
因為我真係辛苦到連笑都唔想笑
最後大痛左兩下後,約下午1點
我呢個曳妹終於出世啦
今次我終於可以即時攬住妹妹
再立即比佢肌膚接觸
等佢試下搵奶食
然後仲可以即時影返張三口合照
妹妹出世個樣同爸爸又係好似
我老公嘅基因果然好強


text: 啱啱同澳門闊少Alex Ho公開戀情嘅吳若希,呢頭收緊祝福,嗰頭被踢爆係第三者,仲話佢搶人男友.Alex原本個Instagram設為private,噚晚漏夜開番個account貼咗段聲明,話同傳說中嘅正印女友Toby Sin冇任何感情轇轕,急急向吳若希派定心丸.相反Toby嘅Ig今朝變咗私人帳號,潛咗入「水底」.三人行變番兩個人,不過連續劇仲未完,《蘋果》今日收到消息,話吳若希噚日驚悉自己疑做小三後,即刻審問男友,點知男友認與Toby拍過拖之餘,仲竟然話同對方有肉體瓜葛.吳若希知道後嬲到震.但Alex堅稱同吳若希3月中拍拖後,已經冇再同Toby聯絡,所以今年情人節送完花俾Toby,就冇再搵對方咁話!至於,傳說中嘅Toby本身疑有個男朋友叫Joseph,個樣唔差嘅Toby本身媾仔手段亦唔弱,專黐富二代玩,睇中Alex後,索性一腳搭兩船,Alex發現自己做咗其中一隻「艇仔」後,就冇再搵Toby.變番做單身嘅Alex,極速喺一個月內,成功追到吳若希!今日吳若希出席活動嘅時候,被問到同男友之間嘅事,佢話:「我會答佢已經解釋咗所有嘢, 我會接受佢解釋, 每個人都有過去,要嬲都嬲唔晒,總之佢0依家對我好,對我認真就OK.」再問到男友同Toby肉體瓜葛嘅事,吳若希即刻黑晒面話:「唔答喇.」仲話都見過對方嘅屋企人.


text:
2015年3月1日 星期日
3分鐘順滑
係以前嘅年代, 要好好補修損傷髮絲, 就要上髮型屋用1-2個鐘去焗油 (當中等待時間佔左唔少), 時至今日, 忙碌生活可以更自住, 無時間去髮型屋焗由, 咁就係屋企同頭髮FULL MASK啦 ! 無錯, 除左面部, 頭髮都要敷MASK.
稱得上由細用到大嘅頭髮洗護品牌Rejoice, 推崇自信優雅生活態度, 為顧客帶嚟美麗順滑嘅秀髮, 不斷創新研發出更新,更優質嘅產品, 帶來新突破. 最近就試用左Rejoice 抗護焗油精華髮膜, 係屋企都可以做到焗油嘅修護效果, 令經常電染嘅髮絲有返少少生氣.
SHARP 醒嘅橙色包裝.
掀蓋式設計.
先擰走上面的蓋紙 (有埋指示), 日後用就方便好多).
抗護焗油精華髮膜嘅質地好傑身, 有D似豬油膏.
洗頭後就於髮尾塗上, 等3分鐘之後過水.
未用前嘅頭髮蓬亂乾旱.
用完,頭髮觸感比之前順滑, 有返D光澤~
標籤: Beauty-Hair Care, HAIR
Contact: summerpigpigworld@gmail.com 鍾意試新嘢,仲意sharing, sharing is beautiful~ 講下生活嘢,扮靚嘢,睇下戲,食食食,買買買~
訂閱: 張貼留言 (Atom)


text:
今朝對面鄰居F先生問我〝為何這幾日不見我?〞,然後就拎左2隻蝴蝶餅比我,佢話得一間有得買,佢係搵人訂先有,呢款餅好幼細,而且係用燕麥做.F先生話出去學整酥皮既時候係要摺九十幾摺,吓~摺咁多,我只係用3摺法摺3次,跟住書做的.
尋晚收到細舅母來電今日唔來,咁我食埋晏12點幾就帶埋阿B去〝朗豪坊~Nikon維修部〞整相機,然後再帶阿B去〝協康會〞上堂.
我真係一個〝破壞王〞,用咩壞咩,人人都係咁講架!上星期已拎左Notebook和手提電話去維修,但我自問都好愛錫我既野,一對鞋和一隻錶我都可以著或帶十幾年架!咁當然我唔止一對鞋或一隻錶喇!新電話壞左,而家用緊舊電話,呢個舊電話我都用左3,4年都未壞,但老公遲過我買既舊電話壞壞地,所以老公要我與他一齊用情侶電話.
朗豪坊辦公大樓既電梯好先進,係每條電梯通道前就會有制按你想去既樓層,然後跟Display去所顯示既電梯號碼等就可以,電梯內又係冇樓層按,只係得開,關和驚鐘.
Nikon維修部又係冇人,以前所有維修部都有好多人,要輪候好耐,但而家一取飛就可以到櫃檯,部相機個鏡頭有問題,要等1至2星期先有得拎,部Notebook又係要等咁耐,但電話1日就整好,我等埋Notebook先一次過拎.
我見時間尚早就係朗豪坊遊蕩下,之後就坐巴士去〝新都會〞行下,阿B係途中瞓左,但瞓約15分鐘就要落車.我想阿B可能會肚餓,所以去左〝A-1〞買蛋糕佢吃,我自己都買左粒芝士麻糬波波吃,我要記住個口感和味下次整就知點改.
我等埋阿媽一齊帶阿B去〝協康會〞上堂,上完堂就坐小巴落返去,然後阿媽與阿B就再轉小巴回家,我就去街市買餸.
今朝問老公吃乜餸?佢就發老脾話成日都問佢,咁我日日早煮都諗唔到咁多架!真係谷鬼氣.頭先又冇時間諗,唯有邊行邊諗,去下〝百佳〞睇下先,諗到買左罐粟米湯,其他就去街市買抵D.
我去到街市又冇菜心,就買紹菜,跟住就買排骨煮〝簡易糖醋排骨〞,再買少少瘦肉切成丁粒放入湯內,咁就完成一餐喇!老公唔多喜歡〝簡易糖醋排骨〞,因為佢唔食酸野,少少酸都唔鍾意,不過,都一齊食晒一碟.
明天有3件重要事做,第一件就係要去幫老公舖地板,第2和第3件明天再講.


text:
今日係碌齡朋友幫琪琪攪生日,ben好好咁主動做攪手,如果唔係,可能真係無人攪了,呢個圈子的人,通常只會叫,好少做,包括我...哈哈!
呢度環境幾靚既,但我地的檯實在太細同太迫了!不過亦可反應好多人都有比面出席,琪琪多哥哥姐姐錫吧!
食物方便,較為參差,有d好食,有d唔好食,我個黑松露海鮮飯就好正喇,可能係廚師推介啦!
飯後就玩左陣明記killer,但可能係長方檯太長的關係,玩得唔太方便,但都有幾part攪笑場面,好似sa自己扮係killer咁,我又以為自己死左,攪到亂晒龍,哈哈!
切蛋糕時間,ben原本想買兩支旗插係蛋糕上寓意琪琪攪下笑,但搵唔到,唯有用手畫啦!不過佢呢個 idea其實真係好攪笑,可惜可惜!
拆禮物時間,琪琪見到個膠袋就好開心了,因知道係同單車野有關!
下...單車衫?咁質地既咩?個款仲...岩阿爸多d喎!
件衫其實係ben自己既衫黎既,佢呢招係整古琪琪!但琪琪亦好配合,估到ben整古佢都照著上身比大家睇,睇下岩唔岩身喎!ben出晒名臭汗多,琪琪真係勁!勇!呢個真係一個開心又笑到碌地既笑話!
健黎唔到食飯,但自備左一張生日咭,上面有晒佢同pui yee的祝福字句,呢下真係好有心,我本身係重文字的人,對d咭呀信呀都覺得好有心意,呢下,真係唔係睇價值,而係有冇心,真係花時間去揀張咭,去寫d祝福上去喎!雖然唔係我生日,但我都幾多謝阿健!當中有個小插曲,健有條頸巾放在同一個袋入面,唔記得抽起先,大家都以為係佢送比琪琪的生日禮物,琪琪又好比面咁戴左上頸,係呢個時候,我不幸地聽到有位朋友話:條頸巾十蚊雞咋!(語氣講到覺得健好cheap咁)可能講者冇心,聽者有意,我覺得呢句說話好唔應該,十蚊都係心意姐,何必當眾講個價錢出黎?好冇品...調返轉,自己又有咩心意呢?一蚊都冇喎,有得咁計既咩?
呢件衫就係我地送比琪琪的生日禮物!呢份禮物係ben諗架,其實我真係好慚愧,我根本無為意細妹有咩需要,都係ben有次碌齡聽到琪琪問sa d單車衫係邊度買,傾左好耐,佢就知細妹想買!
單車衫係前天跟ben一齊去買既,其實仲有好多款,不過d款真係麻麻,但件紳士單車衫好攪野,如果sa著都好攪笑!
14 April 2008 (Mon)講返呢個生日會,其實都要多謝ben,佢當中做左好多野係大家唔知,因為呢個圈子出左名多聲氣多意見但又唔會有人主動做野,可能始終多人,就會多意見啦!ben 今次花左幾多時間諗地方,仲特登吟荷包自己出左五十蚊做個cafe vip,因為想搵到個可以圍埋一班人的地方;揀蛋糕方面,又計過出去買的話,cafe會收四十蚊切餅費over budget,最後都係決定係cafe買佢地的cake,又特登去落訂,仲有度"計"整古琪琪等等...老實講,我估呢個圈既人,有邊個會肯吟五十蚊出黎唔計返,仲要特登去一次場地落訂?連我自己都做唔到...
我係度講,係因為想大家知道有人係好有心做左好多野既,而唔好放大好多小事而大做文章...因為我睇到d好唔應該既野,最慘係琪琪發現問我咩事既,我睇完覺得...洗唔洗講到咁呀?開開心心以為個個都幾錫佢的壽星女知道會點諗?點解係d咁公開既地方講d咁既野呢?連壽星女都發現,想冚都冚唔住啦!以下既野,我諗左好耐,但我唔講出黎,我個心會好唔舒服,不過我都係係我自己個blog抒發下個人感受je!更更更重要係:
咁大隻死貓我真係啃唔落
公平唔公平,咁多年朋友,點會唔知?之前亦聽過好多投訴,我想講,個point唔係公唔公平,因為就係知唔公平,ben先問大家意見;但點解要覺得問呢個行為係問黎都廢?係迫住夾呢?點解要諗歪?調返轉,有冇諗過唔問又會有咩後果?咪仲比人插死...朋友一場,唔願意點解唔講,為面子?咁點解之後要攪手承擔您口是心非的責任?反而今次有位黎唔到食飯的朋友我好欣賞,佢坦白話佢會自己預備禮物,唔洗預佢;咁咪唔會有誤會囉!
公平公平,其實點先係公平呢?上次個蛋糕二百蚊,今次個蛋糕二百五十蚊喎,唔公平!蛋糕價錢一樣,上次十個人黎十個人除,今次得六個人除,唔公平!用自己的餅咭買蛋糕,餅咭唔係有折既咩,但計時用返蛋糕原價喎,唔公平!上次餐飯同今次餐飯個價錢唔同喎,唔公平!.....要公平,我諗每次要同樣個幾個人,黎少一個都唔得,去返同一個地方,食返同樣既食物,買返同樣既蛋糕,先可以叫公平!講真,下次攪手都唔知係邊個,點講埋黎緊呢年既生日慶祝係點?
我再強調,個point唔係公唔公平,因為就係知唔公平,先問大家意見;個point係點解問您時您話ok,但買左先話唔ok?我明,四十蚊唔係問題麻,都係發表下意見姐,但比機會發表意見時冇發,臨比錢先發,咁攪手個心理您地有對佢公平過嗎?鬧完人講句:我當冇事,但您下次唔好啦,您都咁大個人啦!嘩,換住係您,可以若無其事嗎?仲會收錢咩?唔收係為骨氣,為尊嚴,而唔係文塞,執著!比人話完,講真,唔通仲面幪幪收錢咩?唔收都好,可睇下佢地有咩公平行動,點知...如我所料...
究竟同每位朋友講時係點講,係咪溝通上的誤會呢?我唔係問個位,我唔確定,我當時只相信攪手係問清楚左,但原來,我聽返其他朋友講,真係有d話講明了四十蚊,有d話唔知四十蚊;呢個moment,口同鼻嗌,真係無得查得返,又冇第三者在場,我亦唯一對此感到無奈,亦無話可說...但奇怪地,有一個人的口供,一把口有兩個版本,令我覺得佢的口供好有問題;佢同我講時,非常強調攪手冇講過禮物幾多錢,只講食飯百五蚊度;但佢又同另一朋友講,攪手話份禮物只係十零廿蚊...兩個版本出自同一個人,一個有禮物價錢,一個冇,呢方面我真係好質疑喇!退一步咁諗丫,如果攪手真係講左十零廿蚊,佢又點敢去買份四十蚊既禮物?收錢時唔怕比您炳鑊金?
就算冇講清楚禮物幾多錢,只講食飯百五蚊度,埋單的確百一蚊,計埋禮物咪百五囉,同開始budget相約,咁點解要將禮物錢抽起再放大咁講呢?係咪真係因為百五蚊食飯蛋糕就ok,因為食晒落自己個肚度;但百五蚊入面如果知道當中四十蚊係佔禮物,因為唔係用返自己身上,咁就唔ok呢?
最可笑係,佢仲同我講:一係咁啦,呢次每人比二十啦,點都係攪手唔岩架啦,個二百,佢自己攪掂或者自己諗辦法啦!下...施捨?諗辦法咪即係叫人自己啃左去,為骨氣又好,為尊嚴又好,四十蚊唔收您,廿蚊會收咩?我當然講話梗係唔可能啦!
其實我一路激動,係因為覺得攪手花左咁多時間心思,某d位已諗過度過去配合所有人,我激動係因為攪手話要將個四百蚊自己攬上身,佢連同我share都唔肯,就係因為比人咁話佢;其他人可能話佢戇居,為啖氣唔收錢姐;但又唔通比人話完仲面幪幪收錢咩?所以我好激動,但我又無能為力;我想講,我激動我係冇著數的,我點都係比咁多!但奈何就係因為我太激動,係人地眼中,原來睇到係另一個故事:今個月係G細妹生日,G梗係知細妹想要咩啦,份禮物係G主使要買既,攪手同G咁friend,實和議啦,冇野架,叫我地夾咋麻!
我承認ben係同我特別friend,但咁就可以亂講一通咩?咁就可以將成個故事完全改晒咩?講講下仲可以講到係我地先揀左禮物,買左先黎屈佢地比錢!完全委曲事實;我係度強調,係問左大家,手上楂住幾多budget先去買的!咁大隻死貓我真係啃唔落!!!
點解會買呢件衫,我亦一次過講埋,一開始我都冇咩idea買咩,我地屋企慣性買唔到就封利是,係ben講琪琪問過sa單車衫d野我先醒起,呢個idea唔係我主使的!為免大家誤會,我亦同ben講好唔會同一份,就係知人言可畏,我諗住買單車鞋,ben就拎大家個四百蚊去買單車衫;但去到單車鞋揀唔到,四百蚊的衫亦揀唔到,我地先話買呢件八百蚊既單車衫,係唔影響大家原則下,我包底!
故事講完了,我只想為自己食死貓呢件事申冤,因為先問後買,先買後問呢件事,同埋係咪我主意話買呢樣野,我一定要相當執著,關乎我聲譽問題!至於前面個d有冇講價錢,我相信無論我點講,都係有唔同意見架啦;但我講左,我自己舒服就得了!不過今次真係體驗到人言可畏,以訛傳訛的恐怖!有人問我為咩咁嬲,如果人地係要委曲黎講我,唔值得為左咁而唔開心,越嬲咪即越在乎...無錯,可能我真係太在乎呢朋友!


text:
其實我係無乜特別野唔食既.
咁但係就梗係有某部份食物係特別喜歡架啦~
(因為「偏食」對我黎講,意思係特別唔食某一些主流大部份人都食既野.)
肉類曾經有因為某原因而唔食牛肉,不過而家已經無再咁戒.但係呢個戒牛肉既期間有好幾次特別既經驗,可以試得出某部份人對你是否有基本既尊重,或可以睇出某部份人可怕地缺乏常識.
例如:明知你戒牛肉仍然決定去牛扒餐廳食飯.(去牛扒餐廳叫非牛扒既任何餐點都要預左唔多好食架啦~)
又例如:你食餐包搽牛油既時候好驚訝咁問「你唔係唔食牛既咩?」.(三流餐廳仔都未必會用真正牛油啦,多數都係人造油.而且真正既牛油都唔駛殺左隻牛先做到出黎架嘛!)
蔬菜類我都有野唔食既,不過就多數同煮法有關係.
例如菜心咁,係屋企煮好多時都煮得唔好食,因為唔夠多油去炒,火候又唔容易掌握.
或者係小白菜咁,就算係出去食既都未必好食,不過因為平所以先會用黎墊底之嘛.
仲有就係我非常之唔鐘意將生果加到鹹既中式菜裡面,除左加菠蘿既生炒排骨(咕嚕肉?)咁囉.其他加咩蘋果一齊炒呀,或者係燉梨呀咁就真係頂唔順.
但係好奇怪,西式菜咁計,用蘋果醬加係煎豬扒之上又好好食架喎.或者好似咖哩加生果黎煮都OK架.
(我諗我係崇洋.)
都無咩其他啦~我其實都幾鐘意試新野,同埋我覺得未食過都唔知會唔會岩自己口味架嘛,所以煮到埋黎都會食既,會唔會有下次就好難講啦~


text:
2009年8月31日 星期一
十二朝
八月三十日,十二朝.
我一向都唔鐘意應酬,覺得好煩!Ambrose可能遺傳左我呢個特質!十二朝果日,奶奶果邊嘅親戚黎哂,我諗都連埋細路仔都有廿幾人响屋企,好嘈,d人重問我做咩唔返房休息吓,我心諗係想我休息就唔好黎啦,你哋成班人黎哂我又點好意思响房唔出黎呢?Ambrose好醒目,瞓呀瞓,攪極都唔起身,費時睬你班人,d親戚見佢瞓著左又唔敢抱佢,避過一劫!叻仔,哈哈!
甩臍帶
睇d書仔話臍帶都要出世兩週先甩,我覺得我都好好彩,小b七日就甩左!點解話好彩係因為之前我咩產前講座都無去,初生兒護理係零認知,生左第一日唔使湊小b,只係餵奶,姑娘會打點佢嘅野,第二日落得床就自己湊,不過因為我咩都唔知,唔知要同佢抺臍帶,所以都無抺,到第三日我出院小b去加謢病房,我就更加無得理,小b一住又兩晚,我諗醫院姑娘同佢沖涼都會整理佢啩?!接佢出院果日一頭煙,都無醒起要清潔,再之後果日我自己傷口拆線,個心只係記得個傷口點打理,哈哈!直到小b覆診,即係八月二十五日,小b除衫除片俾姑娘磅重,又poopoo又vivi,一片忙亂之中,臍帶終於甩左!
甩左之後以為即係收哂水,點知見佢肚臍裡面重有d黃色黏液咁,真係好驚係之前一路都無同佢護理所以攪成咁!打去健康院問又話留電話等覆,真係擔心死!點知最攪笑係第二日真係有姑娘覆電話俾我,語氣好似好熟咁,原來係Tweety,佢係我間健康院嘅姑娘,佢話做咩我唔直接問佢,我以為佢負責打針未必知,所以無諗起可以問,而家知佢原來都問得,好放心,起碼小b有d咩唔妥都可以問左佢意見先,唔使自己擔心太多!佢話d黃色黏液係正常嘅!八月廿七日,小b咁啱要返健康院,Tweety招呼我哋,簡直係VIP咁,好快攪掂,佢話小b肚臍收得靚喎!真係唔該哂Tweety!
小b覆診
八月二十五日,小b要返瑪麗覆診,我哋都有d擔心!
去到瑪麗,等左好耐都未叫名見姑娘,奶奶又講左好多次其他人遲過我哋都入左去,我都忟忟哋,咁我都無辦法架,迫住走去問個姐姐囉,後黎佢話因為入面有三個姑娘,我哋個file喺其中一個姑娘度排緊隊,果個姑娘睇緊前面果d耐左,所以我哋咪未到,其他人遲過我哋黎但入得去係因為佢哋睇個姑娘唔係我哋果個,同埋佢哋之前嘅b都快喎,即係話我哋去左Mcdonald咁,排正一條隊之前個人麻麻煩煩攪好耐都唔得囉!又會咁排法都有,點解唔係排銀行隊,真係唔efficient同唔公平呀!
小b終於入到去,姑娘又叫我除哂佢d衫同片做檢查同磅重,點知小b原來poopoo左,我同佢換片嘅時候又無啦啦vivi,攪到我一手都係,重要整到姑娘個位濕哂,幾唔好意思!
姑娘同佢check左手腳,又磅左重,由於收水關係,小b比出世時輕左30g左右,姑娘話正常,之後小b要抽血驗黃疸同鈣,因為係即時知報告,所以要响醫院度等,話要成個幾兩個鐘咁耐喎!不過最尾個報告返黎係pass,好開心!
之前做左情緒問卷,姑娘同我傾偈,知道我餵人奶有問題,佢叫我今日黎睇我餵人奶嘅姿勢啱唔啱.其實已經响選擇人奶同奶粉之間拉鋸左好幾日,都唔知繼續人奶好定奶粉好,人奶梗係好啦,不過小b同我都一定要suffer一段時間先可以適應到,一來我都唔知係咪真係捱到周圍嘅壓力,二來唔知小b可唔可以同我捱過呢段時間;奶粉係無人奶咁好,不過人人都話好多人都係飲奶粉大架啦,咪又係無咩野!見到小b飲奶粉好似舒服d,又好瞓d,都唔知邊樣先至係對佢最好!有時又覺得屋企人又唔係好support我餵人奶,老公又叫我夜晚或者小b扭緊嘅時候唔好試餵人奶,免得佢忟哂,佢成日話佢support我餵人奶,不過佢咁講我又唔覺係真,始終越俾得多奶粉佢食,成功餵人奶就越低,而且又有邊個b肚饑嘅時候唔扭呢?所以,餵人奶就係要狠心少少,同俾多d耐性,而我覺得無人認同我同支持我呢種諗法!
去瑪麗之前我都偏向放棄人奶,但係去到姑娘又教我同睇我餵,都無咩問題,佢重讚我姿勢啱哂做得好,小b又出奇合作無唔耐煩,姑娘就更加鼓勵繼續餵人奶,突然間我又覺得人奶又work喎,又覺得好有希望!不過現實係當我返左屋企,架部又無醫院擺得咁好,小b又唔知點解好忟,我又餵到痛哂累哂,心力交瘁,好無奈,我都好想俾d時間捱過呢段適應期,但係身邊嘅人又可以同我一樣咩?無人會出聲反對我餵人奶,但係一d好微細嘅說話,態度都會令我覺得根本無人想我繼續落去!小b出世都有六磅三,雖然體型唔大粒,但總算ok啦,但係d人成日都話佢細細粒,攪到好似係我陀佢陀得唔好咁,胎盤前置要開刀,又要早d出世,我都超唔想,咁嘅磅數,比上不足,比下有餘,我好唔鐘意人話佢細粒話佢輕,又話我點解唔自己生,好似我好自私同俾唔夠奶佢食,攪到小b好似好可憐咁!小b喊又或者忟可以有好多原因,我好唔鐘意人一見佢喊就話佢個樣好肚餓,咁又係唔係話緊我呢?又好似我開刀傷口會痛,餵奶又周身痛,無咩時間休息,不過我响醫院一個人一腳踢都捱到啦,我覺得自己得架喎,老公又會話唔想我咁辛苦,我覺得做人父母梗係辛苦架啦,想小b好辛苦少少都無所謂,點解唔明白我呢,係唔想我辛苦就應該支持我,有時都唔知係佢唔想我辛苦多d定係唔想小b辛苦多d!臨臨種種都令我好唔開心,究竟我應唔應該堅持落去呢?
2009年8月30日 星期日
拆線篇
之前响醫院嘅時候,聽到隔離床個病人同姑娘嘅對話:
病人:「吓,我個傷口唔使拆線架?」
姑娘:「係呀!條線自己會溶,唔使再返黎拆線架喇!」
病人:「係咪而家全部都係用溶線架?」
姑娘:「唔係架,一個個醫生嘅做法,有d都重會用拆線架!」
病人:「咁溶線個疤痕係咪會無咁覺呀?」
姑娘:「都係架!不過有d病人鐘意要拆線多d架,條疤會現d,有紀念性呀!」
病人:「咁又係呀,一生人可能都係生一次,留條疤痕做紀念都好架!」
聽完呢段對話之後真係吹漲,邊有人會想條疤咁現架,應該話邊有女人唔想靚架,佢就話係溶線唔憂啫,有無諗過其他人聽到有咩感受架?我個傷口一直貼住左膠布,又無人話我知我聯左幾多針,用左咩線?我都好想知,重要聽到溶線條疤會無咁現,攪到我好想知自己使唔使拆線!
出院果朝早醫生睇完我,佢話晏少少姑娘會幫我洗傷口,我好驚!我見傷口果塊紗布成塊都係血跡,唔知咁快傷口埋哂未,唔知會唔會好“拿”!
姑娘黎洗傷口,最痛果下係搣膠布!果塊真係強力膠布,我有時諗塊膠布都有少少support作用,起碼我覺得貼左個傷口無咁易因為我嘅郁動而拉扯得好緊要,就係佢咁強力,搣嘅時候姑娘又無就住就住,真係甘到爆!見到姑娘倒左d粉紫色嘅液體落棉花度,我諗係消毒藥水,諗住會好“拿”,但又無喎,好神奇!姑娘同我講話我要返黎拆線,唉,有無攪錯呀!我問佢傷口埋得好唔好,佢又話拆線先知喎!佢幫我book左過兩日返黎拆線!
八月二十四日,返瑪麗拆線.有時真係想像唔到個肚咁樣開一刀之後,都只係住三日兩夜就出院,跟住過多兩日就話可以拆線,個傷口真係會痴番埋架?!之前返贊育食糖尿餐,有個女人同我講佢第一胎開刀,返左屋企之後個傷口爆開左唔知,行到屋企成條血路,講到好得人驚,攪到一向都好驚開刀嘅我真係超驚!傷口爆開左會唔會跌d野出黎架!拆線果日心情都好緊張,我奶奶話唔痛,剪一下線頭就成條線“mon”出黎喎!我入到房瞓低左,姑娘唔係剪一下,係幾下,每剪一下就震一震,唔係話痛嘅,有d唔舒服同驚囉!姑娘剪完之後俾番d線我睇,都唔知點解,我都唔願睇,d線都只係好似魚絲咁,藍色嘅,原來d線唔係好粗,咁都可以聯埋傷口?姑娘同我講我聯左五針,我都覺匪夷所思,五針咁少,d線又唔粗,但條傷口都好長架喎,咁就得架嗱?!之後都係消毒,姑娘話傷口埋得ok(佢唔係話靚,我好失望!),係針孔位有d敏感,不過唔緊要喎!佢跟住攞左塊鏡照個傷口,好似人哋去髮型屋剪完頭髮俾塊鏡你照咁,好攪笑!唔睇由至可,一睇,嘩!真係好傷心呀!個傷口係一條長長嘅線,然後每針上下都有針孔,而d針孔有幾個附近嘅皮都好似損左,爛爛哋咁,好紅,好似科學怪人面上果條疤咁,好得人驚!再襯埋肚上面果d已經變到紅紅紫紫嘅肚紋,真係好大打擊!邊個話想留條疤做紀念架?痴線架?!
返左屋企有好幾日都唔敢同唔想去睇條疤,超sad,真係好核突,老公聽到我講好核突,話睇吓,我都唔係幾願啦,好嚇人咁!第日都唔知會唔會淺色d呢?著唔到三點式,自己照鏡都唔好嚇親麻!
拆線果日做左個情緒嘅問卷調查,其實响生左之後第一日做過一次!姑娘話我今次好高分,原來上次我七分,今次成十五分,越高分即係情緒唔好,所以姑娘都好似好緊張咁同我傾偈,睇我有無咩問題.雖然我唔知點解唔開心,好大原因可能關於餵人奶嘅問題,其他我都講唔出,硬係覺得情緒低落,提唔起勁,好易無啦啦喊,有d患得患失嘅感覺.
出院篇
開刀第三日就出得院,估唔到咁快!床位一定好緊張!原來開刀同順產嘅床係唔同嘅,開刀瞓果張床係電動,禁個製就可以較高低,成張一齊高又得,只係背脊位高又得,好鬼方便,換片時較到最高咪唔使“烏”低得咁緊要囉!順產嘅床係人手落床較架,幾麻煩吓!出得院等埋Ambrose血報告都成八點幾,我哋响張床度等攪手續,d嬸嬸已經係咁望住我哋,俾d說話我哋聽,成日都話14號(我個床位)出得院未走呀,呢樣果樣,攪到我哋都唔係幾好意思,不過都唔關我哋事,鬼叫d手續要做咁耐咩!
依依不捨送左Ambrose上特別護理留院,見到佢瞓暖箱,唔使著衫衫,好似好舒服咁,都安心少少!係時候要走喇!感覺怪怪哋!老公安慰話當Ambrose去度假,响醫院凍左幾日,而家瞓暖箱,又有好味嘅奶粉,有姑娘貼身服侍喎!又當俾自己放吓假,抖足精神之後湊Ambrose囉!
可能响醫院成日都聽到bb嘅喊聲,離開左醫院,响架車度,响屋企,我都成日好似聽到bb喊聲,好奇怪!呢一晚,我好累,瞓返自己張床,有d陌生,不過張被好舒服,好輕好暖,醫院果d,好重,重到唔想轉身!陀住Ambrose嘅時候只可以打側瞓,成日都好恨生左之後舒舒服服打平瞓返,到生左之後第一日,麻醉未過,一路都打平瞓,到過左麻醉之後,又驚整到傷口,個肚d豬腩肉又鬆到死,一轉身成舊肉一齊聚埋一邊,好唔舒服,所以都寧願唔轉身!响醫院平瞓左兩晚,俾我恨到嘅時候又唔係咁“盞”!唔知果“pat”肉會唔會收同幾時會收呢?真係幾驚,因為真係好鬆,如果一路都係咁都唔知點算!
Ambrose第一晚唔响身邊,真係好掛住佢,越諗又越忍唔住喊,老公話第二日早d出去探Ambrose,我都要儲足energy準備佢出院!
好彩特別護理嘅探病時間係朝九晚八,中間醫生巡房同交更時段唔探得,其實真係好好,咁長時間俾人探!我哋十二點幾出到去,點知醫生未巡完房,要等,我哋幻想緊陣間可能Ambrose可以出院!等到一點,終於入得去睇佢,一行入去就問姑娘Ambrose出得院未,佢話未,聽朝重要抽血驗,心都沉埋!一點鐘係食奶時間,姑娘俾我哋自己餵,不過我都未試過餵樽,雞手鴨腳咁,好快我就叫老公餵喇,餵左成半個鐘都未食完,姑娘都頂我哋唔住,出手餵喇,佢好快手,掃風又快,我都乘機睇吓點做,學吓先!
Ambrose出唔到院,我同老公都唔太開心,又擔心佢第二朝又抽血,佢已經左右手背同左右腳踝都抽過哂,貼哂膠布,好陰公!第二朝又抽,如果唔pass真係有排捱!唔知係咪荷爾蒙有改變呢,成日唔知點解d眼淚好容易流出黎,成日都會忍唔住喊,雖然都知唔好,但係都會無原無故忍唔住喊出黎,呢一晚,我又喊喇!
第三日,我哋諗住晏少少去探Ambrose,避開醫生巡房同交更,同埋朝早Ambrose抽血要等報告,太早去都無用!呢兩日我都好緊張d電話響,因為如果Ambrose出得院係會電話通知架!朝早十一點幾,終於有電話到,通知我Ambrose出得院,重諗住仆出去接佢,姑娘叫我三點先出去接出院,一收線,我已經跑出去同老公講,大家都好開心!
呢一晚,我又喊!Ambrose食左兩日奶粉,返到黎想餵返人奶,佢好忟,但佢又肚餓,係咁扭,老爺奶奶同太女麻都係咁話Ambrose食唔飽,又係咁要等埋我餵完奶先食飯,最尾重敲埋門問得未,我真係好嬲好down!
出世篇
Ambrose出世喇!因為胎教嘅關係,我哋一早已經幫小b改左英文名,方便叫佢!
自從响手術室同Ambrose分開左,到我出返去復甦區再到病房,我都無再見到佢,聽人講啱啱出世最好係盡快跟返媽咪同食人奶,所以好奇怪醫院點解咁耐都無俾返Ambrose我,我問姑娘,佢哋又話未有咁快,我有d擔心,陣間會唔會俾錯個bb我!
到左差唔多十一點幾十二點,Ambrose返黎喇,不過我下半身都未有返知覺,姑娘都係抱俾我喟人奶,之後就推返Ambrose去育嬰室.之後嘅果一日,差唔多兩個鐘至三個鐘左右,姑娘都抱Ambrose俾我,就連半夜時段都一樣!總之,唔係瞓覺就係俾人叫醒餵奶,再唔係就係姑娘黎check血壓體溫,我果一日真係累到死,全日都矇矇矓矓咁過.
第二朝早,見到人有早餐食自己無,真係幾sad,雖然吊緊鹽水都唔覺好肚餓,不過好似好耐無野落肚,真係好想食野,姑娘話等醫生同麻醉師睇完我先知可唔可以食野喎!同埋如無意外都要落床,諗到落床就驚痛喇!
眼見其他人都可以食野,我等左好耐都未得,到成十點醫生黎睇我,好大力禁我個肚,重話子宮收縮得幾好,嘩!禁吓就知,好神奇呀,不過真係好痛,話哂都係傷口,使唔使咁大力呀!之後姑娘話我食得野,問我要粥定粥水,我諗都無諗就話粥,佢都忍唔住笑,梗係要粥啦,重粥水?唔好喇啩?!
食完粥,姑娘幫我拆哂d喉之後就要我起身落床坐,有個嬸嬸幫我落床,不過真係好艱辛,首先係由平瞓要sit up起上半身先,床上有個吊環可以用手借力,不過真係要好用力先起到上半身,坐定左响床上再轉側落床,呢吓好難,傷口又痛,轉身都驚好痛,就住就住,雙腳落地果吓感覺d內臟全部聚番哂落黎咁,傷口當然痛啦,不過都忍到,床隔離有張椅子,一落床就坐落去,嬸嬸讚我叻,可以自己坐到!姑娘叫我第一次去厠所要叫人陪我,驚我暈低,不過姑娘話d麻醉藥過左同拆左尿喉之後好自然有急嘅感覺,叫我唔好急住行去厠所,因為好多人就係咁,好辛苦行到去厠所但係去唔到,又要好辛苦行返床等過,所以姑娘話坐耐d先,我好聽話坐左好耐,同埋搏命飲水,咁咪可以確定有vivi囉!到我真係好急要去厠所,行去厠所嘅路程唔太遠,不過對於啱啱開完刀落床嘅我黎講真係遠左d,唔行都重可以,一行真係扯扯痛!姑娘有個量杯要我去量有幾多vivi,我都唔知點解要咁煩,後來量左出黎有成600ml,嬸嬸就同個姑娘講話佢個patient(即係我!!)好叻,600ml,pass左喎,原來第一次vivi都係一個考驗!
落到床之後,原來係無人再理你!姑娘推返Ambrose俾我湊,餵奶,換片都係自己攪掂!第一次換片,條片邊度前同後都分唔到,彎住身响床邊換,傷口又痛,腰又痛,Ambrose又郁黎郁去,我都唔知點好,其他人又無話有問題咁,我都唔好意思叫姑娘幫!食人奶要食得好密,幾乎兩個鐘一次,之後Ambrose又會poopoo,又要換片,換片中途又會射vivi,啱啱先換左塊新嘅片,又整濕哂,vivi攪到我一手都係,又要行去厠所攞過d衫仔同Ambrose換,我一行開又好擔心佢會唔會跌落床,其實應該擺返佢去床仔,不過我太雞手鴨腳,唔識抱d咁軟林林嘅bb,所以都係盡量抱少d,安全d啩!朝早姑娘同Ambrose打左卡介苗,唔知係咪因為咁,Ambrose好扭計,幾乎一放低就喊,我真係好累,餵奶,換片,換衫,抱瞓跟住又好快又餵奶,換片,換衫,一個循環!成日就係咁湊佢,無停過,就連自己去厠所都唔得閒,嬸嬸派餐都無時間食,甚至乎我都唔記得自己係未洗過面刷過牙!一路到半夜,我累到忍唔住抱住Ambrose响床上坐住瞓,嬸嬸見到重鬧我好抱住佢瞓,佢怕我瞓著“線”左Ambrose落床都唔知喎!我咪話我唔抱佢會喊,個嬸嬸就話喊都唔可以抱上床,要我放返佢去床仔!我放低佢之後自己都忍唔住喊,好辛苦,好眼瞓!再夜d嘅時候,有個好人d嘅姑娘終於理吓我,佢見我無停過無瞓過,佢叫我餵完奶之後推Ambrose俾佢去育嬰室,咁我可以休息吓!攪掂哂之後推俾姑娘已經係半夜三點幾喇!我推左Ambrose俾姑娘之後先醒起自己都無刷牙沖身,又拿拿林走去厠所沖身刷牙瞓覺!瞓左一陣間又突然間凍醒,一醒就成個人震哂,連牙較都震埋,好凍好凍,好衰唔衰個救命鐘放左响床頭唔响身邊,我又起唔到身禁鐘叫人,震左一排都唔停,唯有大叫,都叫左好多聲先有人聽到,姑娘即刻幫我加被包住我,我先開始唔震!望吓個鐘,五點幾,Ambrose應該要食奶喇,不過我真係郁唔到,可能我啱啱做完手術又疲勞得濟,所以會咁啩!我心諗可能Ambrose未喊,如果佢喊得利害姑娘都會推返俾我啦,所以懷住不安嘅心情我照瞓喇!瞓到六點幾,呢個時間係bb沖涼嘅時間,bb嘅喊聲係交響樂,第一日聽覺得好得意,第二日聽又覺得好嘈!可能我好擔心Ambrose啦,覺得無理由隔咁耐都唔使食奶,忍唔住落床睇吓佢沖完涼未,快d接佢返黎至得!點知,唔睇由至可,一睇就見到所有bb排隊沖涼,個個bb俾人除左件衫仔,得塊被仔搭住,我搵左一陣就見到Ambrose,嘩,佢响育嬰室外,好似排最尾咁,我見到佢果時佢喊緊,兩隻手仔伸哂出黎,佢已經成日震吓震吓架啦,而家得張被仔,重要伸哂d手仔出黎,我見到都覺得凍啦,又過哂鐘食奶,好陰公呀!不過沖涼時間姑娘係唔俾接bb走,我唯有返床等啦!一路等一路聽到bb喊聲,心都痛埋!等到七點幾,姑娘終於俾返Ambrose我,我拿拿聲抱返佢食奶,我諗佢一定喊左好耐無人理,食奶嘅時候佢累到顧住瞓,好慘!
Ambrose瞓左,姑娘又係咁叫我聽講座,我都唔想行開,驚miss左Ambrose食奶時間,不過姑娘又係咁要我去聽,無辦法!朝早醫生黎睇過,話我可以出院,估唔到開刀都咁快趕人出院,不過我都唔想留,一個人响醫院湊仔,真係好辛苦,醫生話走得,我不知幾高興,不過佢話要再等兒科醫生睇埋Ambrose先知係咪真係走得!我第一時間打俾老公,大家都好開心,不過以我經驗,朝早話出得院都要下午先走得,更何況個兒科醫生唔知幾時黎睇Ambrose!我估要傍晚先真係走得!
去完講座返房諗住接返Ambrose,點知聽到姑娘講緊佢,話咩抽唔到血,我即刻問抽血做咩,佢話驗黃疸,我都嬲嬲哋架,我唔响度嘅時候捉左我個仔去抽血都有嘅,事前又無同我講!姑娘話抽唔到血,要俾Ambrose瞓陣暖箱平伏吓先喎,抽完先送返俾我喎!過左唔知幾耐,Ambrose返黎,我見到佢手背同腳踝都有膠布貼住,應該係抽血位,唉,真係陰公,响埋d無肉嘅位抽都有架!
三點幾,個兒科醫生先黎,不過原來佢要睇哂全部bb,姑娘提我要排隊,嘩,唔係啩,要排隊又唔早出聲!等到四點幾終於到我喇,醫生check嘅時候都好正常,不過因為之前老公同媽咪黎睇Ambrose嘅時候覺得佢成日都好震咁,問姑娘又叫我同醫生講,所以都順便問埋醫生,醫生問吓我咩情況下震呀,點震呀咁,佢又見到Ambrose真係震左d,佢就話要抽血驗血糖同鈣,我一聽到又要抽血,我話啱啱抽左一枝驗黃疸,佢話都要再抽,重要分開兩次抽,心都實埋!醫生又帶走Ambrose,好耐都唔俾返我,我聽到d姑娘講話好難抽,我諗佢哋講緊Ambrose,我响張床又忍唔住喊,又驚佢好痛,抽咁多次血,又驚佢有事,又驚佢同唔到我一齊出院要迫住食奶粉,又驚真係咁嘅話第日出院佢唔肯食返人奶,好多野驚!姑娘見到我喊又黎安慰我,我都有d唔好意思!
因為要等血嘅報告,我又唔可以走住,一路等呀等,探病時間六點鐘,老公到埋一齊等,姑娘知道我唔開心,所以一有血報告返就同我講Ambrose可以出院,我當堂開心哂!點知過左一陣之後姑娘又走黎同我講唔好意思,佢話醫生話都係要留院觀察吓!就係咁,我哋就送Ambrose上十樓特別護理再攪埋我嘅出院手續,八點幾先走得!
2009年8月29日 星期六
開刀篇
之前果晚都瞓唔著,今朝晨早就起身等喇!無得食早餐,得個睇字!
老公一早到左,我出左去同佢傾左一陣,佢又話都係陪產啦,其實都唔知佢驚唔驚,不過果一刻我都好想佢同我一齊入,所以都走去問姑娘得唔得,有心理準備唔得多,因為好似真係好遲,晏少少都做手術,無理由咁遲通知都話得嘅!姑娘嘅答案果然係話我哋遲決定,未必得,佢會同我mark低去,睇吓麻醉師同醫生點講喎!超失望!
夠鐘返房換手術袍,換左之後坐响床度都等左都幾耐,老公重叫我臨出黎打電話俾佢,但係我要執埋行季,熄埋機,唯有打俾佢話可能就得,叫佢stand by,佢話見到有人推張手術床過黎,問我會唔會係推俾我,我一路幻想我係會行過去或者坐輪椅過去,點知張床真係俾我架!八點四個字左右,上左床,醫護人員推我去手術室,出左門就見到老公企响度等緊我,我哋笑左一笑就分開左喇!我响床望住個天花,感覺俾人推過左一條幾長嘅走廊,一路推,我就越黎越驚,去到手術室,好光好光,頭頂見到好standard嘅手術燈,好多個圓形拼埋一齊嘅燈,周圍好多著哂袍帶哂帽同mask嘅人,呢個時候有姑娘走埋黎問我老公係咪想陪產,我話係,佢重問我點解咁遲先改變決定,我話老公驚,哈哈,真係唔好意思咁講佢,姑娘問咁佢今日唔驚呀,我答因為我而家重驚過佢!佢問左麻醉師同d唔知咩人,聽到佢哋話無所謂,但係都重要問埋開刀個醫生先喎!
喺呢段對話期間,其實大家都好似好忙,無停過手咁,不過我都睇唔到,只係知個麻醉師係咁拍我右手背搵血管,拍左好耐,之後就打針同插左d喉咁!都幾痛!我不嬲都唔太怕打針,唔知點解當佢係咁拍我隻右手嘅時候我已經驚到震哂!當打完針插完喉以為攪掂嘅時候,佢走左過黎我左手邊又搵過,我嘅感覺真係覺得自己實在太無助,等緊俾人劏咁,而且呢個時候我醒起麻醉果枝針係插入背脊嘅,即係話左右手果d針呀喉呀都未係最可怕嘅,不過我已經忍唔住喊左出黎,牙較都震埋!有人走埋黎問我係咪好驚,我梗係好驚啦,喊哂出黎,牙較都停唔到震,我諗呢一生人我最驚嘅就係呢一刻!有人幫我抺眼淚叫我放鬆,重話俾我知老公可以入黎陪我,不過要攪好哂麻醉嘅野先!聽到之後都有少少安心,不過都係好驚好驚!姑娘走埋黎叫我打側瞓再屈番對腳上個肚度,呢個動作就好似扮蝦米咁,幾難,因為我個肚頂住,小b投訴架,不過我知道呢個動作係俾麻醉師插麻醉嘅針喉,所以應該係人開刀都要咁嘅!不過至得人驚係當我做好呢個動作之後,個姑娘就keep住禁住我唔俾我郁,我開始又幻想等陣打背脊果陣會唔會超痛,痛到會彈開,所以有人要禁住我先?!麻醉師話我知而家會打枝麻醉針落背脊再插喉,我又諗之後插左喉平瞓番做手術咪好“銀”囉!諗起又驚過!跟住有枝針打入黎,我嘅本能反應係縮一縮,我都唔想,呢吓真係本能,我都控制唔到,個姑娘禁實我叫我唔好縮,我就放鬆番個背脊繼續俾佢打.如果唔係個姑娘禁實我,我諗我個蝦米動作已經散左,佢嘅作用原來係咁嘅!之後麻醉師話我會feel到下半身好痺,好快,我就開始覺得痺喇,呢d痺唔係平時嘅痺,係真係無哂感覺,feel唔到自己對腳!麻醉師隔左一陣就話要試吓d凍冰冰嘅野,我諗佢攞左一舊濕左嘅棉花放喺我面度,問我凍唔凍,我話凍,佢叫我認住呢個感覺係凍,之後佢將舊棉放响頸,胸,腰,腳,原來半身麻醉去到個胸都feel唔到凍,感覺好奇怪!
攪掂哂之後,我見到老公黎左,佢已經換好哂袍,我都無諗過佢都要換袍,不過都啱嘅,做手術喎,唔通重著住d便服咁攪笑咩!老公黎左同我傾偈,d人開始set好多布响我哋前面,應該係費時俾老公睇到嚇親!老公keep住同我講野,其實我都唔記得我哋講左d咩.無人同我哋講手術幾時開始,只係中間聽到有d好似吸塵機嘅聲,都無為意係咩事,突然間好似聽到有一聲好細聲嘅bb喊聲,我以為我幻聽,不過老公都聽到,我好驚訝原來手術開始左,我問老公係咪出左世喇,佢都唔sure,佢重伸左個頭去“莊”吓,跟住話係呀!話口未完,我哋就聽到小b大喊,好大聲,喊左幾吓,停左,又喊過,一次俾一次大聲,我哋笑佢“渣渣”,喊到咁大聲都有!隔左一陣,姑娘抱小b過黎俾我哋睇,問我係男定女,重話俾我知佢嘅出生時間同體重,有2865g,心裡盤算吓都有6磅3,唔係好輕!睇完小b,佢就俾人抱開左,老公都要走喇!之後我都唔太記得係點,應該係d人執好野推左我去復甦區等啩!
响復甦區等左唔知幾耐,右腳開始有番感覺先,麻醉師話要等齊左右腳可以郁番先可以番病房.等左好耐,右腳嘅感覺越黎越有,用意志去郁都郁到同feel到,但係左腳就一d感覺都無,好得人驚!麻醉師check左我幾次可唔可以郁到左右腳,最後佢話我郁到左腳嘅時候,我好驚訝,因為我一d都feel唔到我郁到,而且其實我feel唔到佢嘅存在,我真係好質疑佢哋有無睇錯!麻醉師同我講老公响出面等緊我,我望吓個鐘,佢都等左我個幾鐘,一定好心急喇!
又係推過一條長走廊,出到門口,我就見到老公,佢重等緊我,我覺得好安心!老公幫我攞埋行李轉病房,因為唔係探病時間,姑娘限老公五分鐘就要走喇!
老公走左之後,時間係好混亂咁過,身上重插緊喉吊緊唔知咩野,只係知每隔一段時間姑娘就抱小b過黎叫我哺人奶,之後又瞓吓醒吓咁,不過隻左腳一直都無感覺!我嚐試用右腳踩吓左腳响邊,隻右腳雖然有感覺,但要隻腳伸過去再踩吓搵吓左腳,都係有d困難!加上隻左腳應該無感覺,踩左都feel唔到我諗!呢種感覺好差,好似無左隻腳咁!
2009年8月28日 星期五
待產篇
八月十八日,入瑪麗醫院待產,心情輕鬆,終於無驚無險等到呢日!可以嘅話,我真係好想小b留响肚裡面耐d,長肥d!呢幾個禮拜响屋企休息,都唔覺有d咩假宮縮,好似無咩動靜咁,如果唔係胎盤前置一定要開刀,唔知小b會幾時出世呢?
差唔多十二點入到瑪麗,啱啱撞正派飯時間,我食左早餐重好飽,所以決定晏d去大家樂食返個下午茶!老公走左,我响病房都無野做,今朝又早起身,都係瞓吓覺,有目標去食下午茶,時間係快過d嘅!諗住聽日小b都出世,今晚晚飯過後應該都唔俾食野,之後坐月都會有好多野唔食得,所以好放肆咁叫左奶油多,炸雞翼同凍檸茶,真係好豐富!食到最尾,醫院打俾我,問我去左邊,麻醉師黎左想見我,咁我就仆番上去病房喇!
麻醉師同我講番麻醉嘅風險,佢話會先試半身麻醉,胎盤前置係驚手術出血難止,所以佢話in case止唔到血要輸血就會即刻做全身麻醉,我都無咩問題,佢話點就點啦,不過都係驚驚哋半身麻醉果時咁清醒會驚,不過無辦法啦!麻醉師話我會係聽朝早第一個做手術,時間大概八點半!好難想像到時候會點,小b要出世呢個事實有d唔係好真實嘅感覺!
夜晚老公收工過黎陪我,我哋又係去大家樂食晚飯,有d似最後晚餐咁,大家都心情緊張,我食左個下午茶又飽飽哋,無咩胃口,食得好少!探病時間過左,老公都要走喇,聽日佢又要咁早過黎睇我,早d返去休息吓好d!
我之前成日叫老公响我開刀果日唔使請假,反正佢唔陪產,而且唔到探病時間都無得俾佢探,我又要等麻醉藥過,佢留响醫院好似無咩用,嘥左d假咁!佢話如果佢重返工好奇怪,點可能我生緊仔佢重响公司若無其事繼續做野喎!而且佢成日都話想睇住我入手術室,我話你估拍戲有條長長嘅走廊推住我入手術室咩,現實係果條走廊只得兩張床位咁長,重唔知幾點推我過去,我重諗緊會唔會係自己行過去,哈哈!Anyway,老公點都話黎睇我,我都唔堅持,我諗咁樣佢會放心d嘅,唔係真係唔知做咩好!
姑娘問左我好幾次老公陪唔陪產,我都無問老公就答唔陪喇,姑娘有d奇怪,我都無理,到夜晚同其他人傾開偈,d人知道老公唔陪產都有問點解,我唔知老公係唔係真係唔想陪,但我知佢都驚同一定會超緊張,所以都無叫佢陪!
十一點,熄燈瞓覺,唔知點解之前一路都無緊張嘅感覺,到靜落黎瞓覺嘅時候就多野諗,根本都瞓唔著!
2009年8月17日 星期一
終於都到喇
八月十八日,入院喇!
八月十九日,小b會出世喇!
八月十九日,小b會出世喇!
2009年8月14日 星期五
偷食
之前成日都話跟營養餐食野唔太飽,好多野都唔食得.但係踏入八個月開始,唔知係咪小b大左,迫住d內臟,攪到我都無咩胃口,食少少就夠,又回復番一日三餐就夠嘅狀態,好多時重唔係因為肚餓而去食,而係因為再唔食就改左一日兩餐咁,我係怕小b無得食先食咋!
進入倒數呢個禮拜,我都開始放肆,都唔再諗太多糖尿嘅野,想食就食,再唔食坐月就無得食,哈哈!呢排嘅至愛係西瓜,又甜又多汁,真係好正!連小b都食到周身郁呀!有時一個人响屋企都好想偷食,但我都控制到嘅,只係試過偷食一次紅荳雪條,嘩哈哈!!!呢幾個禮拜其實應該要清吓d胎毒,但係我又成日驚突然作動,所以都唔敢食清胎毒果d野,費時一陣食完作動要撲出瑪麗,重驚!呢幾日倒數,唔理得咁多喇!小b,你都係食埋呢幾日好野,出世之後日日都係飲果d無味嘅奶咋,所以你都要好好享受呢幾日嘅美食呀!嘻嘻!
2009年8月13日 星期四
無無聊聊
自從入完醫院响屋企放病假之後,老公都唔想我周圍去,好擔心我會無啦啦出血趕唔切入醫院,之前提議去上環或者西環果d酒店住,我都reject左,唔想嘥錢呀!趕唔切最多都係去屯門醫院啫,係無我record麻煩少少,不過話哂都係醫院啦!為左安全,而家我嘅活動範圍只限樓下間茶餐廳,食完早餐之後通常我都唔會落街,晏晝都係叫外賣!簡直係足不出戶!有時候我諗坐月嘅時候咪重悶,連早餐都唔出得去,無凍檸茶飲,唔知我頂唔頂得順!不過可能到時忙到寧願瞓吓覺都唔願落街,哈哈!
呢排真係好悶,响屋企又無野做,因為好多野老公都唔俾我攪,如果唔係我咁得閒可以逐日洗吓小b野,而家除左上網同寫blog真係唔知做咩好!以前開落facebook account,呢排都有上去望吓,玩吓game咁,就係咁沉迷左落去,不過玩得唔叻咁解!
雖然成日話好悶,其實真係有好多時間可以做好多自己野,例如做吓mask夠好啦,不過我真係無呢d扮靚心情!之前好驚爆肚紋,影大肚相之前爆左少少,不過又唔太嚴重,果時都重有心機上網訂d油自己溝黎查,不過最尾又懶吓懶吓,都唔係keep住查,d人成日話女人貪靚,可能apply唔到我度,極其量我都係三分鐘熱度.而家肚紋越爆越多,連肚臍上面都有,我諗第日著低腰都遮唔到,但唔知點解我都“的”唔起心肝攪攪佢,懶到死!Even之前响Clarins買落firming連同一d減淡色素嘅產品,有d而家已經可以用,我竟然都無動力開黎睇,莫講話試用!家吓嘅心態係咩都唔諗住,生左至算,所以我個腦係無用過嘅!唔知係咪咁,我發現我嘅無記性嚴重左,唔知生完會唔會正常番呢?
再過幾日就生得,呢d咁無聊嘅生活,我而家就話好悶,可能之後我就會開始懷念架喇!真係好矛盾呀!
2009年8月12日 星期三
還機
尋晚真係瞓得麻麻,雖然部holter我都無咩點理,要轉身就轉身,不過因為打側瞓,個盒仔同果堆線就响衫裡面,打側瞓嘅時候就印哂落個肚度,“銀”住哂,又驚“銀”得多會整到小b喎!
原本今日要去還機,老公朝早打去問可唔可以搵人還,姑娘話得,咁老公就叫我唔好去喇!自己拆機都好易,d圓貼唔使俾番姑娘,所以將果七條線“pak”番出黎就攪掂,好方便!
不過當我搣番d圓貼出黎嘅時侯,真係攞命,好痛呀!d圓貼好實,心口同肚嘅皮膚又嫰,搣出黎好甘,紅哂!
2009年8月11日 星期二
Holter
今日要返瑪麗攞部holter,呢部機係要陀住24小時錄住d心跳,睇吓心跳有無問題,快左慢左亂左....其實我都唔sure,哈哈!不嬲心跳都比其他人快架啦,細個嘅時候都係咁,我屋企住三樓,就連行樓梯返屋企都氣來氣喘,重試過收A-Level成績嘅時候喘到暈左,面同手都痺哂!所以細個有段時間都要長期食藥,等d心跳唔好咁快咁唔舒服!副作用係血壓會低!不過,細個好似嚴重d咁!可能覺得唔夠氣好似就黎死啦,所以越驚越喘啩?!大個左都無咩大問題,可能已經習慣左跳得快,同埋無時無刻都feel到心跳,所以都唔太困擾,而且睇過好多醫生,做過無數驗血同心電圖都無咩特別,以前份工個公司醫生幾好,寫紙俾我排政府心臟科,不過果時懶,都無排到,估唔到而家無啦啦又refer我去check,咪當了左件心事囉!
老公放半晝返黎接我出瑪麗,幾趕吓,約左兩點三,都遲左兩,三個字.等左無耐就叫我,姑娘拉埋d簾叫我坐低“嗱”高衫,佢幫我裝機.原本以為好簡單咁,點知佢足足貼左七大個圓貼响我身度,再“pak”番哂d線,七條線匯入去一個盒仔度,出番黎就變左一條粗少少嘅線,呢條線又駁住部機,部機就係負責錄心跳架喇,部機就好似公司嘅計數機嘅size咁上下,不過厚身d!嘩,去之前老公重諗住可能係一隻錶咁戴住,點知咁複雜!好彩我著左件短身tee,如果我著one-piece,咁條線咪要响裙底走番出黎,好異相喎!我果日件tee係圓領貼身架,果d大圓貼貼到上頸下少少,件tee個領都遮唔到,好核突,重要係個盒仔收响件衫裡面,件衫咁貼,我個肚又唔細,成個盒仔印哂出黎,勁肉酸囉!好心d姑娘之前講定著咩衫好啦!重有部機係唔離開得,今晚無得沖涼!同埋部機有個袋入住,必要時可以就咁斜揹,好似d手袋咁,不過個樣同d色加埋,成個的士司機或者呀伯咁,無咩必要我都只係會收番入自己手袋囉!陣間出到街咁怪相,又有條線响件衫走出黎,人哋唔知以為我駁住尿袋,真係好核突呀!夜晚瞓覺又唔知點算,轉身又唔知使唔使攞埋部機一齊轉,而家個肚又大又重轉身已經好煩,重要顧埋部機,重煩!
2009年8月10日 星期一
購物日
今日老公放假,主要陪我去贊育同私家覆診,因為時間好緊迫,我哋揸車早d出去,諗住去埋贊育附近果間bb用品店買床單床圍,Peter Rabbit,好靚架,計過都係呢間最抵!Appointment係兩點鐘,我一點鐘就去登記,成個大堂都無人,唔知以為會關門,好彩嬸嬸都俾我登記,重做埋磅重驗vivi,我問佢醫生係咪兩點先返,佢話係,咁我話我差唔多兩點再返黎等.時間啱啱好,好好彩泊到咪錶,咁就可以同老公一齊買Peter Rabbit,食埋lunch同埋入去贊育等喇!一點十再返去嘅時候,成個大堂都係人,好彩登左記先,我應該排第一啩!
兩點鬆少少,真係第一個叫我個名,點知原來係姑娘叫名問驗唔驗B型鏈球菌,其實我開刀,照計驗唔驗都得,都唔影響小b,我同姑娘講,佢又話無關係,咁我問清楚佢胎盤前置會唔會唔可以驗,有無影響,佢又係話無關係,咁唔使錢,咪驗埋囉!不過我心諗,攞得報告嘅時候我都差唔多要開刀啦,咁遲先叫人驗!出返去再等醫生叫名,叫左一輪都未到我,好驚佢哋要我見顧問醫生,呢d醫生咁大,陣間成三,四點先黎咪斃!不過好彩都係等左一陣又到我,醫生竟然俾老公入埋去,以前唔俾架喎!都係問吓有無唔舒服,又叫你出血要入院,真係鬼唔知咩!之後咪又係度肚,按肚同聽心跳,一切正常,老公就問佢係咪有張booking要俾我哋聽日去瑪麗攞機錄心跳,個醫生先去搵吓個file有無,嘩!唔問都唔知記唔記得或者知唔知要俾我架,好彩老公响度,俾著我,我唔會識問,重諗住走果時個receptionist俾番書仔我果時會順便俾埋我咋!出番黎,老公好緊張話個醫生咁大力按我個肚痛唔痛,佢第一次見,哈哈,所以都好驚訝,又難怪嘅,平時叫佢摸吓個肚都驚,都係掂吓就算,見到個醫生咁大力,重唔嚇死?!而家佢咪知我平時自己黎政府覆診係幾慘囉,私家邊會按肚架!重諗住贊育又會叫我一星期後返黎覆診咁無聊,因為果時都十七號,十八號我都入院,十九號開刀,千祈唔好叫我又撲出黎俾你按肚,好彩佢都叫我唔使返黎咋!走得嘅時候都只不過係三點,好早呀!
私家要四點九先有得睇,咁早就走得,原本諗住太趕唔去大圍買野,而家又有時間,所以都係決定去埋!大圍呢間shop,我check過d野真係比出面抵好多!我哋諗住買嘅奶樽,吉之島賣緊$138一個,我哋一路都等佢做八折先去買,但係原來吉之島bb節要八月尾,我哋都等唔到喇!又俾我搵到大圍呢間shop,無折都賣$95一個,平過七折呀!之前响吉之島買嘅洗衣液,折左都成$70一樽,呢度一樽加一包補充裝都係$60,真係好抵,忍唔住都買多包補充裝,呢排成日洗衫仔,用得快呀!掃左d奶樽,洗奶樽刷,洗衣液,尿片,乾棉同濕巾,又幫老公個朋友掃左d貨,真係大收獲呀!而家屋企充斥住好多唔同牌子嘅濕巾同乾棉,d存貨唔知用唔用到兩個月呢,到時試吓邊隻最好用先得!尿片我都買左兩隻牌子,都係forum人話好用,睇吓係咪真係掂,哈哈!
買完野又撲返去睇私家,都等左成九個字先到我哋!張醫生都好好,有耐性咁解答左我哋d問題,之後我哋就睇小b喇!我諗今次係最後一次咁睇小b喇!度完頭仔,肚仔同大脾骨,一切都正常,張醫生話隨時生都得,夠“熟”喎!不過佢話小b臍帶纏頸,纏左兩圈,老公好驚,不過我知小b有羊水就唔怕,張醫生都咁講!老公就驚我無啦啦穿水,咁咪好麻煩囉,都係架,無水纏頸梗危險啦,不過我記得上次巫醫生好斷然咁話我唔會穿水,咁咪又問吓張醫生我個胎盤係咪遮左,所以都應該唔會穿水,張醫生都話好難會,咁我都放心!不過老公就唔係喇,好驚咁,重叫我沖涼沖快d,佢驚我沖涼穿水都唔知喎!可能張醫生見佢都好緊張咁,就係咁話我胎盤昇左d,起碼開刀位置唔係要介開胎盤先,咁就唔會一介d血會周圍“必”喎!佢話好彩胎盤响底,咁同普通開刀差唔多,唔使太擔心.當我問佢咁係咪子宮底收縮同止血無子宮頂咁好(呢d知識係上次屯門醫院個醫生講我知架),所以都難止血,佢話係,不過我個胎盤响底唔係响面,咁底又收縮得好過面喎,所以都唔好擔心.聽佢咁講,雖然我唔好彩胎盤前置,係麻煩少少,但又好彩地咁耐無出血,個位又唔係差到好危險咁,希望佢講嘅野係真啦!最尾張醫生都好好人寫左八日假俾我,等我唔使返工可以抖到入院生,又唔使再睇佢續假,真係唔該哂佢!
2009年8月9日 星期日
悠長假期
都幾悶吓!最遠嘅地方就係每日都會去食早餐嘅茶餐廳,行落樓都唔使五分鐘!
今日老公放假,我叫佢陪我去第二間食,因為實在太悶喇!最尾去左吉之島嘅大家樂,實在太懷念大家樂嘅早餐,以前返工日日都食佢架!好可惜去到嘅時候啱啱賣哂蕃茄肉碎湯通粉,好失望呀!食完早餐乘機行吓街街,不過都無咩好行咁,最尾又係不期然走左去BB用品部望,其實成日都去睇,d野又買得七七八八,都無野好睇,去都係一種心隱!
聽日要去贊育同私家覆診,好大機會續病假到生小b,我嘅產假係八月十九日開始,即係我開刀果日,所以其實我嘅產假啱啱係後十,而呢段時間我又放病假,無啦啦變相放前三,真係好誇張!
2009年8月8日 星期六
BB展
今日老公自己一個人去左會展嘅BB展!之前forum嘅人成日話d野點平點平,我都好想去趁熱鬧,不過知道响八月攪,我一早都預自己去唔到,點知而家真係病假,邊度都無得去!
老公自己一個去,都幾悶,我諗!買野係女人天性,重要係掃平野喎,佢點會識丫!我之前諗住佢唔會去,自己都唔去得,所以都無咩做過research買咩,只係mark低左幾個counter有d興趣咁,點知老公個friend去完話值得去,佢又話去,咁唯有叫佢去我mark低左嘅counter睇吓啦!
我响屋企就等佢電話匯報,哈哈!不過佢話好多人好迫,我都無要佢一定去哂指定嘅counter,好難嘅,要周圍搵,順住行見到就算喇!不過好彩,都俾佢去到買Grobag睡袋嘅counter,因為我好想買多個睡袋俾小b替換吓,好開心!重買左乾棉同沖涼泡泡,其實都買左架喇,不過抵麻,買多少少囉!之後我上網睇吓forum嘅人講咩野抵,抄低哂,諗住叫老公target oriented去買,點知佢聽唔到電話,到佢搵我嘅時候,佢已經走左!男人就係咁架啦,無咩耐性shopping,重要咁多人!到佢返黎嘅時候,我終於都明佢唔係無耐性,而係太辛苦喇,我見佢揹住一大袋野,好重好重,咁嘅身世真係好難响果度行嘅!
一大袋野,好多都係samples同無咩用嘅leaflets!早知就唔叫佢買乾棉同沖涼泡泡啦,"呀呀咋咋",一早去到買左攞住黎行,好煩架麻,橫掂都有,睇吓買吓其他野重好啦!
不過今次老公都算叻架喇!佢重自己買左兩條靚靚毛巾包被仔,抵讚!
2009年8月6日 星期四
對話
話說我無啦啦入左醫院又走番出黎,老公本來好開心可以安安樂樂等我生,但係一出院又愁爆,怕我一作動趕唔切喎,都無計,唯有叫我唔好返工响屋企安全d!
一响屋企,奶奶自不然就得閒黎監察我,兩個人你眼望我眼,我都係成日貢入房上網,唔係响屋企有咩好做喎!
有一日,我哋嘅對話:
奶奶:「你成日上網唔累架?唔使瞓吓架咩?」
我:「唔累呀!邊瞓到咁多!上網無咁悶!」
(果日我成十一點先起身,二點幾好早咋喎!你估我係豬咩?!)
奶奶:「你肚唔肚餓呀?」
我:「唔餓喎!」
奶奶:「點解你成日唔使食野架?」
我:「未夠鐘食呀!你係咪餓呀?你食先啦!」
奶奶:「咁我唔等你喇!你唔食多d野,bb呢個月好吸收架!」
(果日我成十一點先起身食早餐,食完都無郁過,二點幾咁早,好難肚餓喎!唔餓又點食呀?!)
奶奶:「X姨灣仔屋企啱啱執好,不如响佢屋企住吓,到時萬一作動去瑪麗都近d麻!」
(最幣你响度我都周身唔自在,更何況去人哋度住?咪玩啦!我寧願住醫院!)
我婉拒:「唔係好方便嘅,又悶!」
奶奶:「唔會呀,當租間房住之麻,你而家都日日响屋企架啦!睇吓電視咪唔悶囉!」
(咁我可唔可以當X姨透明,當佢d仔女唔响度,唔使應酬先?!係咪冷氣任開?都係果句,我寧願住醫院喇!)
我再婉拒:「同X姨又唔係好熟,佢個仔又响度,唔方便嘅!」
奶奶:「其實開頭諗住入醫院住成個月都要俾幾千蚊啦,你唔去X姨度住,不如搵間酒店住,近d麻,傑文又唔使成日咁擔心!唔係有d月租六千蚊嘅酒店咩?」
(好似都有d道理咁!)
我:「而家都係得番兩個禮拜,唔知有無得租兩個禮拜咁平喎!」
(奶奶可能以為我唔想所以响度搵藉口啦!)
奶奶:「酒店近d安全d麻,又有得上網睇電視,又有人執房!反正你响屋企都係咁上下,你又咪係餐餐叫外賣唔煮野食,住酒店都係差唔多啫!」
(係咪寸緊我呀?不過响酒店住佢咪唔可以日日黎睇住我囉,又唔錯喎!)
我:「咁我一陣上網睇吓有無近近哋又平平哋嘅酒店啦!」
我:「唔知到時傑文可唔可以陪產呢?」
奶奶:「吓!果時邊個邊個開刀都無架喎,都係响出面等咋!」
我:「唔係喎,我問過醫生,全身麻醉就唔得,半身都得架!」
奶奶:「唔好啩!傑文會好驚架喎!」
我:「吓,我都好驚喎,佢哋會有布遮住手術部份,傑文睇唔到架!有人同我講吓野分散d注意力麻!唔係到時聽到d刀聲,人聲會好多幻想架喎!」
奶奶:「哦!呢d手術好易好簡單架咋!唔使半個鐘就生左聯埋針,唔驚,普通野啫,好多人都開刀生架啦!」
(=_=咁唔驚你又第一時間話傑文會驚,俾人劏果個好似係我喎!使唔使咁呀!)
2009年8月5日 星期三
36 week
今日已經係36week喇!重有兩個禮拜就同小b相見,心情都好忐忑!一方面唔捨得佢離開我個肚,以後都feel唔到佢响我個肚入面郁黎郁去,貢黎貢去;另一方面,諗起個肚唔使再咁重,瞓覺可以平瞓同轉身自如d,又真係好吸引!心情忐忑都重有好多原因,例如開刀會係全身麻醉定半身麻醉呢?手術會唔會順利呢?會唔會大出血止唔到呢?做完手術幾時可以睇到小b呢?小b唔知幾重出世呢?佢會唔會健健康康呢?做完手術落床係咪真係好痛嘅呢?幾時可以出院?奶奶會唔會搬左黎住?會唔會俾佢搶左小b?坐月又會唔會悶到爆呢?好多好多野諗,不過都唔諗得咁多,都唔到我控制咁!
今日係出院第一日,尋晚打八號風球前出左院返屋企,估唔到瞓醒就打完風,得番一號風球,老公返左工,得我一個人,佢千叮萬囑叫我唔好出街,不過我話食野都要落街架,醫生都話唔好唔郁,血管會塞喎,所以佢都俾我落樓下最近嘅茶餐廳食野,遠少少都唔得!不過其實我都行唔得遠,個肚都好聚,重邊有心情周圍去搵食?有得食就算啦!而家都有d心野野想行街架,不過真係一陣就累,一個人又驚突然作動,重有兩個禮拜就生,有咩好買?都係乖乖哋過埋呢兩個禮拜,生左之後先去shop番夠本啦,生完又要買番少少衫過渡吓架麻,嘻嘻!等我呢排得閒諗吓生左之後買d咩獎勵吓自己至得!
老公打俾我,話瑪麗幫我約左期去陀機做24小時心電圖,瑪麗搵唔到我搵佢喎!原本以為又要入院,點知原來唔使,十一號返瑪麗裝機,十二號再返去拆機就得!不過一定要十號贊育覆診嘅時候攞番張slip先得喎!SHIT!!!重諗住唔去贊育覆診,而家一定要去啦!麻鬼煩,咁咪即係下個禮拜一二三都要出去囉,做咩俾人出院喎,撲黎撲去,又辛苦又危險!小b要聽話住多兩個禮拜先好有動靜呀!
今日都係响屋企食,瞓同上網,好悠閒,希望我咁抖法,小b可以出世重磅少少啦!
2009年8月4日 星期二
瑪麗醫院 – Day 2
凌晨五點幾我急vivi醒左,病房就已經歸於平靜!六點幾,有人拍醒我要量體溫!個耳塞都真係work喎,佢係拍醒我而唔係叫醒我,哈哈!七點幾,派早餐,一大碗肉碎粥,淡到無味,衰過白粥,隻蛋重怪,有d薄荷味嘅,勉強食左一兩啖,唔食喇,一陣醫生巡完房落去大家樂食先!
醫生巡房又係問d一樣嘅問題,似乎真係入黎主要睇心臟科咁!我忍唔住問醫生見完心臟科如果無咩事係咪住到生,佢話如果無咩野唔使住到生,出得院喎,咁都有嘅?贊育個醫生又話住到生嘅?!我無再問,睇埋心臟科點講先算啦!
都成九點幾先落到去食早餐,好肚餓喇!瑪麗嘅大家樂野食都同出面有d唔同,起碼無蘿蔔糕同蕃茄肉碎通粉,超失望!不過都好過醫院餐嘅,唔好要求咁多喇!食完早餐返上去,開始氣促,心跳一時快一時正常咁,瞓又唔係坐又唔係,忍左半個鐘先同姑娘講,佢搵左部機黎,跟住有個夾夾住手指,再望吓部機,佢話我嘅血含氧量ok,就係咁又無理我,又係問我心臟科醫生黎睇我未?我話未,佢至話同我追追!睇黎佢哋真係無咩野做到,而家都係得個等字!
無咩做又氣促,都係瞓吓抖吓.今日右面個女人落得床,佢嘅bb就跟住佢喇!我瞓緊嘅時候,左右兩面嘅bb齊齊喊,好鬼熱鬧,攪到我有耳塞都無用!又唔知點捱過,又到十二點lunch喇!個飯同之前果晚差唔多一樣,又同之前個lunch差無幾咁,超悶!無法啦,為左小b都要忍吓,同埋呢度每日一百蚊包幾餐,如果餐餐唔食出去食都好貴啫,我又病假緊,出得五份四糧,真係幾重損失呀!
四點幾,突然有姑娘叫我去十九樓見心臟科醫生,終於都見得喇!去到等左一陣,問吓野再睇埋之前做左嘅心電圖,醫生話無咩野,大肚影響呼吸都唔係罕有嘅問題喎,最緊要check清楚唔係心臟有問題就得!咁佢就即時同我做埋個心臟超聲波,睇吓個心有無事喎!佢叫我瞓上床,上左去又叫我打側個人,見我慢手慢腳,又叫呀嬸幫我,人哋大肚婆黎架,係慢d架啦,個呀嬸都唔係路嘅,我個人都未轉到身,佢就幫我轉腳,大佬呀,痛架,我唔係轉唔到身,係慢d啫,同埋我都要安頓左個肚至得架,無啦啦大大力轉我對腳,痴線架!好辛苦打側之後就開始照,個醫生大大力將個scanner壓落d胸骨度,好鬼痛,都唔知係咪要咁大力先照到嘅,後尾照照吓有人走入黎同個醫生講話唔記得話佢知邊個senior搵過佢黎,之後呢個醫生就有d神不守舍喇!好想快d攪掂叫我走咁,重好大力壓落另一邊scan,嘩,大力到我抖唔到氣忍唔住同佢講我好痛,佢先識講唔好意思,真係痴左線,有咩理由要press得咁大力先睇到個心架,如果有心臟病都病發左啦!佢同我講我個心無咩野,可以做手術,佢咁講我至知原來班婦產科醫生咁緊張有無心臟科醫生黎睇我,係睇我個心頂唔頂到個手術,可能見我心跳快又氣促,加上我個case一定要開刀,所以驚我有心臟病!不過醫生話安全d都會同我book個期陀機做24小時心電圖喎,估唔到以前成日去睇心跳快都無咩醫生理我,而家諗住入院係怕我大出血,點知原來係驚我心臟病,無啦啦check埋個心,重可以做埋24小時心電圖,都唔錯喎!
Check完心臟超聲波就返去婦產科,hea左陣就到醫生巡房,醫生見我個report無咩野就話我今日可以出院,好突然!我就話贊育醫生怕我胎盤前置突然大出血叫我入院住到生,而家又出院?佢話我35週前無出過血所以都唔太擔心,我話我住屯門驚趕唔切出黎,佢又話無需要一路住咁耐等生,不過佢話佢會再同佢team醫生傾,睇吓我有無需要留响度喎!
之後有個睇落senior一d嘅醫生又係叫我出院,咁我又講番同一樣嘅說話,佢又講同一套理論,又話如果之前有出過血嘅話,出血會一次比一次多,所以會擔心d,不過我好彩未出過血,所以應該ok,言下之意即係就算出血都係第一次出,“應該”唔會大出,唔係咁驚!如果屈响醫院重唔好喎!我都無野好講,心諗,玩咩,執好哂d野黎,無啦啦又走得,佢見我面有難色,就話可以聽日先出,咁都好d,老公都搭車黎緊,唔通兩個人抽住咁多野今日出院咩,點攪喎!不過醫生又話可能聽日打風,要睇吓天氣如何,如果差嘅話就唔好出院,住多一,兩日都ok喎!
老公黎到,都知我同醫生講左我哋嘅擔心,even我都話我唔怕屈响醫院等生,醫生都prefer我返屋企抖會舒服d!老公都無再話d咩野,咁啱知道老爺未飲啤酒可以揸車出黎接我哋走,咁不如早d走,响屋企舒服d!咁我哋即刻搵番個醫生話我哋都係今晚出院,今次到佢面有難色,話不如聽日先,因為醫生巡哂房走左喎,吓,咁都有嘅!可能佢唔係senior醫生唔可以就咁俾我出院啩!不過好彩俾佢見到頭先果個醫生,都趕得切幫我攪埋,老公見到呢個醫生又乘機問多一次,個醫生又係講同一番說話,ok,無野好講!不過我始終唔明,forum上睇到其他間間政府醫院都好緊張胎盤前置cases,even無出過血或者係一期二期呢dminor case都要入院住等生,更何況我呢類major case?!就連私家醫生都話要入院住,屯門醫院個醫生都講到要祝我好運咁!點解瑪麗咁sure咁淡定呢?唔通佢就係太出名,所以响佢哋眼中,我呢類case唔使咁緊張?不過有得出院都好嘅,無咁悶,最多唔出去周圍走啫!
醫生寫左五日假俾我,之前贊育醫生又話會住到生,我d私家醫生嘅booking取消哂,同madam講左唔會返工,而家又出得院,但係十九號又開刀,十八號又入院等開刀,都係得番唔係好多日子,老公嗱嗱聲去“lur”私家book番個期,一來諗住再睇吓小b,二來諗住叫私家寫假俾我,佢唔想我又走返工!好彩都book得番咋!不過唔知寫到幾多日假,都唔諗得咁多,呢幾日實在太混亂喇!最衰就係瑪麗竟然幫我book番去贊育覆診,都係得番果兩個禮拜,重要返?!重要同我私家個期一樣,十號下午,贊育兩點响香港,私家四點九响葵芳,都唔知趕唔趕得切,問姑娘可唔可以唔覆診,佢話最好唔好,又叫我哋唔得就打番去改期,點改呀,得兩個禮拜淨,改都嘥氣啦!到時見步行步啦!
返到屋企瞓上自己張床,真係好舒服呀!^__^
2009年8月3日 星期一
瑪麗醫院 – Day 1
今日九點要入瑪麗醫院喇!真係好早,點解要咁早呢?奇怪!我同老公都諗住遲少少唔驚,所以遲左少少起身,慢慢食埋個早餐先出發!
一出發無耐就塞車,之前都無諗過會咁,不期然又諗如果我咁啱作動或出血嘅時候遇著塞車都唔知點算,入院住都係好d!起碼驚少一樣先!揸車都成個鐘先到,去到都九點幾十點,老公去泊車,我去登記先,磅完重驗完vivi換埋病人衫出黎,老公就打俾我話姑娘唔俾入去,吓!唔係麻,要我出去自己攞咁重嘅行季入去呀?!嬸嬸都好人,話幫我攞!不過真係估唔到咁嚴,唔係探病時間真係咩人都唔入得!不過後尾姑娘都叫返老公入黎,點左佢去樓下打番個牌板上黎!老公攪掂之後上番黎又俾人趕走,好無奈同好突然咁,我哋都要講再見喇!
去到我個床位,好彩唔係好似上次屯門醫院咁係走廊第一張床,都算係中間,咁都好d!姑娘都係循例黎幫我量吓血壓,體溫,心跳同按肚就走左喇,醫生就簡單問左我心跳快嘅野又走埋,無人再同我交代d咩!我執好自己嘅行季,無咩做,睇吓雜誌瞓吓覺,過左好耐先係十二點,開始派餐,真係糖尿餐喎,見到都麻麻哋想食!成日就幻想落樓下大家樂偷食!今晚老公開會唔會有人黎探我,成日流流長,都唔知點過!
成日就有人黎問我有無心臟科醫生黎睇我,入左黎咁耐,都無人理過,淨係問心臟科醫生,好似我入黎係專睇心臟咁嘅!我都唔記得點捱到五點幾六點,醫生終於巡房,又係問有無心跳,氣促,見紅,穿水,陣痛,有無心臟科醫生黎睇我?全部都NO!個醫生突然話唔知心臟科醫生幾時黎睇我,咁我想唔想返屋企等?我真係“R”哂頭,返屋企等?我話我住屯門,佢就即刻話咁唔好喇,叫我响度等!好奇怪!唔知心臟科醫生幾時黎睇我?叫我返屋企?咁點解又要我入院呢?唔係胎盤前置入院等生順便check埋心臟咩?不過醫生今次黎confirm左我八月十九日開刀喇,都總算有d野定到出黎!
醫生走左之後就食晚飯喇,六點鐘,好早!好多人入黎探病,我都無,唔緊要啦,住咁耐要習慣吓!到夜晚多d電視睇時間應該會快過d!呢度好怪,唔似屯門醫院咁分產前產後病房,我左右兩面嘅女人都生左,左面果個個bb就响正我隔離跟住媽咪,右面果個因為要輸血起唔到身,所以bb都俾姑娘揍!不過呢度嘅布簾幾好,長時間分隔哂每張床,都算有d私人空間!八點幾見d人去沖涼,重見到有人用風筒,又唔似自己帶黎,膽粗粗問吓,原來可以出去reception借架,安樂哂,之前重諗緊咁長頭髮洗頭有排乾,自己帶風筒唔知會唔會好disturbing,而家有得借,好方便!沖涼房係獨立一間嘅,有埋toilet,都幾好,又有張檯仔俾你擺野,屯門醫院果個係响toilet入面有兩隔浴室,好似無咁好咁!不過屯門醫院有樣好,就係一開熱水制就有熱水,唔使等,瑪麗果d洗手盤嘅熱水要開好耐先有,冷熱水又分開出,有d麻煩啦!
沖完涼好舒服,睇埋電視都差唔多夠鐘熄燈喇!今次我醒目,帶埋耳塞同眼罩黎,都係多得呀茵之前俾我嘅化妝袋有齊呢d野,咁我至有得安樂少少咁瞓!同屯門醫院一樣,半夜又收新症,又係開哂燈做檢查,我有耳塞同眼罩都叫好少少,但都有醒,原來有個女人生左幾日,無啦啦發高燒入返黎,又發冷又震哂咁,好恐怖!唔知幾時,唔知邊個又叫肚痛,隱約聽到話開左兩度,我照瞓,耳塞真係有d用!
2009年8月2日 星期日
Handover
星期五上午去完贊育知道要入院,下午就衝左返公司handover手上嘅野俾同事,因為就只係得番星期五下午返工喇!一路以黎我嘅工作都係獨立嘅,所以都無咩人知我d野咁,不過之前成日病假都預早講過一次俾幫我嘅同事知,但係通常d人都係未殺埋身都唔係幾入耳,原本有見及此都諗住整張list俾佢有野跟吓,點知而家咁突然都整唔切,要口講多一次,佢重捉埋其他同事幫手聽吓記吓!希望佢攪得妥妥當當啦,如果唔係我返黎要有排執呀!
响公司要handover,估唔到响屋企都要,哈哈!小b嘅野老公有時都有份去買,不過主要都係我去做research,d野點安排全部都响我腦入面,所以佢都好多野唔知,要我逐樣講叫佢跟住做,好攪笑咁,都唔知佢得唔得嘅!我係咁講,邊d野要用,要洗,要攞入院,擺邊度....好似交代身後事咁!
瞓唔著
星期日半夜四點,急vivi醒左,再瞓又瞓唔番,重有一日會响呢個屋企,之後都要成個月先返到黎喇!唔放心係其一啦,我諗係唔捨得多d啦!同老公識左咁耐,都係第一次分開咁耐,雖然話佢會日日黎探我,點都係唔同啦!
瞓唔著起身寫吓blog啦,之後成個月都update唔到,小b出左世就更加啦!由天黑寫到天光六點幾,都係時候返房抖吓,今日諗住出去買水龍頭,因為我個厠所果個龍頭實在太難推,老公諗住我入左院就幫我換埋!返入房都係眼光光,轉黎轉去,小b同我一齊唔瞓,周身郁!可能到我平時返工要起身嘅時間啦!哈哈!小b好叻架!一到七點幾,鬧鐘都未響,佢就識踢醒我叫我返工架!不過佢梗係唔知我今日唔使返工喇@_@
响床轉黎轉去,都好肚餓,平時老公放假都好早起身,今日九點幾十點都無咩動靜咁,佢一定好累,我無叫佢起身,等佢瞓多d啦,之後我唔响度,佢都唔會瞓得好架喇!我出左去小b房執小b野,好等我入左院之後,老公都識follow吓要做d咩!
十點幾,老公終於起身,好surprise見我已經起左身重執緊野!哈哈!又真係好罕有嘅!通常都係佢等我起身食早餐等到傻左架麻!小b,我哋終於等到爹爹起身,有野食喇!因為實在太餓,無哂力,我都只夠力落樓下間茶餐廳食野咋!食完野我哋就出發去旺角買水龍頭,老公都好叻,揸車一去就停左响間舖頭門口,唔使我點行,一落車就係喇!之前都買開呢個牌子,所以都無周圍再睇比較吓,就响呢間望兩望,選好左就行得喇!前後都唔知有無十分鐘,真係有d佩服自己可以咁決斷呀!嘻嘻!
之後本來又係返屋企,不過我話想去荷花買d野,咁我哋就去左愉景新城行,諗住果度大d少人d,點知原來都唔少人囉,好彩果度地方濶落,唔迫!去左荷花先發現我所有VIP coupons都無帶,無法啦,買少少野啫,貴少少囉!買左企鵝仔嘅凡士林,鴨仔(定雞仔?)奶咀鏈同埋Avent安撫奶咀,我都唔係幾想買奶咀,唔想俾慣小b食,見有朋友唔俾都ok麻,不過又驚驚哋真係扭計唔知點好,都係買定啦,用唔用係一件事,最緊要叫老公同奶奶講我哋唔prefer用,唔好吓吓要我哋俾就得!
去完荷花,有d餓,不過又唔想坐低食,好多人麻!去左奇華買左個光蘇餅同檸檬水,諗住上車食,點知果枝檸檬水(果汁先生新出架!)甜到嘔呀!同starbucks果隻真係差得遠喇!咁我哋又走左去starbucks買過枝啦,忍唔住都响starbucks坐低食埋個光蘇餅,係有d核突嘅,當人哋好優雅咁食緊藍莓cheese cake,我竟然走去食光蘇餅!!!重要食到成身餅碎,哈哈!不過大肚婆係咁架啦,斷估唔會有人夠膽走黎鬧我嘅!
經過Chickeeduck,見特價又走左入去睇,想買多個睡袋仔俾小b,點知sales話睡袋係公價無得半價喎,咁都有嘅,好彩小b都有兩個,不過有一個好細,我諗好快就唔啱架喇,所以想買多個做spare,不過無折就算,bb展先再買啦!
再經過BeBeDream,見到做sale,我哋之前睇左架high chair做緊八折呀!雖然叫左老公嘅朋友買都係八折,不過自己買開心d喎!老公即刻打俾朋友話我哋見有折想自己買番,好彩佢未落order咋!高高興興入去買,重見到有布公仔搖鈴玩具做緊折,頭先响荷花見到閒閒哋都百幾蚊一個,咁貴唔捨得買無買到,呢度差唔多樣折左都係五十蚊,好抵呀!係無頭先果個咁靚嘅,不過小b都唔會分到,至緊要function係一樣就得,有時靚唔靚都係滿足大人多d啫!個玩具重係我想買嘅黑白紅色,因之前睇過七田真嘅胎教書,佢話啱啱出世嘅bb最好俾d黑白色嘅玩具去刺激眼神經喎!咁呢個玩具都係多左紅色啫!暫時買住一個玩具先啦!我唔想買太多俾小b,唔係錢嘅問題,而係唔想俾佢慣哂有好多玩具,我見老公同自己個朋友都唔會買太多,夠玩同啱玩就得,Ellen Law重話自製咭仔俾佢bb,真係好有心機!
買完張high chair都要走人喇,好大件呀!返到屋企拆出黎睇,好開心!老公重話不如趁我重响度砌埋bb床我睇,我話唔使啦,咁早砌左又阻地方,張床仔我有份去買嘅就得啦,我重記得個樣嘅,夠架喇!
2009年8月1日 星期六
倒數
自從尋日返贊育叫我入院之後,腦裡面就不停諗重有d咩未做未買喇!今日星期六,老公要返工,等佢返黎食lunch都成兩點幾三點,下午茶喇!咁晏,都係去吉之島買d濕碎野算!
之前成日都諗住等吉之島bb節先買埋其他野,平d麻!而家都等唔到喇,重聽聞八月尾先有,到時就太遲啦!小b未有奶樽,床單床圍,沖涼泡泡,洗衫液等等,所以如果佢早出黎,分分鐘都未有床仔瞓,無衫仔著,無得沖涼涼喇,哈哈!今日target係買沖涼泡泡,洗衫液同埋奶瓶清潔液,奶樽同床單床圍就睇吓老公個朋友或者黎緊會展嘅bb展買唔買到啦!之前都鎖定買邊隻牌子嘅野,所以我哋去到都係一手攞起就走得!跟住就係去買束腹帶,因為尋日confirm會開刀,我先敢去買,費時佢同我講試順產,咁條束腹帶可能會唔同!而家confirm開刀,聽人講第一次落床會好痛,有條束腹帶包住會好d,不過私家醫院就會幫你著,政府就未必喇,因為佢哋都好似唔太prefer人用束腹帶,巡房檢查麻煩d喎!不過點都好,買定帶去啦,遲早都要用嘅!不過一條咁嘅帶要幾百蚊,大肚婆嘅錢係易賺過任何女人嘅錢呀!
開始要倒數喇 !
開始要倒數喇 !
訂閱: 文章 (Atom)


text:
2011年12月30日 星期五
轉讓全新I-pen適用之Robin發聲英語圖書 – Read and Learn About Set 2
2011年12月28日 星期三
轉讓Eye Stickers
2011年12月27日 星期二
2011聖誕禮物
今年聖誕節,Ambrose真係大豐收呀!
聖誕禮物一共有五份,醫生套裝係嫲嫲送嘅,工具檯組合係姑姐姑丈送嘅,Lego警車set係爹爹媽咪送嘅(其實係媽咪買嘅,呵呵)!Lego基本組件一箱,媽咪想買好耐架喇,聖誕前去反斗城買禮物俾表姐時,爹爹好想買麥坤搖控車俾Ambrose,但媽咪嫌貴又唔係太益智唔想買,一心想買Lego,俾Ambrose揀,佢又只係見一份想要一份,重要係佢揀禮物準則只係要夠“Big”,真係唔多可靠,所以最終係一樣都無買,只係攞番之前買落而又收起左嘅警車set作為聖誕禮物就算!真係估唔到,媽咪同Ambrose响聖誕節果晚參加左朋友嘅聚會,而個聚會又係一個BB聚會,所以禮物都係BB玩具/用具為主,Ambrose自己去抽,竟然好好彩咁抽到盒媽咪好想要嘅Lego基本組件一箱,媽咪同Ambrose都超開心,Ambrose重要成晚mark實份禮物唔放手唔俾人掂,哈哈!而最後果份Lego小賣部加貨車set係Ella姨姨特別送俾Ambrose架,真係多謝哂Ella靚姨姨!媽咪同Ambrose真係開心到暈呀!
2011年12月26日 星期一
最衰都係你
Ambrose又語出驚人喇!
Ambrose同大表姐一直都玩得比較顛d,但表姐大Ambrose幾歲,所以有時佢兩個一齊玩都要睇實d,佢兩個一時糖痴豆,一時水溝油!話說有一日嫲嫲帶左Ambrose過去表姐度玩.兩個人玩得顛起上黎,表姐走左上沙發度跳落地下,之後Ambrose就有樣學樣想走上去跳落黎.但Ambrose其實重細,路邊果d路駁矮矮地咁跳都重可以,沙發咁高跳落黎佢一定勁衝前撞到啦,所以嫲嫲一見到就即時叫停Ambrose唔俾佢跳.無得跳嘅Ambrose唔知點解竟然遷怒於表姐,大大聲話表姐“最衰都係你”!媽咪其實無在場目擊整件事,只係聽返黎,不過所有人都覺得Ambrose咁講野真係好神奇,究竟點解佢會識咁樣罵人,怪責人,不過想像佢講呢句說話個樣都覺得幾好笑嘅!
Ambrose平時都算係惡死同霸道,而家唔知點解重識罵人,真係有少少擔心佢大個會係小霸王!性格真係天生,希望後天嘅教育幫到佢啦!
2011年12月25日 星期日
Gakken Workbooks
2011年12月24日 星期六
長洲兩日一夜
爹爹book左長洲華威酒店廿三號住一晚,諗住Ambrose未去過長洲,一家三口搭吓船,去吓離島行吓玩吓hea吓!
Ambrose知道去長洲會搭船,不知幾興奮,成日都講要搭船!之前果晚同佢講完去長洲一事,諗住第二朝瞓醒佢會唔記得,點知起身問佢今日去邊度,佢竟然答到,可想而知佢平時真係選擇性地聽我地講野呀!
多得Ellen姨姨提點,爹爹決定搭西鐡直出碼頭上船,因為全程bb車都可以唔使收喎!結果都真係唔使收,只係去到香港站唔知點解無濶閘出F出口,走左去問個客服,教我地出另一個出口行天橋過碼頭,但出到去發現有一行樓梯要落,Ambrose瞓著左,所以結果就係由爹爹連人帶車搬啦!去到碼頭買飛,見豪華座同普通座差少少錢,就買左豪華座,點知買完先知豪華座要上兩層好直嘅樓梯,爹爹今次真係辛苦喇!
豪華座有檯,係方便少少,加上窗全密封,好暖!不過Ambrose係都要出出面睇海景,啱啱撞正天氣轉凍,海風又大,真係吹到頭都甩呀!好彩唔覺意同Ambrose攞左頂帽跟身,要佢笠住先可以留响出面睇海.媽咪怕凍,同爹爹Ambrose影吓相就入番船倉度,可憐爹爹吹到死死吓,哈哈!
爹爹book左華威酒店海景房,個view真係正,如果係夏天就好,可以去埋沙灘,而家凍冰冰,見到都覺得超凍呀!去到酒店嘅Ambrose超開心,周圍攪,又一定要開露台個落地玻璃,凍鬼死人!媽咪擔心Ambrose凍,同佢執左好多衫,點知去到酒店先發現,媽咪唔記得同自己帶瞓覺衫,真係大意!
响酒店check in左擺低行季之後就出左去周圍行,酒店樓下就係公園,所以Ambrose又點會唔話玩丫!同佢玩左一陣都唔肯走,都係要出動到去搵單車踩搵野食先肯離開!
長洲其實好細,除左踩單車真係無咩好做!所以响街頭食左好多唔同小食之後,一家三口就去搵車租喇!家庭車係一個人踩兩個人坐後面,唔同大尾篤嘅家庭車,要兩個人踩,所以今次媽咪可以偷懶,哈哈!不過沿海邊踩單車,真係好大風,又係吹到頭都甩, Ambrose似乎好受落,成日叫爹爹快d快d,哈哈!中間有小事故,就係架單車甩鏈喇!好慘,因為已經踩到好遠,要返去換車都唔係易,爹爹唯有獻出佢人生第一次整甩鏈,好彩都俾佢整到,唔係又凍又要行番去就勁金喇!
踩吓踩吓又經過另一個公園,Ambrose又話要去玩,咁就陪佢去玩啦,反正唔踩單車,呢度又無咩好行,佢想去公園玩就玩啦,無其他行程趕住去嘅!玩完一餐之後,已經天黑喇,因為下午都無食過正餐,所以都係早d去食晚飯喇!
搵左檔大排檔食吓海鮮,Ambrose就開心啦,有佢鍾意食嘅蝦,係咁叫爹爹搣俾佢食!呢一餐真係好抵,有五餸一湯加兩碗飯一枝汽水,都只係二百蚊,五餸之中重係有蝦,聖子同魚架喎!
食完飯,行去超市買左d零食生果就回程返酒店,响室外玩左成日,真係凍左成日,返到酒店先至有暖嘅感覺呀!其實返到酒店好早,爹爹媽咪又發現有套叫“零秒出手”嘅劇集好好睇,同埋Ambrose一齊睇,哈哈!
夜晚,由於Ambrose有足夠嘅衫,所以暖爐唔可以開到最熱,如果唔係佢就出汗!可憐媽咪無帶瞓覺衫,只係可以著件底衫瞓,好彩因為諗住第二日就會最凍,所以唔覺意攞多條heatech嘅打底褲,所以勉強都有套瞓覺衫褲瞓覺!不過可能衫褲同被都薄,而華威酒店又唔係真係好似酒店咁有暖氣,又近海邊,媽咪半夜紮醒左之後覺得好凍,點瞓都瞓得唔多好囉!加上個枕頭好扁呀,瞓到周身骨痛!
第二日,懶吓床十點幾起身,真係好凍!原本諗住出去搵野食,但見原來酒店地下有酒樓,都係唔出去喇,飲茶算啦!原本Ambrose成日嘈住話去沙灘,媽咪都好想去,不過天氣實在好凍,海邊好大風,所以最後都同個沙灘無緣喇!飲完茶執埋行季就check out喇!走果時又經過公園,Ambrose例牌玩左陣!
長洲之行終於完結,我地搭十二點三船離開喇!呢一程船,Ambrose又要坐出面睇海,媽咪真係頂唔順,又係同佢影左少少相就入左船倉等喇!哈哈!今次好彩d,媽咪入左船倉一陣,就見爹爹同Ambrose返入黎,爹爹話Ambrose話真係好凍呀,爹爹問Ambrose返入去好唔好,佢話好,爹爹終於都可以唔使再吹風,哈哈!
落船行左陣IFC,Ambrose又瞓左!突然間覺得Ambrose大個左好多,見佢瞓响bb車度原來已經唔止突哂腳仔出黎,原來佢迫到無得轉身,架bb車已經係歐洲大車,比起好多車已經大左好多,Ambrose細個時瞓都不知幾鬆動,原來唔經唔覺佢已經大到連坐呢架車都咁迫!
呢一次長洲之旅,Ambrose出奇地好開心好興奮,全程成日都自己唱歌又笑又叫,爹爹話估唔到佢咁鍾意長洲!雖然咁樣入去住一晚無咩特別野玩,只係好hea咁踩吓單車同去公園玩,但見到Ambrose咁興奮真係覺得咁樣又有咩所謂,最緊要係佢開心,我地開心啫!做d咩又有咩關係呢?
2011年12月22日 星期四
Tunnel
想寫低好耐,但成日都唔記得,腦退化得好緊要!
早排無啦啦聽到Ambrose講tunnel,佢又走埋DWE嘅poster度搵個tunnel出黎指住話tunnel,當時就已經好surprised!因為爹爹媽咪其實都無特別教過Ambrose呢個字,基本上用DWE都係麻麻地勤力,歲半打後加埋返左學後更加陷入停用狀態咁濟,套教材一直都唔係用得好好!但估唔到Ambrose响咁嘅用法之下,竟然似乎都吸收到,而家先至output出黎!
但最surprised嘅係,Ambrose唔單止認到個位同圖(相信佢唔係真係認到英文字),佢係真係明白tunnel嘅意思!有一日,唔知點解佢攞到爹爹嘅書立,個書立就係好傳統果種,中間有個洞嘅.Ambrose攞哂佢d車仔出黎又排隊,佢將d車仔一路排,一d重走埋入書立中嘅洞度,媽咪見到覺得好奇怪,做咩無啦啦排緊車仔走去擺個書立落去,Ambrose笑笑口指住個書立話“tunnel”,媽咪真係覺得好似喎,咁都俾佢諗到,超叻!亦都因為咁,媽咪相信佢係明白“tunnel”嘅意思,而唔係記得poster上某個位某幅圖就係“tunnel”!
自製聖誕咭
從來都無諗過要幫Ambrose寫聖誕咭送俾人,因為覺得無咩意思,一係捉住佢隻手寫,一係父母代寫,其實佢都無真正參與過,不如慳返,又環保d!
直至月頭同Ambrose玩cube stamps,見到Ambrose印英文字母,媽咪突然諗到Ambrose唔識寫,但係可以幫手印名,都唔錯喎,所以由月頭開始,媽咪就有idea自製聖誕咭,要Ambrose參與到製作!
當晚其實已經把握機會,先印左好幾張有人名同Merry Xmas嘅字咭,印好之後先至諗點整張咭,哈哈!今次DIY聖誕咭真係好艱辛,因為媽咪一直都好堅持Ambrose有份參與,所以好多時媽咪要等Ambrose瞓左之後先至可以構思同預備材料俾佢整咭!又因為一張咭實在太多工序牽涉其中,Ambrose唔可能全部都參與,所以又係要等Ambrose瞓左之後先至可以由媽咪加工!一個晚上其實唔係好多時間,每晚做少少,結果先至發現原來大半個月前開始製作,時間都真係唔係好夠!做好咭仔之後,又要度身做埋信封,媽咪又唔係好識整,結果第一晚做信封,諗住好易,都整左一晚,試左幾個鐘先至整到一個咁多,真係嘔心瀝血!製作到後期,媽咪簡直唔想開工,因為實在太攰喇!下年真係要再三思!
今年一做就做左十幾張出黎,不過由於後期時間緊迫,有d入左信封都唔記得影相,真係可惜!
所有聖誕咭嘅咭面公仔,全部都係Ambrose親手做嘅,呢個係媽咪嘅堅持;而信封,Ambrose都有參與某d信封嘅製作,主要係塗膠水貼;至於內文,因為係印印仔加托印,好大部份都係媽咪做嘅,無法啦,真係太多工序,又太多咭要整,無時間俾Ambrose亂黎,所以都係俾佢整封面好d!可能今年媽咪突然要整咭,真係無咩計畫過點整,都係隨做隨諗,所以早期做果d係唔多靚(送俾老師粉紅色信封果兩張),哈哈,中期果d做順左就靚d,後期因為太攰太辛苦,又無咁靚,求其d(黑色咭紙果兩張),哈哈!
2011年12月18日 星期日
Alphabet Stamps and Scented Stamp Pad
6 cubes puzzle
M&S收獲
2011年12月17日 星期六
Mould and Paint Christmas
2011年12月15日 星期四
大家來刷牙
由細到大,Ambrose都唔鍾意清潔口腔.細細個得果個幾月人仔,媽咪用紗布包住手指伸入佢個口度抺,佢一定鬼殺咁嘈!再大少少,佢重會擰頭唔俾你擺隻手入去!再大d,佢重識得死合埋個口,點都唔俾你有機可乘撩隻手指入去!所以由細到大,媽咪同Ambrose清潔口腔簡直係一場角力賽!
後來媽咪索性俾牙刷Ambrose自己刷牙,Ambrose都麻麻地,就算係肯,都只係不停咬枝牙刷,媽咪見佢肯咬都叫好過無啦!為左引起Ambrose刷牙嘅興趣,媽咪真係千方百計,又換牙膏又換牙刷,又勁讚佢叻,不過效果都係一般!
直至「大家來刷牙」嘅出現,似乎Ambrose開始接受到少少刷牙喇!可能又加上學校又有教刷牙啦,兩方面夾攻之下,Ambrose有時臨瞓都會自己話刷牙,然後刷完牙就一定要媽咪同佢上床睇故事書!呢本「大家來刷牙」,基本上唔可以話有咩故事可言,入面其實係每頁有一個立體動物,都只係講話佢地刷牙嘅方向同埋反問讀者係點刷牙,媽咪好少可以認真同佢讀完d字,因為本書入面有把大牙刷可以俾小朋友攞出黎同動物刷牙,所以其實Ambrose唔係要媽咪同佢講故事書,而係佢好心急想同動物刷牙,刷完牙之後,佢重好叻咁將枝牙刷放番去獅子隻手度,擺返原位架!同完動物刷牙,Ambrose就好滿足咁可以關燈瞓覺!有時Ambrose唔會自發話刷牙,不過每當媽咪一提起刷牙,佢都無再好似以前咁極力反抗唔刷,甚至乎有時佢一聽到話刷牙,都會好順攤咁跑去廁所擠牙膏,睇落係佢唔記得刷牙多過唔鍾意刷囉!呢本書,已經續借左兩三次喇!聽講只可續借五次咋!本來想睇吓書局有無得買,怕Ambrose之後又唔肯刷牙,都係買定一本放响屋企,點知本書香港無得賣,要响台灣買!訂一本書運費都幾貴架麻,都係再睇吓Ambrose情形點先啦!希望佢快d習慣唔用書都肯刷牙啦!
口頭嬋
人地話兩歲開始,小朋友就會進入Trouble Two,係小朋友嘅反叛期,每事都會與大人對著幹,有佢地嘅主意.呢個階段係小朋友進入左獨立期,佢地發覺原來可以按照自己嘅意願自主,有佢地嘅操控能力,唔一定要聽哂大人嘅話!果然,一踏入兩歲嘅Ambrose就已經識得講“唔好”同埋“唔得”,總之我地同佢講咩都好,佢都會話“唔好”同“唔得”,無野會係答“得”架!呢個問題真係令人好頭痛!食呢樣又話“唔好”玩呢樣又話“唔得”,返學要換校服要同佢除睡衣又“唔得”,總之就係難攪啦!如是者,Ambrose係咁講“唔得”同“唔好”都講左幾個月喇!開始,佢都偶然會答“得”嘅,如果係關於食野嘅話,哈哈!佢講“唔得”同“唔好”嘅程度,簡直係變左口頭嬋咁!問親佢野都一定答“唔好”同“唔得”先,好protective架!不過而家有時問佢可唔可以請媽咪食一粒提子,佢都話“唔得”,但同時間就响個碗度開始“篤”一粒俾媽咪,甚至好堅持送入媽咪個口入面,真係唔知佢想點!總之,佢而家講嘅“唔好”同“唔得”好似講慣左咁,唔理三七廿一,“唔好”左先,希望佢呢個口頭嬋會隨住佢長大而無左啦,唔係都真係幾煩吓架麻!
2011年12月13日 星期二
按摩
最近買左個熱石按摩器,枕响肩頸又得,腰背又得,甚至小腿都得!無啦啦點會走去買?哈哈,因為姑姐屋企有一個,佢極力推薦呢個按摩器俾媽咪,試用過又真係幾好,按住又暖暖地咁,唔錯唔錯!試完即刻叫佢幫媽咪買番個!佢識人平d麻!重送多個細嘅便攜式按摩器,Ambrose稱之為“八爪魚”,哈哈!佢真係超鍾意呢隻“八爪魚”,响姑姐屋企已經係咁攞人地果個黎玩,到而家自己屋企都有,佢就當左呢隻野係佢玩具,死攞住唔放手.最終,Ambrose要為呢隻八爪魚貼上自己個名字貼,據為己有!
2011年12月12日 星期一
聖誕親子吊飾比賽
又收到通告話有聖誕親子吊飾比賽喇!經過上次中秋嘅燈飾比賽之後,媽咪已經決定唔再參加.點解?第一,媽咪真係唔係d有創作力嘅人,手工勞作真係麻麻地,重話要係吊飾,真係難到媽咪,唔識整!第二,上次中秋個燈籠,真係媽咪嘅嘔心瀝血嘅傑作,用左幾個深宵,攪盡腦汁先至趕起,實在太辛苦喇,媽咪唔想再黎多一次!第三,原來學校呢d比賽,係無分級別嘅,即係話N班至K3都一齊比賽,媽咪就覺得唔多公平.始終係親子手工比賽,都要顧及成品係咪真係小朋友可以一齊幫手整至得,所以對於N班黎講,所做嘅就自然比較簡單,而K3嘅就可以複雜好多,靚d!但係比賽又以投票定輸贏,基本上,大部份嘅人都一定會投俾果d好大型好複雜嘅作品,而呢d作品往往又一睇就知完全係大人做,K3嘅小朋友都未必做到果種!加上投票人係無限,任何人隨時隨地就可以投,投幾多又無人理,呢個形式嘅比賽真係好唔公平同合理,亦都唔見得學校好鼓勵親子咁!媽咪唔係計較輸贏,不過咁辛苦做出黎嘅手工,原來只係幫學校攪吓氣氛,俾其他人評頭品足,媽咪真係唔想浪費心血!
就係咁,媽咪一直都無諗住要整,直到要交嘅deadline前一日,媽咪因為要幫Ambrose諗DIY聖誕咭送俾朋友仔,不斷去諗不斷去上網睇,終於無啦啦俾媽咪見到有d簡單嘅手工,而咁啱家中亦有齊大部份材料.由於估計製作時間應該不多,所以媽咪响限期前一日終於的起心肝去做呢個吊飾喇!
原先只係諗住做個環,超簡單,但又見到pom pom聖誕樹又好靚好簡單,媽咪同Ambrose都可以輕鬆handle到,兩樣都好之下,都係做哂兩樣出黎睇吓邊個靚d交邊個啦!
之不過,做起哂之後,發覺將個環同聖誕樹二合為一重靚,哈哈,就係咁,媽咪將兩個本來分開嘅吊飾合埋一齊,perfect!!!估唔到真係幾好,幾靚!最好係,真係方便易做唔太花時間!有野交番學校點都好少少嘅!
2011年12月5日 星期一
我唔睬你
呢排Ambrose成日都會有d語出驚人嘅金句,繼之前嘅“唔好攪我d野”同埋“我唔開心”,重有一早已經識講但媽咪一路都無記錄過嘅“我唔睬你”.次次聽到都俾Ambrose笑死,因為佢真係俾個嬲樣你再講“我唔睬你”,有時媽咪會整蠱佢,同佢鬥講“我唔睬你”,你一句我一句咁,講多一陣,Ambrose就會忍唔住笑番!
唔知之後佢重有咩搞笑金句彈出黎呢?
2011年12月4日 星期日
我唔開心
都話睇電視荼毒人架啦!呢排唔覺意睇左萬凰之王,睇完又忍唔住追落去,媽咪已經覺得唔係幾好架喇,不過諗住都係一套劇啫,睇完呢套劇媽咪唔再睇架喇,所以媽咪都好想快d大結局,咁生活又可以變返以前一樣,食完飯可以多陪Ambrose玩,做吓練習,咩都好啦!
今晚終於都大結果,一做就兩個鐘!原本爹爹陪住Ambrose都相安無事,點知Ambrose無啦啦話想要筆筆畫野,爹爹竟然叫Ambrose問媽媽得唔得(平時d筆會收起,如果唔係全屋嘅牆一定花哂).Ambrose興高采烈咁跑黎媽咪度不斷話要筆筆,但媽咪掛住睇電視,唔想俾左筆筆佢自己一個人畫,一定會出事,又見Ambrose差唔多夠鐘瞓覺,所以媽咪都一一拒絕,係咁話唔畫喇,明天先玩啦!Ambrose要起一樣野上黎都會幾扭,佢知道媽咪掛住睇電視,佢就一手拉住媽咪手,想媽咪離開沙發去攞筆同佢畫畫,當然,媽咪又係死都唔起身,由佢拉由佢扭叫!Ambrose扭左一輪都唔成功,突然間靜左落黎,無拉媽咪,自己坐左响地下,“dup”低頭扁哂嘴話“我唔開心”!真係嚇左媽咪一跳呀!除左再一次分到“我”之外,媽咪都係第一次聽見Ambrose話唔開心!原來兩歲人仔已經明白開心同唔開心喇,重要講埋出黎話唔開心,媽咪聽到心都痛埋!即刻要同Ambrose道歉,再去攞筆筆陪佢玩啦!
呢排Ambrose開始講野有紋有路喇,真係開始大個仔喇!
2011年12月3日 星期六
排隊隊之二
自從Ambrose開始玩排隊隊之後,佢極之沉迷排隊呀!每日都會攞哂d玩具出黎排,媽咪放工返去一開門,就成地都係唔同隊伍,真係好誇張!最慘Ambrose排好哂之後係珍而重之,唔俾人攪佢d隊伍,就連自己行路都要好小心唔好踢到佢地,一踢跌左或斜左嘅話,佢會即刻去再排番好,唔到你唔服!
今日同Ambrose見完培正,過左去海港城睇Toy Story聖誕裝飾,之後去左Pizza Express食午飯.侍應哥哥好好,俾左一份貼子俾Ambrose玩,其實係Pizza嘅配料貼子,俾小朋友自己design個pizza.Ambrose攞左份貼子出黎貼,並唔係貼响個pizza面上面,而係貼响張檯上面排隊隊!唉!真係太沉迷喇!叫左佢唔好貼檯,佢又唔理,照貼可也!問題係張檯係雲石檯,無檯布,爹爹唔想Ambrose貼左d貼子上去,走果時又要搣番,搣番又驚搣到一撻一撻,所以爹爹唯有出手,想話自己搣左d貼子!點知Ambrose好嬲咁話“唔好攪我d野!”爹爹當堂縮手!唔係因為驚左個仔,而係覺得Ambrose講野咁老積真係好神奇!Ambrose平時唔識講咁嘅野,最多都係講“唔好”,“唔好攪”又或者“NO”,甚至乎Ambrose都重未係好分得清“你”同“我”,爹爹同媽咪完全未聽過亦都無諗過Ambrose會識講呢句“唔好攪我d野!”,當堂忍唔住笑!哈哈!
Ambrose真係越黎越大個仔喇!
面試@培正幼稚園
終於輪到最後一間幼稚園面試喇,呢兩個月嘅星期六日真係忙夠喇,隨住今日見埋培正,終於都可以抖吓,實在太好!
媽咪對於培幼嘅面試,係最無把握嘅!因為培幼要求小朋友自己入班房面試,家長無得陪同,以Ambrose咁痴人嘅個性,真係無咩可能!不過點都好,媽咪都希望一試,唔係第日Ambrose會怪媽咪試都唔俾佢試重衰!
有過之前爹爹陪入面試但分開坐而暴喊嘅經驗,之後嘅所有面試都係由媽咪陪同,呢間都唔例外!今早同Wing姨姨及雅雯一齊出去面試,Ambrose可以輕鬆一下!爹爹陪我地一齊入學校,本來諗住响個登記位度就走,但Ambrose唔肯,係都話要爹爹一齊!媽咪真係好擔心!操場已經有童軍負責分班房舉牌,我地按收據上嘅班房行左去排隊等候.爹爹驚正式同Ambrose道別會攪到佢扭計,所以就一直企响Ambrose後面,過左一陣之後靜雞雞走左!
等左一陣,開始可以上樓喇,Ambrose自己行樓梯,唔知點解只係上二樓,但上兩層樓梯都好似行左好多咁,行淨半條時Ambrose放慢哂腳,媽咪問佢係咪攰,佢竟然話係,哈哈!入到班房是但搵個位坐,老師話佢會根據收據編號分組過第二個課室面試,每組五至六人!我地唔係第一組,都好,唔想坐低一陣,未玩夠就要去面試!
過左唔知幾耐,好似叫左一組定兩組人就輪到我地,媽咪拖住Ambrose行去排隊,老師呢個時間就貼名字label,搞掂左都重未即時行得,媽咪個心都不知幾想快d入去見完走人!可能因為等左一陣,Ambrose原先都肯揸住張收據,佢係都要俾媽咪揸住,媽咪已經不斷同佢講,要佢幫媽咪俾老師,做到就好叻仔!呢個時間,門開左,隊頭小朋友開始行出去,但都唔知第幾個小朋友扭計,停左响度唔行,又有小朋友喊!之前媽咪上網聽人講話小朋友要自己跟童軍行長走廊去面試,諗住Ambrose一唔見親人就一定會喊,一早打定輸數!不過唔知係咪我地好彩,小朋友只不過一開門行兩三步過對面間班房面試,基本上都唔算要行一段路,感覺都唔算好驚!雖然如此,都有小朋友唔行又喊,塞住左個門口.可能Ambrose見到前面咁混亂,又有小朋友喊,佢好似都知知地有問題,即時拖實媽咪隻手,媽咪唯有拖佢行出去,呢個 時候有 老師伸手黎拖Ambrose入課室,由於門口真係塞住幾個扭計小朋友同家長,又有老師幫手拖小朋友入去,場面都幾混亂吓,為左唔好塞住哂門口,同埋唔想俾Ambrose有機會話唔好同發難,而老師都有勸喻家長盡快離開免得小朋友重驚,所以媽咪幾乎一鬆開Ambrose手,就成個人彈後左離開現場,直去到樓梯口家長等侯區度等!
去到等候區,己經聽到小朋友喊聲,不過就唔知道响邊間房傳出黎,亦唔知係咪自己個小朋友,每每有大喊聲,媽咪同另一個家長都緊張到探頭望入走廊,睇吓係咪自己小朋友喊,睇吓小朋友會唔會要出番黎冷靜吓先再見過!媽咪真係好緊張!哈哈!大概過左五至十分鐘左右,老師終於話可以接番小朋友喇!其實都唔知係咪五至十分鐘,因為唔知Ambrose有無喊,又唔知佢入到課室點樣,呢段時間感覺上其實幾漫長,但看看錶又唔係真係咁耐!
媽咪一聽可以接番小朋友,己急不及待第一時間衝入走廊直去課窒,不過原來已經有老師拖住小朋友出黎喇!但媽咪唔見Ambrose,重諗住係咪唔係佢個課室放人呢?其實可能媽咪太緊張,好心急快d見番Ambrose,哈哈!再望吓,就見到有個老師一手拖住一個小朋友最尾先出黎,其中一個就係Ambrose喇!媽咪遠距離望吓Ambrose,佢無喊,不過眼少少腫,媽咪諗緊佢究竟有無喊過呢?再行近少少,媽咪再仔細睇,先至發覺Ambrose應該係早起身面腫眼腫,因為佢個樣同之前未入課室係一樣嘅,眼眶無淚水無紅,媽咪好意外Ambrose真係無喊!接過Ambrose後,媽咪問Ambrose有無喊,佢真係答無喎!之後媽咪叫Ambrose同老師講再見,不過因為個個家長都响走廊接小朋友,老師又忙住入課室準備下一輪面試,Ambrose又唔係第一時間大大聲講到再見,見老師已經行開左,由佢啦!
離開走廊去到樓梯口,媽咪忍唔住蹲下去望吓Ambrose,再三檢閱佢雙眼,真係無紅無淚水,真係覺得好神奇!本來從來都唔奢望Ambrose唔喊自己入去課室,重諗住可能有機會要返侯見室冷靜吓再見過,估唔到佢真係做到,真係好想攬實Ambrose啜一大啖,讚佢勁叻仔!Ambrose又成長左喇!講番Ambrose,佢一出黎其實都無咩笑,不過又無話唔開心咁,無咩特別,見到媽咪接佢時又無話一見到就喊,反而即刻俾媽咪睇佢手上面嘅動物貼子,似乎心情真係好好!唔知係老師嘅功勞定係張貼子幫到唔少忙,哈哈!佢出到樓梯口時,見到有一缸金魚,超興奮咁話有魚魚呀,學校有魚魚呀!媽咪忍唔住問Ambrose,呢間學校有魚魚,你鍾唔鍾意呢度呀?佢好開心咁答媽咪“鍾意”!
媽咪嘗試問Ambrose入到課室做d咩,老師問左d咩?當然,要响Ambrose口中得到答案,真係好難!只係問到入去無唱歌仔咋!唔知Ambrose响課室入面嘅表現係點,不過佢可以無喊入去,無喊出返黎,响媽咪心目中佢已經攞爆分架喇!跟住有無offer都係睇佢同學校有無緣份,佢有無運氣喇!
2011年12月1日 星期四
萬凰之王
自Ambrose出世之後,媽咪已經戒左電視,夜晚食完飯之後就全情陪Ambrose玩,計起上黎,原來都有二十七個幾月無睇電視!基本上媽咪係連點開部高清盒同電視邊一台都唔多知,唔係講笑!
不過最近睇左萬凰之王,真係害人不淺呀!媽咪晚晚都睇,雖然未必次次都睇足全集,但點都有半隻睇到!有時候Ambrose都一齊睇埋,一話睇皇上佢就醒目地跑去沙發坐好等睇電視!
唉!雖然好睇,但媽咪已經好想快d做完,唔使再浪費時間追劇,集中多d同Ambrose玩好過啦!


text:
豬小燑K2的觀課日
睇住豬小燑讀書真係快,咁又K2了
一年一次既觀課日又到左喇,好興奮呀
雖然日日都返學,但真係有機會睇上堂只有這一天
咁當然知道有家長係到既小朋友都會乖D既
入課室前MAMI就排最後,睇下小燑有無發現我先
熹熹媽媽係第一個入課室既!就聽到小燑話:熹熹媽咪
最後望到自己MAMI就即刻偷笑啦
係啦,唔知點解呢個豬小燑開心時指定動作係﹣偷笑
咁岩今日又係英文堂,K1時MAMI又係睇英文堂的
坐完呢堂先覺得而家幼稚園都要識咁多野真係辛苦
有好多小朋友都已經聽到老師串字就知講咩生字
叻叻呀,好彩都有聽到小燑自己答左3次問題
老師都有專登叫左燑B出去做一個示範
然後就係大肌肉+唱遊堂~小朋友唱歌好得意呀
有10分鐘係自由活動時間,全部野都搬晒出黎
大家都係到四圍跳同爬~除左我個豬小燑
唔知係因為MAMI係到唔敢玩嗎?扮斯文嗎?
一聽到老師拍手叫排隊,玩完D玩具真係9秒9自動執好
真係難以置信呀....HAHAHA
之後就夠鐘離開LU,臨走時係茶點時間
係窗到竟然見到食緊有皮蘋果既豬米燑??!!!
吓???!!平時無皮都要TUM先食咖
係學校真係特別乖既,又唔揀飲擇食既
多謝老師呢...HEHEHE~


text:
唔知係咪太多新酒店落成難請人呢, 今次入住JW發現Service未達五星級酒店水準. 以下有幾個事件:
1. 我地2點幾登記後由於未check in到, 所以去左High Tea. 我個背包唔知放係邊, 於是問Waitress, 其實我expect佢會拎張椅俾我放袋. 點知佢指住地下話呢度. 我同朋友即時呆左唔知點俾反應
2. 我朋友想叫咖啡, 問可唔可以double shot, Cafe Waitress唔知咩叫double shot.
3. 我地問reception天浪淘園幾點開, 佢答朝早7:00, 等我一早諗住去玩下啦, 原來係開8:00
另外有待改善既地方係:
1. 更衣室Locker太少, 我入去時full哂, 好彩岩岩有人走.
2. 天浪淘園close時一d廣播都冇, 又封左d路, 攪到我地兜左好多路先離開到.
不過今次我用$1934已經包左船票, 酒店房連早餐, 仲可以免費玩天浪淘園, 好抵.
房內有咖啡機, toilet內都有tv. 拖鞋好舒服. 係夜晚訓訓下越訓越熱. 房內望天浪淘園景, 比另一面望地盤景好好多. 不過有個騎呢地方, 就係衣櫃係連接toilet同房間, 雖然toilet有門鎖, 但其實你係可以係衣櫃入toilet既 =P
Urban Kitchen早餐都幾多選擇, 有西式Omlette, 中式點心, pastry, 葡國腸, 連維他奶, 雞尾包都有. 唔錯. 但佢d中式點心唔係好掂. 朱古力muffin就幾好.
由於未夠鐘check in, 所以我地試下佢既High Tea. Menu內有兩款Tea Set. 原先我想試豐富d既Tea Set, 點知佢話冇, 唯有叫左個平既Tea Set. Tea Set內既鹹點太過普通, 都係d自己都整到既三文治, 而甜點還可以. 咖啡好一般, 最好既反而係Tea Set包既香檳. 不過兩個人埋單有優惠都唔使100 per head, 咁就算啦, 如果要Menu價三百幾就好唔值啦.
天浪淘園以酒店免費設施黎講已經好好. 其中滑梯速度幾快. 唔錯. 激流一d都唔激, 不過飄飄下都ok既. 只有第二期天浪淘園水泡有提供免費救生衣同大水泡. 聽聞天浪淘園內更衣室Locker是要錢的. 如果你住Mariott酒店更衣室內Locker是免費的. 唔使用天浪淘園更衣室. 更衣室有布巾同樽裝水供應, 呢點好好. 但沖涼位已經有一格花灑爛左, 估唔到唔夠一
個月咁快爛 =P


text:
最近真係好忙, 好多野都無時間寫番, 响端午節當日因為丙丙有事要過澳門做,順理成章我都陪佢走一趟.
端午節前幾日天色都唔係多好, 不時下著大雨, 出發前都好擔心唔知會唔會好大雨而好快要回港, 不過都算好好彩, 都唔算好大雨, 藍天白雲當然無啦, 不過都算係咁啦.
咁多次同丙丙去澳門都無去過炮台個邊, 次次都係响大三巴到影完相就走, 今次我決定要同丙丙上去大炮台都行下影下相
估唔到會見到蓮花喎...
原來炮台上面係澳門博物館
响呢到可以俯覽全澳門的景色.. 原來仲可以見到我地上次住果間酒店 -- 十六浦索菲特大酒店
呢係澳門行程係食, 食, 同食 (咁當然仲有係丙丙要辦的事啦, 呢果先係最重要)
我地到達澳門的第一餐係豆腐花~~
呢一間我地上次去澳門時已經想去食架啦, 但係3點幾去到佢已經話賣曬, 有無咁誇張丫, 所以今次我地下定決心一定要食到, 今次又係搵咗好耐都搵唔到, 問本地人佢地又唔係好識 (開始好懷疑係唔係咁好食呢? 因為本地人都唔係好知)
我地點咗2個凍豆腐花 + 花奶, 其實要食到佢係咪真係滑最係好食熱的, 但因為當日的天氣好熱, 加上我地走來走去咁搵, 所以都係食番凍的.
你問我好唔好食, 搵咗咁耐又咁辛苦, 點都會話好食, 其實我覺得同深水埗果間差唔多, 不過佢加咗花奶所以會香D
想去食的朋友記住啦, 响德按成樓到入 (即係手信街對面)
直行會先到同善堂
先到瑩燊地產果條街就係了
伸延閱讀


text:
2010年5月2日 星期日
心頭愛
好耐無上blog了,因為呢排忙於搬屋o既野,周圍買野揀野兩頭滕,連胃口都細左,不過如果可以順道減肥就唔區o既. 淨係呢張梳化就足足忙左一個星期,兩個星期六前o係DSC見到佢,好鐘意,有唔貴,有貴妃坐,d皮又靚,都係買到$4,000, 就返新屋度位,見o岩就o係對上個星期六去訂,點知去到就話無晒貨,剩翻陳列品,但係白色又比人坐到烏糟晒,平$1000都無買到. 跟住幾日就去勻九展,疏化倉,實惠,IKEA, 總之有疏化買o既地方都去再揀,但係始終都係揀唔到(唔係唔o岩坐,就係太大或太貴).
好彩我影左相,跟住上面個牌子o係網上搵到佢,終於比我搵到佢出黎,打上去訂貨,我d普通話又有限,攪左一大論,到簽合同問點比錢先出事,原來因為國內有外匯管制,一定要用國內戶口先可以過數比內地公司,結果周圍問朋友都攪唔到,結果又告吹. 最後決定琴日同老公專登去深圳香蜜湖行一轉,上去訂貨兼比錢. 最後計數連運費雖然比o係DSC買貴好多, 但係同老公商量過大家同意,就卜鎚. 為左心頭愛,唯有o係其他地方度慳d啦.
琴日我地去o既係 香蜜湖 世紀中心 紅星美凱龍全球家居生活廣場,裡面完來真係好大,國內靚o既疏化品牌都有齊(包括而家香港大熱o既滋華士,但係佢d款大高,我坐就吊腳),睇到我地眼都凸,真係好多野睇. 大家如果搬屋,都可以去睇o下架.
訂閱: 張貼留言 (Atom)


text:
Saturday, March 31, 2007
拜山
去到油塘就知多人喇,嘩,一見到個巴士站真係想暈呀,人山人海,真係好耐都冇見過咁既情景呀,不過好好彩,人係多,d巴士都好密,都冇話要企係度等,大家都係好慢好慢咁行,行行下就可以上車架喇
上到巴士有d小朋友好似去旅行咁,又唱歌,又玩,又笑,我心諗都唔知有咩咁好笑咁開心,去拜山咋喎,我真係一d都唔開心呀,因為我好鬼眼訓
落左車,其實都唔駛行好遠就去到亞嫲既新居,不過可能好熱同好眼訓,仲有對鞋好迫,所以我行得極樣衰,咁拜祭既時間都好快姐,大家裝注香同亞嫲講下野就去燒祭品,我同左亞嫲講,叫佢唔駛擔心同掛住我地架喇,如果有得投胎就去喇,希望佢下一世開心快樂同幸福
燒完祭品,我地就行埋左一邊食左d雞呀同燒肉,對於我呢個食肉獸,食咁多肉都唔係好大問題既,不過真係好滯囉,我食食下就放棄左喇,好彩大家都好合作食晒d野,如果唔係媽咪就一定會叫豬大少食食食架喇,哈哈
去完拜山,我同二家姐就返屋企休息下,一陣就帶cookie去拆線,過程好順利,醫生話佢個傷口唔係爆,係有‘蕉’姐,咁宜家同佢著返件衫就ok喇,希望佢快d好返啦,咁一場去到西貢,我同二家姐就入左home collection搞搞震喇,剩返男人老狗係出面坐底等我地,哇哈哈哈哈
我睇中左個架呀,話買話買,不過最終都唔記得左,唔緊要啦,下次我去拎張高櫈時先再買啦
又再一齊返左欣明苑坐左一陣,我同肥豬就去kln bay間手工雜貨啦,真係唔得佢死,佢啱啱搬舖,要聽日先開返,中途我地遇到好多冇禮貌既人撞來撞去,所以係好唔開心既情況底下就返左屋企喇
今晚自己煮野食,不過今日唔駛我煮,但係又有人要搞新意思,整到d意粉冇咩味,不過是但啦,都可以接受既,就係咁,忙忙碌碌就過左一個星期六喇
Friday, March 30, 2007
無事出街少破財
於是我就去左中環ifc既shiseido拎粉底sample同埋想買支cleansing oil試下,好啦,一去到就拎我封信出黎問要sample啦,姐姐都好好啦,拎晒d粉呀base呀咁比我試上手,教我點用,佢又冇sell我
係我自己要問佢cleansing oil d野姐,咁佢就比我試下啦,其實唔係自己洗過塊面,邊試到d cleansing oil好唔好架,咁見佢又唔係貴,都係200姐,所以就買啦,不過個maquiliage粉底又係咁叫我喎,個盒真係好令呀,最好佢就係可以放cdp個粉呀嘛,姐姐,見我咁鐘意個盒,佢就叫我配個盒啦,不過只係買個盒又冇電話繩送,襯埋一set先令架嘛,於是就叫姐姐同我試下d粉上面啦,因為連埋個粉底都係300之嘛,如果呢個好,下次可以放棄cdp,平好多呀,試左上面,一邊就係oc20,一邊就係oc10,其實姐姐就話20同我皮膚match d,10就會白左少少,不過個人唔鐘意搽完都仲係好黃既感覺,同埋我cdp都係用10,所以我扮諗左一陣,我都係要oc10個color,好,confirm左買一盒粉同一支cleansing oil,仲叫佢比埋濕粉我試,我諗住走架喇,不過行過eye shadow個位,我又想反下喎,咁姐姐一定唔會放過呢個機會啦
初初佢係比我試深淺綠,佢話黎緊春夏用呢d色會好令,不過我心諗我仲有兩盒綠色未用喎,我唔會再買綠架喇,佢都好醒,知我興趣唔係好大,佢就即刻比我試一個粉紅同一個藍既shadow,佢話呢兩隻都係新色,嘩!又真係好shape喎,跟住反呀反,佢又比我反埋一支可以用黎做base既閃閃gel,呢個唔錯呀,白色閃一定啱用,同埋我一直都想買呢d野,好啦,就買啦,試埋個兩隻shadow,就即管一試mq既細細粒shadow係唔係真係好過pn既細細粒啦,pn個d唔係好得,好快就冇色,希望今次mq既會好好多啦
就係咁,買呀買,又買左800喇,明明初初買左支200既cleansing就可以走架喇嘛,就係因為唔想返屋企,所以就出左事喇
反完ifc,我就去左dol度買濕糧比bob cook,仲買左支牙刷比大少nic,咁再去埋bv.blu拎裙,係佢度又試左一件好鐘意既trench coat,不過算啦,又6xx架喇,上次買左咁多野,今次都係唔買喇,試過就算啦
不過都好不甘咁係cwb行來行去,睇下有冇近似既野賣,都係冇,等呀等,等到豬大少放工,我地就去左亞拉麵館食左一肚火,首先係大家都冇胃口,所以我都叫得好清淡,不過佢個通菜收我40蚊,好心就比多少少啦,我諗d菜係值2蚊架嘛,我唔係唔比你賺呀,你都唔好少得咁緊要呀,跟住碟唂嚕肉又係同一命運啦,d亞姐放食物上枱又放得好衰架喎,下下都放係枱邊,要個客自己拎返好,真係唔得佢死呀,個餃子既份量係最正常,不過又唔見得好味喎
唔知係唔係自己開始煮飯,開始覺得出街食真係好唔抵呀,咁就食左我地150蚊,仲要係唔飽,仲要service又唔好,我自己係屋企煮好過,唉~~~~
Thursday, March 29, 2007
Nic Nic覆診篇
好啦,好啦,我唯有約今日7點去啦,不過我都冇信心我可以7點入到西貢架,於是今日我就史無前例5:45即閃,返到坑口都係6:25真係好開心呀,跟住快快搭埋小巴返荒島啦,一落車我就發現,「死,冇的士」,我已經二話不說就打電話去call啦,上到屋企,7折的就覆我附近冇的的,咁我就打8折的,都等左好耐,我連屋都執好先覆我,不過佢話唔係tko有車,要係kwun tong入黎,都好啦,好過我係下面唔知等幾耐,所以我就等多10分鐘左右就落樓同大少nic覆診
嘩,呢個司機都幾激架喎,係咁「西」我個仔,入到西貢亞仔嘔左一野,好彩冇野嘔出黎,如果唔係就煩喇
好不容易我地7:15就去到診所,等左一陣就可以見醫生,檢查非常順利,對眼已經好返好多,不過就要滴眼藥水同eye gel兩個星期,上次唔知係唔係滴左一個星期就等,所以佢咁快又有返事呢?
好啦,我地終於都走喇,亞仔真係醒呀,o係人地轉彎張地毯ng ng,唉~~~我就要好似一個癲婆咁同佢執金,冇法啦,唔通唔理咩?好彩有膠袋同廁紙咋,如果冇帶呢d野,我都唔知點算
又好不容易,我地都上左綠的返屋企,其間打比豬大少,佢又唔聽我電話,真係嬲到爆呀,由於我唔知佢想幾點放工,於是我就同仔仔行個圈先返屋企,我行到一半佢先打返比我,我真係好唔明,點解可以成日都唔聽電話架,如果我有緊要野搵佢就死得啦,都short架,鬧極都係咁,衰d講句,我死左佢都唔知架,如果我有事,我用最後一口氣打比佢,佢都係唔聽架啦,我諗我要考慮如果我有事要打電話,我應該係打比二家姐,因為佢一定要聽電話,哈哈
放完狗同仔仔清潔下,我就煮飯喇,唉~~~做一個好媽媽真係難,又要同佢睇醫生,又要同佢反,又要煮飯比佢食(呢個mainly係for衰老豆)
Nic Nic, Nic Nic,如果你識同媽媽講下野就好啦,咁我會知道你有d咩鐘意,有d咩唔鐘意呀嘛
Wednesday, March 28, 2007
真係好令既手指甲
咁我隔離o個個走先,跟住左邊個兩個人又有fd要黎,佢地又唔知點好,於是我就叫肥豬坐我隔離,我地就由坐對面變左坐隔離喇
食食下,坐肥豬對面個女仔就食完,係佢準備走既時候,佢居然出口同我講,小姐,你d指甲好靚呀,可唔可以比我影張相呀?
哈哈,我覺得好得意呀,咁我就話好呀,跟住比左隻左手佢影,因為我隻右手已經冇左一粒石,佢影相既時候,我都見到佢整得都幾令呀,係深紫閃粉加黑色lace,都好得呀,我今次既指甲真係惹來好大回響,好開心呀,卡卡卡卡
個女仔走左之後,肥豬仲要同我講,小姐,可唔可以比舊牛肉我呀,你d牛肉好靚呀
卡卡卡卡
Sunday, March 25, 2007
再接再厲星期日
經過尋日去home collection既瘋狂購物,本來都冇話要去買衫架
不過我平日又冇時間去cwb拎返之前訂左既鞋,所以死都要去cwb拎鞋先
咁出到cwb就去左sogo睇下jelly beans既鞋,唔睇唔知,原來sogo係賣695一對,真係好貴呀,唔怪得個個都話係日本買平啦,我買左3對返黎都真係太少喇,應該要買多d多d,不過唔緊要啦,我出年會再去架,嘻嘻
睇完鞋,我地就去東角駅拎鞋啦,今次呢個應該係老闆娘,佢好明顯醒好多,我試完鞋之後,都識sell下我睇衫,揀呀揀,揀左一件好日本既背心,其實都有d擔心唔啱著架,不過又真係好鐘意,亦都唔係太貴,所以就買左喇
咁再去金百利睇下見唔見我上次睇中件唔衫唔裙就打算走架喇,件衫係有,不過冇左我鐘意個色,所以都係冇買
咁去得cwb,就梗係去一去我最愛既bv.blu啦,點知就出事喇,佢地又唔係好多人,又有好多衫可以試,我就試下一件,試下一件,揀呀揀,買左一褸一裙一褲一衫出黎,哇哈哈哈哈,一係唔去,一去就買咁多野既感覺真係好好,不過買完呢兩日之後我就要乖乖再儲錢喇
好滿足好滿足,希望呢個滿足感可以維持越耐越好,哈哈
Saturday, March 24, 2007
瘋狂星期六
由於星期四晚,比個死佬激到我嬲左佢幾日,所以星期六就去左我日日夜夜都好想再去既home collection
自從上個星期六係西貢發現左呢個手繪傢俬舖之後,我日日都諗住我張天使床同天使櫃,真係好想即刻將成間房都變天使,天使,天使呀
不過又唔可以急既,因為我地又想油下油,咁點都要等油左油先可以買傢俬,不過都要儲下錢先得架喇
今個星期收獲都好豐富呀,買左兩個大木箱,一個放鞋櫃隔離,一個放窗台,跟住仲買左雜誌架,tissue box同一個有蓋垃圾桶,雜誌架同垃圾桶就放係房,自從養左nic之後,睡房就冇左垃圾桶好耐喇,因為佢反垃圾呀嘛,冇左之後都幾唔方便架,有時要掉野,一係就放係房,一係就走出去掉,宜家有返就方便好多,卡卡
雜誌架係我地一直都想買,原意係放廳,不過一落怕nic nic反雜誌啦,二來其實我地睇書都係臨訓前睇,所以放房會好d
個tissue box其實我想放房架,不過真係冇位喇,第日有一張大梳妝檯先放啦,宜家就放係廳等個廳令下先得,哈哈
仲有仲有,仲有訂左一張天使高櫈,三個星期後先有得拎,咁我要拎衣櫃上層既野就會方便好多喇
買完野,我地仲去左全記食大餐,真係好大餐架,揀左4種海鮮,食左我地800架喇
開開心心過左一個超級豪華既星期六,yeah~~~有錢真開心
Friday, March 23, 2007
奶奶生日
3月29日係奶奶生日,不過我地就提前同佢慶祝,之前生日同x’mas我都會去買唇膏比佢,不過真係買都好悶,雖然佢真係用得好快,不過今次唔想送一樣既野喇,於是上網問下人啦,係維尼太呢盞明燈既提示下,我就決定左買dior支香水比佢,一心諗住ifc一定有dior賣架啦,點知lunch去到Lane Crawford先知係冇dior counter,咁唯有去香水部睇下有冇啱既野,初初睇中左mc queen個樽,試下個味,嘩,好唔得,真係送比人都唔想,再試一隻就幾好,佢有original味,有隻就淡過original,有一隻就新出既,我同肥豬都覺得新出個隻幾好,個樽又grand,成個金色得黎又唔濁,咁我都打算買架喇,不過一問之下,50ml都要750,100ml就10xx,嘩,傻左呀,要唔要咁貴呀???
咁我就唯有扮野要試stella啦,一試就覺得呢隻真係啱奶奶多d,宜家又有set賣,幾大體,幾令呀,485就有50ml同埋有支body lotion,正,好快就買左呢set香水,我就順水試左peony個味,有次同小pp行街都試左架啦,到今日都仲好鐘意,不過我唔買喇,買完kenzo一套3支既香水之後,覺得自己好白痴呀,買三支一樣味返黎,如果分開買,我宜家就可以要埋stella peony啦,所以為左唔再買新香水,我決定我會用完一支kenzo先會再比自己買架
反完一輪,禮物又買完,係時候又返工做野,真係冇癮,唉~~~
Thursday, March 22, 2007
全能老婆+Nic Nic的好媽媽
應該係由新年後開始我就養成左煮飯既美德,最最最少個星期都有煮過一次
冇試過煮煮下又停左唔煮既事發生
今日我又挑戰我既極限就係除左煮餸仲煲埋湯
一放工我就打比亞媽,問佢笎茜湯點煲,跟住搭mtr返到坑口都已經7:00喇
一支箭行左去街市啦,宜家街市裝修緊,真係勁dirty,同一個拎住個gucci袋帶大大粒鑽鑽既美女真係格格不入,不過我都只係用左20分鐘就買齊煲湯料同肉碎,跟住就飛左去百佳買左盒豆腐就可以返屋企煮飯喇
我記得我上小巴時,已經係7:27分,咁我留意返到屋企係幾時啦
不過我返到去又要執下nic nic d金,又要執一執佢反過既野,跟住我先可以開始煮飯
首先就係拎左亞媽醃比我既雞扒出黎解凍先,跟住就係煲水,at the same time,我就切切切魚片,洗菜,水滾時,我就放晒魚片,菜,糖茶瓜同三片我極唔想落既薑落去,close蓋就由佢煲煲煲喇,呢個時間雞扒又已經解好凍喇,咁就可以落鑊煎煎煎喇
如此同時,我就要洗米煮飯,洗米姐,我真係可以好快,咁就可以開始煲飯,that’s good
我依然繼續我一心二用既特異功能,就係一邊煎雞扒,一邊切豆腐,又驚d雞扒燶,又怕d豆腐散,真係好高難度架,仲有呀,仲要偷d時間出黎剝皮蛋呢,你話我幾叻呀
好快好快,過左around 15分鐘,雞扒ok,就要做一樣相當艱難既事,就係洗鑊,我真係好憎洗鑊,大大隻都唔知點洗好,不過是但啦,我都係要洗架,如果唔係煮唔到豆腐架喎
咁煮豆腐好easy姐,落左肉碎先,差不多熟時就落一包李錦記,跟住再落豆腐,good,時間啱啱好,湯已經煲左7個字,可以食喇
到我坐低食飯時就係8:40分,幾勁呀,真係煮飯係我用左唔夠一個鐘就煮完
今次d野仲好好味,我真係大有進步呀
至於nic nic既好媽媽,就係我食完飯就快快手帶佢落街,等佢可以同apple反下,佢地兩個玩得好開心架,跑來跑去又咬來咬去,幾好笑呀
返左屋企,仔仔都好攰喇,不過我為左比佢一個乾淨既屋企,我就係咁拖拖拖地,等佢舒服d
仲有呢,我專登煮多d飯比佢食,同埋留左一舊雞扒比佢送飯,佢都不知幾開心呀~~~卡卡卡卡
你話我係唔係一個好媽媽呢?
Wednesday, March 21, 2007
無記性+無手尾的死肥豬
明明不嬲我d大毛巾都係灰灰紫紫架嘛,好啦,好啦,有次佢唔小心係櫃桶拎左我既大毛巾用,我都由佢喇,反正係洗乾淨左先用,咁我用返佢個d都ok,到我前日開左一條乾淨毛巾用,尋日一將一白一紫既毛巾放晒d廁所,問題就出現喇,今朝一入廁所,見到紫色個條好似冇比佢用過喎,我個心已經開始嬲架喇,再摸一下,噓~~真係火都黎呀
佢就係用左我啱啱前日先開出黎用既毛巾,又留返條佢用左唔知幾多日,搓過幾多次腳指既毛巾比我,咁條條佢都用過啦,我打死都唔用佢用過既毛巾架,跟住我就好嬲好嬲,大聲鬧佢,又大力close衣櫃門,係咁鬧係咁鬧
鬧到出門口,我都仲鬧緊
唉~~~我都唔知駛唔駛咁嬲架,不過真係好憎佢冇記性囉,一開始佢就錯左架啦,咁我都冇鬧佢,咁佢就一直錯,錯到洗毛巾為止啦,又唔係架喎,人地用條乾淨既,佢又要拎黎用,真係唔得佢死呀
總之有乾淨野就係佢既,又污jo又嗅既就係我,咩世界呀?
我又要返工佢又要返,搵多我個少少又唔係養起我,我已經做做做,做好多野架啦,佢又連狗都唔願放,叫佢做少少野就好似要佢死咁,大佬呀,我唔係唔駛返工,好似99咁可以照顧你架,你做人都唔好咁過份啦,咩都係我做晒,唔死都唔得呀~~~
Sunday, March 18, 2007
親愛的nic nic豬
每到星期六日,我就好想成日都係屋企同nic nic反同埋帶佢落街,唔知點解佢都好似知咁,每次我地星期六日換衫時,佢就好緊張,係咁行來行去,又入廚房(平時我地返工換衫,佢一定唔會咁架),所以我時時都忍唔住,都會帶佢落街行個圈先會出街
哈哈,好耐冇同nic nic豬影相喇,今日諗住同佢影下啦,不過可能都近黃昏,天色唔係好啱影相,落左閃燈又唔靚,唔落又手震,不過都好啦,都同佢影左張合照
Nic nic豬,你實在太可愛喇,你叫媽咪點可以唔錫你呀,卡卡
Saturday, March 17, 2007
新寵兒
Yeah~今日終於都行左入西貢既home collection睇睇睇,同埋買左野喇
買左我上次睇中左個stand,一個細細既放remote既架同埋一塊好令好令既鏡
最最最開心既係終於都搵到一間舖係可以同我訂做天使床同天使櫃喇,哈哈,真係好開心呀,由今日起,我要努力儲錢,唔買衫褲鞋襪,要積極將房既傢俬,換換換,換晒去,變我極度喜愛既天使房間,卡卡卡卡
Cookie做手術
終於都到左cookie做手術既日子,一陣都好擔心佢唔知會唔會頂唔住個手術,唔知要佢做係好定唔好,不過都book左時間,都決定左做,所以今日一朝8點幾就起身,準備湊佢去西貢喇
去到診所都要等一陣先可以入去,首先就係同cookie探熱抽血,佢都係一貫作風,唔郁唔望就當冇事,我就一直攬實佢,同佢講,叫佢唔好驚
跟住就到亞bob做body check到抽血,佢一邊震一邊碌大隻眼,個樣真係好好笑,都唔知佢咁驚做咩?
抽完之後,我地就要等around半個鐘先知個驗血報告,先可以開始做手術(等左其間,我同bob cook影左幾張相)
報告出左,兩個都好正常,不過都開始要留意佢地既飲食,唔可以食太多protein既食物,一路keep住,佢地應該都可以好健康,非常好
所以cookie既手術可以開始做喇,又係同上次nic nic做手術一樣,我地睇住佢麻醉,個心真係好唔舒服,好似睇住佢死咁,不過冇事既,冇事既,cookie會好快好返架
咁放底左cookie,我地就同bob返tko,帶佢去沖涼剪毛
11點幾,姑娘打電話黎話cookie ok喇,叫我地3-7去湊佢,咁我同二家姐同亞jim就大概3點半入到西貢湊佢啦
嘩,見到佢背脊條痕,真係好痛呀,足足有4吋長,仲有佢隻腳,仲有少少血,好慘呀,一見到cookie,我就係咁同佢傾計,叫佢唔好驚,唔駛怕,好快好返,做完手術就冇事,個背脊唔會再生一舊野架喇,你會好健康,放心
咁我地就問下姑娘知唔知割出黎個d係咩啦,咁佢就比我地睇,背脊個舊野真係好大,只係細過一個兵乓波少少咋,真係慘呀,隻腳個粒唔知咩,就因為要就位,所以有兩條肉都要切埋,真係好得人驚架,好彩天生真係唔係好怕呢d野,總算睇過佢清左d可能對佢健康有問題既古怪野啦
咁返tko時,我地就去湊返好靚仔既bob bob先再返欣明苑,返到屋企,cookie都冇咩力反,一路訓一路訓,好彩,同左第2日,佢都好左d喇,冇齋訓,有野食佢都識食,咁就安落晒啦
Cookie,放心啦,你會好快好返架,好快就唔痛架喇,你同bob會長命百歲,冇病冇痛架~~~
Friday, March 16, 2007
爸爸媽媽!我憎死你地呀
就係因為天氣差,所以我訓得唔好,時時都半夜起身搵野玩,又叫醒媽咪,媽咪初初都唔打我架,只係叫我唔好再搞佢,有時推我落床
不過尋晚我係廳拎左隻臭鞋玩,比媽媽知道,叫醒左爸爸,爸爸就打我,跟住我又諗住tum返爸爸,去爸爸個邊舐佢,點知佢彈起身,打打打我,打到我好驚呀,好彩媽媽阻止佢,如果唔係佢有排呀
咁我比爸爸打完就好似訓左一陣,唔知訓到幾時,我就拎媽媽隻米奇玩,最衰我唔小心啦,整跌左媽媽d相簿,好大聲,整醒左佢,今次連媽媽都好嬲呀,佢又打打打我,雖然佢冇爸爸咁大力,同埋冇打咁耐,不過我不嬲都好驚佢架喇,佢仲要唔比我走,要我stay係床尾,我咪唔郁囉,就係咁,我一直訓係床尾
到爸爸起身時,我都冇上床同媽媽一齊訓,跟住媽媽起身,我又冇跟佢去沖涼,我好嬲佢地呀,佢地就訓訓訓,咁我訓唔著咪叫佢地,一係就自己拎野玩,佢地都要打打打我,我好嬲,我唔鐘意爸爸媽媽喇~~~
Wednesday, March 14, 2007
相機回歸的大日子
唔見左個相機14日,唔知點解一冇左個相機就日日都想影相,又想影下屋企d野啦,又想影下亞仔啦,總之就唔可以冇相機啦
本來打算星期日去買架,不過我又唔係好舒服,所以冇出街啦,等呀等,尋日終於都捉左老公同我去買喇,哇哈哈哈哈
上次我自己一個去買,係用eps比錢,不過宜家好窮呀,唔一次過比喇,做分期,所以要一齊去買
曾經我地都有動搖過好唔好買850個model,因為佢都有3.8倍變焦,但係d button又冇800咁好,佢又有廣角,實質影d野會細左,加上對800既情意結,所以我地都係買返一模一樣
尋日就係咁影影影手指同影個手繒櫃,好開心終於都有返個相機喇,我會好小心,唔會再唔見架喇,卡卡~~~~
(尋日就係影左手繪5桶櫃,靚靚高貴燈同埋買左唔知放去邊用既首飾櫃)
Tuesday, March 13, 2007
新登場 ~ 3月黑白閃爆gel甲
上個月掛住走走走,唔記得左book時間,今次係姑姑幫我book既,所以今日同佢一齊去,我地一齊放工,之後去買小丸子再上magic nail
一上到佢,carman好似好驚我地咁,哈哈,因為佢地吹緊煙,好彩,佢地抽氣都抽得幾好,好快就唔覺有煙味,我同姑姑就坐sofa,一邊揀一邊食小丸子
睇呀睇,我地睇左半本,終於都揀到心水甲喇,姑姑就揀左隻好優雅既雕花款,我就揀左隻好型既黑白甲
今次唔見左個肥妹仔,我就係高高瘦瘦個女仔做,姑姑就係carman
整呀整,因為今次我10隻手指都做色,隻隻都要油幾層,反左好耐,我都只係見到8隻白同兩隻黑既心指,d電視又唔好睇,好悶呀,由於太悶,我一路望住我揀左個甲款一路諗有冇得modify下,終於我決定黑色同白石,有一隻白色就用黑石,比original應該會誇少少
不過整到9點幾,戲肉終於都出現喇,一開始畫黑線,我已經覺得唔錯架喇,好似好型咁,再加埋閃粉線就仲sharp,嘩,好正呀,不過都唔係最正個part喎
最最最勁係加白石係黑色手指度,嘩,好勁呀,我地4個人一齊望住隻手指都猛話,好閃呀,好靚呀,好得呀~~~~係一隻手指上面加左廿幾粒石既效果真係不得了,今次到我100條街都睇到喇,嘻嘻
最後再加埋黑石就完成喇
我一共整左3個半鐘,好攰呀,不過咁靚都值既
因為姑姑知我冇左個相機,所以佢就算早我幾個字整好,佢都冇走呀,佢等埋我整完,影埋相先一齊走,真係好喇,唔該晒,今次仲要影晒兩隻手,好令呀,好閃呀,好正呀~~
我發現我整既甲已經走火入魔,越整越誇,唔知下一次我又反咩喇,卡卡
Saturday, March 10, 2007
大開眼戒的維尼太museum
2點8上車,3點4左右落車再搭的的去維尼太到,足足遲左一個鐘有多,哈哈
一去到維尼太屋企,姑姑,meme,姐姐已經到左,我就急不及待要睇維尼太既收藏,睇收藏都唔係好驚,因為相都見過,不過佢地叫我入房睇佢個衣櫃,一開就‘哇~~~好勁呀’,真係好整齊呀,好得人驚原來有人個衣櫃可以好似做戲咁整齊,再睇‘哇~~’,內衣褲個櫃屧真係不得了呀,好似入左Wacoal咁,真係勁呀,維尼太屋企既所有野,見到同見唔到既地方都好好好整齊,我真係好慚愧,我屋企真係亂到7彩,不過慚愧還慚愧,我諗我點都唔會可以好似佢咁整齊,執還可以,不過一個星期,一個星期就會好似宜家咁,所以執都冇用架喇,哇哈哈哈哈
等到5點幾,心心到左之後,我地就睇維尼太大婚既video,哈哈,維尼好好笑囉,佢全程都係hea hea,hea hea,佢娶到小pp真係開心到傻左,好鐘意佢4萬個樣同埋hea hea,hea hea囉,哈哈
跟住就睇我個video,我都係飛住睇,驚佢地悶呀嘛,佢地個個都話肥豬唱歌好聽,不過我同肥豬睇左幾次呢個video之後,大家都覺得佢唱歌唔得囉,成日都好似想走好走音咁,都冇以前咁好聽,不過第一次聽,又真係估唔到佢唱歌係咁好既
咁最後我地叫左外賣,食完野,再睇下相,傾下計,10點鐘左右就走喇,我同心心一齊返tko,其間傾傾傾,傾左好多野呀,同埋好開心佢覺得我影d相同video都好好,真係影到我地好開心既一面(咁用係my memory既錢都真係值得),返到屋企都12點幾喇,肥豬就同左芝姐食飯飲野,我見nic nic今日好乖,咩都冇搞,所以我就即刻同佢落街,行左一個圈就返屋企,個時都12點9喇,好眼訓又好肚痛,肥豬返黎同佢傾左一陣計就訓喇~~Zzz~~
Thursday, March 08, 2007
好眼訓+好激氣
尋日開始天氣凍左好多,今朝起身好似仲凍過尋日,真係唔得佢死呀,因為晏左起身,所以今日又唔係好趕得切搭車喎,於是老公就話打的的去坑口,一上車佢就大大聲講,坑口地鐵站,人地明明要去街市搭巴士架嘛,我都唔知好唔好改佢好,我只有,我…我…我唔係架,跟住佢先識改返話去左街市先,不過都冇驚冇險,去到街市692都未黎,都仲要等一陣先到,所以今日返工唔算遲,未夠搭一就落車,不過我去左delifrance買早餐
唉~~講開買早餐,我就真係嬲到發火呀~~~明明係我入去先,我只不過係想問下最後個包係咩包姐,啱啱想開口,有個死佬就衝左去我隔離,個死人grace tse(收銀員)就即刻好快夾左個包比佢,仲好得戚咁同個死佬講,知你趕架喇,我初初以為佢可能會有第2 d包唔show出黎,我都唔係好嬲架咋,嬲係嬲個死佬冇禮貌囉,點知到我既時候,我問grace,仲有冇包呀?佢話冇晒,我真係,真係好想鬧佢架,喂,係我排先,我想問野,你就一野比左個包人,但係因為我未訓醒,又真係好想食早餐,我只係好樣衰咁講左要咩,跟住一路等一路就啤住佢,最後我一聲唔該都冇,拎晒d野就走,跟住上到office,雖然個鬆餅都好好味,不過我都仲係好嬲好嬲,我話過,我以後都唔會去呢間delifrance買早餐架喇,真係激死我呀~~~~
Wednesday, March 07, 2007
Grand Hyatt dessert buffet
未夠鐘食之前,我地去左cwb行街,不過因為小pp唔舒服,佢居然唔買野喎,去左bv,好鐘意條電話繩都唔買(注:飲完野,準備去grand hyatt既時候,佢又想買,不過講講下發現bv應該係close左喇,佢要自己去tst買),沿路我地一直魔佢買野,不過佢都冇興趣,咁唯有去飲野,過下d時間啦,一坐低傾計就已經好好笑,係咁講係咁講,維尼太真係太可愛喇
8:20左右,我地出發去grand hyatt喇,第一轉我同維尼太出去拎野食先,我一野就拎左5個唔同既朱力力餅同埋少少cake啦,嘩,第一粒,好味呀,再食第二粒,都好味呀,不過食食食,食完5粒之後,我好飽呀,我冇晒意慾再食野,跟住我地又開始再傾傾傾啦,話題都係講下維尼既野,真係好好笑,維尼太同維尼真係一對搞笑夫妻,全晚我地講野多過食野,反到10:30左右就散lur,不過我同姑姑唔識行去mtr station,應該係兜左路啦,行左好耐先到,我對腳已經好攰好攰,跟住叫左肥豬帶波鞋比我,等我係坑口meet佢同nic nic,順便放埋狗,返到屋企都12點幾lur,洗個面,睇埋電視就訓訓訓喇
(p.s.肥豬好乖,佢自己一個係屋企收左衫同洗左衫,真係抵鍚~~~嘻嘻)
Tuesday, March 06, 2007
CDP化妝班
姑姑為左做份死人appraisal而遲到,所以我就自己一個去左先,上到去,嘩~~好高級呀,果然係貴價野,坐左冇耐,食左人兩件餅,姑姑就到喇,個show都啱啱開始
首先係介紹下spring既化妝品個concept係源自白夜,跟住又有人介紹下d product有咩好啦,跟住就有渡邊先生出黎化下妝,嘩,個兩個女妹model,真係又高又瘦,好得人驚呀,有一個對小腿,應該係我手臂黎架,真係唔得佢死呀
化完model,當然有我地自己反既時間啦,個姐姐就分別幫我同姑姑化妝,我化先,唔知係唔係夜呢?我塊面好黃,就算再上粉都唔靚喎,個shadow又比我想像中淺色,跟住用左支瑩亮筆係眼袋,我又覺得好怪,overall我唔係好鐘意個妝囉,姑姑就好令,可能佢白啦,又唔會好多油,佢都ok架,不過個shadow都係淺囉,化好晒妝,唔知點解會有人同我地影相架喎,我同姑姑影左一張,跟住同carman(係sogo serve我個姐姐)又同我地影一張,佢地話第日會比返d相我地架喎,真係得意喇,反完之後,我仲以為佢地會sell下我地買野,原來唔會架,佢地只會mark低我地今日反左d咩,第日去counter就可以買返囉,走左時候仲有sample送,拎上手都覺有d重量架喇,直到我地坐低食飯時先睇,嘩,d sample都好大支下喎,有cleanser,toner同埋make up base,哈哈,我同姑姑都好開心喎,覺得佢地好重手,唔係比細細支,果然平時係賺我地好多錢呀,卡卡
開開心心,咁又反完一晚,試完個我一直都好鐘意既shadow,宜家唔駛再心掛掛想買lur,因為都唔襯我,好野~~~又冇慾冇求喇,哈哈
冇相機的日子
過完個唔知快樂定唔快樂既生日之後,我就一x不振,28號就因為太唔開心,有dd唔舒服就冇返工,第二日想返啦,nic nic對眼腫到嚇死你,即刻打電話去book時間同佢睇醫生,原來佢係眼潰瘍,第3日,我個胃真係痛到死,一路返工一路痛,終於都忍唔住喊左出黎,所以老公同我去睇醫生,初初都想返下晝架,不過一返屋企就見nic nic係咁痾,我地眼見都痾左4次,直至6點去睇醫生前,佢一共痾左7次,如果個日唔係我病,我怕佢會痾死左囉
唉~~總之冇左相機既日子就好難過啦,好想好想快d有返個相機呀~~~


text:
好多香港人同外國人都好欣賞的蓮香樓, 剛在星期六終於去了一試.
最有味道都係依道的舊式酒樓感覺, 用獨立茶碗泡茶.
除此之外, 就真係無咩值得我欣賞喇...
本來黎到都心知不妙, 人多到幾枱就有一堆人等, 我行左一半就比我見到有人走, 即時有位坐, 都唔知好彩定唔好彩, 一張枱都要同3,4組人搭枱, 感覺真麻麻, 說實話, 我要係去飲茶另原等位都唔喜歡同人搭枱, 難得飲茶點都想坐得舒舒服服.
見侍應叔叔抹枱的毛巾, 真係污糟得恐怖, 碗碟更洗得好唔乾淨, 就算我去大排檔食都未見過咁過分.
到食物, 黎得都係想食下蝦餃, 燒賣咁姐, 但等左好耐都唔見, 搵到d唔洗等的;
-蒸魚頭: ok
-蒸牛肉腸粉: 皮唔多滑
-蒸甜酸排骨: 一見個樣已經覺唔妥, 外有一層蒸到粉開晒的麵粉, 個味重超怪, 食左半啖已經食唔落.
等左陣, 遠處見到有架點心車仔推出, 已經勁多人擁上去, 咁o既情況我真係未見過, 食d咁普通的點心都要掙先食到?!
好在黃生都拎到兩籠點心, 佢返黎話, 個推點心車的阿姐好巴閉架, 咁多人擁埋去, 佢話要食咩只可以講一次, 第2次就比佢話, 重有唔可以自己拎, 唔係就鬧架.
講返食物;
-燒賣: 一般喇
-蝦餃: 蝦大筍靚, 不過個皮厚過塊mask
總結, 眼見好多內地遊客同老外黎食, 食佢舊式酒樓感覺係值得o既, 不過其他真係無一樣吸引我, 一次就夠.


text:
中午去到原宿, 比上次少好多人
上次黎行時, 條街D人多到行唔郁, 今次好好多啦
見過幾次"Lotteria"依張poster, 終於忍唔住要試下
個漢堡飽真係好正, 多汁, 薯條亦ok, 不過可樂較淡
竹下通多數都係學生服飾, 行過就算
去裏原宿方向進發
行下小舖潮服飾物
再行經表參道, 見到入面小行內有架cafe van, 每日都會泊同一位置的
表參道內搵間好出名的炸豬扒專門店, 日文就咩咩泉 (唔識打啦唔好意思), 英文名係maisen
我食依個係炸海鮮餐, 有魚,蝦,帶子, 都幾好食.
黃生就食炸豬扒餐, 真係炸得好好食, 不過我地成兩點幾到, 限定set sold out, 早d就可以特價食到黑豚set
u turn返表參道時, 見到累累地, 學人坐係街邊的欄杆, 原來係特別design比人坐的, 真係啱晒我, 坐得都幾舒服
行去kiddyland, 又睇下d玩具, 好多b女呀!
我之前係上野的yamashiroya就係買左依個小p case, 真係好鍾意, 重想買多個其他色, 不過唔見有貨.
kathy表妹你剛喜歡的p女, 福袋就真係唔見啦, 送張小p女相比你啦!
今日買左個the north face相機袋
向涉谷方向行到咁上下, 又要坐底充電, 真係特別欣賞人地地方的大街有咁多休息的坐位, 香港政府真係要學下人, 實用之餘又美觀
休息時見到的可愛小狗
右邊柱寫住"慈雲山".....?


text:
Continue Reading...
睇完動物上番旅遊巴去飯店, 導遊話要5點幾食飯, 咁樣可以早d入場, 睇馬戲可以坐到d好嘅位置, 原本15分鐘車程, 不過司機又行錯路,又要打電話問人先識路, 浪費晒 d時間.
旅遊單張標榜呢餐係[碗仔雞煲翅宴], 第二日朋友問導遊雞煲翅係邊, 佢話左邊嗰窩就係喎, 笑C我地, 因為食嗰陣朋友話窩湯有翅, 我地無一個人信佢講.
蝦嘅味道煮得唔錯架, 不過d蝦肉實左d, 蒸蛋好滑.
滿晒座咁滯, 有好多內地人睇架. 唉! 坐我格離同後面兩個同胞係咁咳又唔掩口, 我唯有用條頸巾做住口罩.
小熊仔好叻呀! 不過熊仔背後一定有好多辛酸史, 希望熊仔識聽我地嘅掌聲喇.
呢節最精彩, 每個圈入面都有人, 佢地不停地喺圈內外跑動, 又跳繩, 最後仲朦住眼跑呢.
愈轉愈快 ~
睇完馬戲返酒店囉, 個導遊認真麻麻, 喺集合地點齊晒人, 一聲跟住佢行就行咯, 散場咁多人, 十九個跟一個點跟吖, 又要出閘, 唔係只係你嗰團人出閘架嘛, 就咁行吓行吓就得番四個跟到佢囉, 佢又唔拎住支武林聖火令, 又無講低跟佢去邊, 好在我地其餘十五個團友集合到一齊, 其中有兩個係長者添呀, 有團友打電話比導遊, 講低我地嘅位置, 不過佢都唔識搵, 等左好耐再打電話比佢, 佢先搵到我地. 我地以為導遊會帶我地上番旅遊巴, 因為我地d行李都喺旅遊巴, 原來佢係帶我地行番酒店.
長隆酒店好大, 我地住新翼.
我地嗰層房嘅團友都開唔到房門呀, 要call 佢地d職員嚟用百合磁咭先開到, 再幫我地換過張新咭, 酒店送番個果籃比我地, 仲有兩隻公仔添.
導遊話因為我地早食飯, 夜晚會肚餓, 酒店嘅餐飲好貴, 如有需要可以幫我地訂泥煨雞, 我地同朋友訂左兩隻, 真係無介紹錯, 好好味.


text:
雖然我去過日本幾次,但都未去過橫濱
所以當有日我見有本雜誌介紹橫濱就心郁郁想去睇吓
只可惜去橫濱呢日係我去咁多次旅行入面,第一次落雨
而且仲要係幾大雨o架!
雖然有少少掃興兼麻煩狼狽,但都叫做可以完成旅程
由池袋去橫濱都係唔駛好耐,
我哋因為搭唔到快車,要搭慢車,但都係個拎鐘頭o既事
我哋會先去麵包超人館
嗰度啲麵包超人公仔真係多到可以叫氾濫呀!
雖然人哋o既對象係小朋友,但以我同朋友o既心智,
嚟呢度絕對無問題啦!
我哋喺呢度仲食埋早餐
啲麵包好食唔在講,做型得意到震添啦
真係好想買哂佢哋返去呀!
不過如果係咁,食包都食死嘞!
之後我哋就出發去杯麵發明館嘞!
全日本只係得兩間,一間喺大阪,而呢間橫濱o既就新開o既!
連旅遊書都未有o架!
所以我都要喺網上面搵資料先得
話說日清呢個品牌真係勁到無朋友啦!
無論係杯麵,即食麵定其他,微波食品可以發展得咁出神入化都係因為佢咋!
呢度都係啱啲小朋友玩o既地方,有個兒童遊樂場,又有個Cooking Class咁可以俾人做親子活動
個Cooking Class我就Book唔到嘞!但都可以即場整自己o既杯麵
雖然要成300Yen一個,即HK$30,但都係嗰句啦,去旅行無計o既
而我嗰個自家杯麵就用咗泡菜,葱,蝦同牛肉
個杯麵後尾俾我帶咗返香港,喺過期前已經KO咗!
但唔知係啲味精勁過頭,定擺得太耐,
我食完之後疴咗幾次,仲以為自己腸胃炎添呀!
去完杯麵發明館,我哋就去行下赤倉同中華街
赤倉都係一個活化建築物,本來係一個俾啲出入橫濱o既貨船存貨o既地方
而家就變名店商場
而中華行就故名思義啦!
其實橫濱係以前一個好重要o既港口,好多外國商船會喺呢度泊岸,
所以自古以嚟,橫濱都係一個好多外國人o既地方,
而中國人都會喺呢度工作,繼而落地生根!
中華街就喺咁出現.
我諗中華街同一般o既China Town無咩分別
都係有啲衹廟咁
而入面o既食肆都有啲日式o既中華料理,仲有港式酒樓
只係我哋喺香港都覺得咁平凡o既嘢,唔需要喺呢度用30蚊買一個叉燒包嚟食囉
所以我哋都係行下睇下咁就走嘞
然後我哋就去搵日本丸
途中仲見到另一艘紀念船
仲見到黃葉添,個景都幾靚o架
終於都俾我搵到隻日本丸,可惜已經太晏嘞!
佢哋已經閂咗門,無得上去參觀嘞,唯有喺出面影下相啦
去到日本丸,都已經差唔多六點嘞!
我哋都已經好肚餓,因為除咗食咗個麵包超人早餐後,我哋好似無乜食過嘢!
所以我哋就喺街邊檔買咗章魚燒
可能太肚餓,所以我哋覺得都幾好食
喺日本丸隔離仲有個遊樂場同一個大型商場添!
雖然我哋無入去,但呢度啲燈飾都好靚o架
之後,我哋就出發去橫演o既最後一站:拉麵博物館
呢度其實有好多國內同胞,行開行埋都係啲講國語o既人!
而且呢度啲拉麵全部都係自己買票,好自助o架!
而個環境都ok啦,有啲懷舊Feel咁啦!
最令我驚奇o既係部汽水機
開頭我以為係假,用嚟裝飾俾人影相咁咋!
但望真啲又好似真咁,咁我咪入個200Yen落去囉,點知佢真係轆咗支細支裝,玻璃樽裝o既Coka cola俾我呀!
嘩!呢支可樂簡真正呀!都係細o既玻璃樽裝可樂最好飲!
臨返酒店前,我待登去新宿個LOVE Landmark
聽講嗰度都會有聖誕燈傭,但原來係無料到o架!
浪費咗啲時間添!


text:
上年都唔知有呢個嘉年華,係後來睇blog先知,所以今年一早預定時間去!
可以上網預約定時間,呢個安排好好呀~
我地等包包nap完食飽飽先出發,去到已經好多人啦~下年一定要朝早早啲去!
去到先去搵巧虎.
話說包包一歲開始已訂巧虎,但佢一直對巧虎無興趣.mama真係有點唔高興,買左佢唔睇(連dvd都無興趣,係啲玩具有少少興趣).見佢成日睇迪士尼美語世界睇到悶悶地,18個月時就再開9月號畀佢睇,估唔到可以坐定定睇晒!而家慢慢畀佢睇返啲書同dvd, 包包已經愛上左巧虎呢!
原來只係玩返屋企都有嘅玩具.
包包於是周圍走,攪攪陣
包:媽媽呢個好玩啲喎!
好專心咁玩
之後見到有彈彈床,排左一陣就有得玩.
包包未玩過架,我以為佢會驚,點知佢玩得勁開心!
(是日忘記帶相機,手機就影到郁鬆矇)
基本上包包係無辦法企到喺身XD
但un下un下佢都好開心
裡面有工作人員,所以都好放心佢玩
之後就去玩推車大賽
初初玩好興奮走得好快,但到比賽時佢就玩完要走!!!
結果係...佢無起過步一直抱住我要著鞋走囉
好在所以參加者都有嘉許狀,hehe
之後就去影cover baby同carnival baby
cover baby還好係closed area,carnival baby 包包就係咁走佬 T_T
愈晏個場就愈多人.於是我就同包包睇巧虎表演,papa就去排另一彈彈床
抱住包包睇show所以無影相
但包包都睇得好開心,拍晒手咁!
到差不多睇完,papa就打來話玩得彈床啦~
包包好開心,但我玩完就勁攰,又要un又要捉實包豬.玩完我先覺得應該papa上去玩多啲呀!
其實場內仲有好多野玩,不過啲人真係多到每個game都打晒蛇餅,我個麻煩老公又話咁多人不如走,so我地就走lu.....
我覺得呢個嘉年華好多野啱細bb玩,訂左巧虎就唔使入場費,裡面嘅game又係免費,下年一定會再去玩呀!


text:
12月美妙的,因為生日月
呢個月份不停同朋友慶祝生日,所以每年12月我都覺得好幸福
呢種幸福係得到愛
所有朋友都幾乎任我揀食乜,或者佢地怕揀得唔好
其實你問我,我都唔知想食乜,因為想食都會食過
Sababtini既 Afternoon tea卻係我最想試
佢好難訂位,我訂過兩次都full
現場所見位置未坐滿,我諗係餐廳供應既tea set份量唔多吧
對於我…Tea set既鹹點都好重要,Sevva一直係我覺得最好,而家被Sabatini取代了
由頂食落底,大部份tea set都由底層開始食
呢度相反,呢幾個係鵝肝醬脆筒同蟹肉醬
中層鹹甜皆有,有個炸蝦,同水牛芝士多士
檸檬杏仁撻,呢個好好食,我近來愛上了檸檬撻,仲有拿破侖
底層係甜點…
有我最鍾意而呢度最出名聖安娜蛋糕,個焦糖puff非常好食,我每次食呢個都眼泛淚光
Tiramisu一向唔係我喜愛
個macaron係正宗口味玫瑰味,老實我好怕玫瑰味道
仲有panna cotta 夠滑,用上雲呢拿籽而唔係用香精油,都唔錯
每人有杯汽酒或果汁
期間我見到每檯另有雪糕,但偏偏我同朋友無,於是問啦
原來我book位時係舊價,新價會另有白松露雪糕,噢
以一個Tea連加一$700感覺貴一d,但重質不重量既話呢個係值的
多謝外星繼請我食生日Tea~
阿繼同阿豬媽事頭婆都係包包契媽,我當然有帶埋包包見兩位契媽
帶住包包有好多顧慮,但我喜歡帶著佢
所以同契媽去街,我必定帶佢,就如從前我爸爸帶住我週圍去,甚至搭飛機去旅行
子女係自己的,任何困難也可以克服,盡我能力去讓佢看看這個美好世界
新facebook acct開始建立,慢慢upload上Fb,講飲,講食,講戰利品,仲會講祕密


text:
呢個星期好忙,忙住做d非自己工作範圍內嘅事,鬼咩~~阿頭拍拍pat pat就放大假,交低大堆大堆手尾俾我跟,首先係叫我做好自己果part之餘,仲要幫另外一位資歷較淺嘅同事手,因為佢係ass. architect而唔係ID,對matieral selection同fixing唔係咁熟,所以叫我協助佢果part揀料同design,其次就係Thu開會果時幫佢同d contractor夾!>>>>>>即係叫我睇住佢囉!=.=結果,我端午節咪又係要返工做到半夜四點囉,,簡直想死呀!!最慘嘅係所做嘅只係應付Thu嘅會,好多同自己負責果part冇直接關係嘅"他人"鎖事,日日做中間人做admin做聯絡...etc.,根本都未有時間正式畫自己嘅圖,damn!!唉,大嘅唔在就難為我呢d做中間架嘞,自己都未顧掂,唔上唔落嘅併真係做到死咗!
Thu開會就只係自己同個同事過大海,同client開例會,硬住頭皮對住成班一望就知經驗老到嘅人,拼埋自己就好似新手一樣,覺得自己講嘢唔夠convincing但又要裝出一副立場好堅定嘅樣子撐場,同事仲要"懵下懵下"好多嘢根本要自己負責嘅又未做好,structural嘅嘢我根本又唔在行,我嘅角色就係解答有關inti嘅嘢, 所以想幫口都幫唔到,結果咪被班contractor問到口啞啞,最後我變咗做打完場嘅人,話後補d資料俾人地囉,不知幾尷尬!不過反而自己果part都好彩有驚無險度過,開完會反而有d成就感呢!因為好似都未試過自己同班客& contractor deal,以前就算見客都頂多一個或一對couple用戶,而家要對嘅係講緊一個發展商嘅客同一班建出成個屋苑幾千個單位嘅contractors,梗係震過貓王啦!
雖然係忙,但冇阿頭在,心理上都輕鬆小小~~至少今個weekend我可以選擇放自己假,真係返咗5日半咋,哈哈!一於置諸不理,一切留待下個星期返工再搏鬥過!


text:
星期六晚,餅餅六點放工之後直接去青衣
比咗我部舊電話比佢亞媽
我不斷安慰自己
算啦,都係罷係到唔用
咁比人囉......
其實個心一直0翕住o翕住唔開心啦
餅餅知道我唔開心啦
佢就話買返部T707比我
但係T機,唔係W機囉
係呀,我對電話要求好高架
又要聽歌,又要影相,又要3G...
可能知我極唔高興
所以餅餅都無陪佢亞媽食飯
比咗部電話佢之後就返黎同我食飯喇
甘味,開咗咁耐都未食過
上Open Rice睇過食評講得好好
又有我最鍾意嘅蕃茄湯底
一於就去試下啦
爽滑涼粉冰
,我只係識講"黎多杯吖"
溫室白桃荔枝梳打
,白桃味好香又唔會搶過荔枝味,正呀
薄切肥牛蕃茄湯烏冬
,我以後都唔會食呢個喇
湯底係無問題,超濃郁蕃茄湯,飲晒成碗都得
讚岐烏冬都無問題,烏冬仲好好食,又彈牙
敗筆係肥牛,勁肥呀,肥到無肉食,你地睇下啲湯油到嚇死人
下次下次唔叫肥牛,叫牛柳粒
炒雜菜
,其實係木魚同埋椰菜喇
餅餅食加大烏冬,可以任揀餸,每款餸都不同價錢
天婦羅七味魷魚鬚 &天婦羅茄子
一放入口,噢!!!好熱,再咬,噢!!!返炸,即刻無晒興趣
加大烏冬
真係好大碗,湯底係面豉湯,好清架
天婦羅蕃薯
,噢!又係返炸
粟米
,好食呀,罐頭之嘛,我食得多啦,咩牌子我都知呀
茶碗蒸蛋
,雖然同餐牌有好大出入,不過料係足架,只不過將啲料放咗係下面,所以見唔到啫
呢餐OK吖,埋單唔記得幾錢,唔會過二百喇
不得不提佢地嘅服務態度好好
門口大眼姐姐勁好笑容
見到佢都開心啲
安排得非常好,有問有答
好過上面別府十問九不知啦


text: 全國人大委員長張德江訪港3日,所到之處保安嚴密,尤其係灣仔,更加畀警方列為核心保安區,周圍都見到20呎水馬,人車嚴禁闖入,搞到附近食店老闆怨聲載道,話生意額大減一半.今朝早,張人大委員大軍殺入將軍澳,探訪安老服務中心,之後再到秀茂坪安達邨視察,佢嘅車隊去到邊封到邊,繁忙時間嗰陣,搞到東廊同觀塘交通嚴重擠塞,返9點嘅打工仔,若果今朝唔係揀搭港鐵,就真係有冤無路訴!前兩日張德江灣仔出巡搞到交通立立亂已經被指「佔領灣仔」,然後又喺科學園逆線行車,今日再次「佔領觀塘」,真係好大嘅官威.又咁講啦,京官訪港,警方要反恐無可厚非,不過阻人搵食,搞到雞犬不靈,就真係好事變壞事.呢幾日,日日喺facebook不斷update呢單新聞嘅邵仲衡,喺張德江訪港第一日,就喺facebook貼咗張新聞相,留言話:「如臨大敵搵個籠困住佢囉不如,懷著心虛接待人,可憐!另一邊,懷著矛盾去”視察”,冇嘢睇到.「9之孖6 真係該煨,為兒為女,自己執贏,睇吓班叫你「融合」嘅契弟送哂自己屋企細路去邊,看著辦!」見留言如見火,係火都嚟嗰種!記者今日打電話畀邵仲衡,佢語氣仲係火火哋咁話:「主要係佢訪港第一日,我太太喺港灣道返工,路封咗,連車位都封埋,搞到要鷹君中心泊day park,唔係錢嘅問題,係擾民嘅問題.其實可能個訪者冇所謂,連內地依家都話嚴禁做啲擾民嘅措施,唔明香港驚啲乜,不過最終拍板嗰個,心胸狹窄又冇遠見,擦錯鞋加上領導無方,勞師動眾去做嘢畀大陸睇,畀國際傳媒見到,成個香港都蒙羞,我身為香港人都蒙羞.我幾十歲人,講呢啲嘢唔怕!」邵仲衡話自己愛國愛港,但經過呢幾日後,有諗過同太太離開香港:「我好鍾意以前嘅香港,我係香港人,即係我姓邵,唔係姓陳,姓王.但過咗呢幾日,同太太商量完,會考慮移民去第二度生活.」